Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-1-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΞΔ΄ συνεδριάσεώς του, της Τετάρτης 27 Ιανουαρίου 2016, σε ό,τι αφορά την ψήφιση στο σύνολο του σχεδίου νόμου: «Ενσωμάτωση στην εθνική νομοθεσία: της Οδηγίας 2011/99/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, περί της ευρωπαϊκής εντολής προστασίας, της απόφασης - πλαίσιο 2009/315/ΔΕΥ του Συμβουλίου της 26ης Φεβρουαρίου 2009 “Σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών μελών” και της απόφασης 2009/316/ΔΕΥ του Συμβουλίου της 6ης Απριλίου 2009 “Σχετικά με τη δημιουργία του Ευρωπαϊκού Συστήματος Πληροφοριών Ποινικού Μητρώου (ECRIS) κατ' εφαρμογή του άρθρου 11 της απόφασης - πλαισίου 2009/315/ΔΕΥ”»».]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Ολοκληρώθηκε η ανάγνωση των αναφορών. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, έξι μαθητές και μαθήτριες και τέσσερις εκπαιδευτικοί συνοδοί τους από το Ειδικό Δημοτικό Σχολείο Κωφών και Βαρήκοων Αργυρούπολης. Η Βουλή τούς καλωσορίζει.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η δεύτερη…
Κύριε Πρόεδρε, έχω ερώτηση για τρίτη εβδομάδα.
Θα έρθει η σειρά της ερώτησής σας και στο σημείο εκείνο θα το αναφέρετε, κύριε Κωνσταντινόπουλε. Θα συζητηθεί η δεύτερη με αριθμό 439/25-1-2016 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Οικονομικών, σχετικά με την υλοποίηση της απόφασης 2194/2014 του Σ.τ.Ε. για την αποκατάσταση των αποδοχών των στελεχών των Ενόπλων Δυνάμεων. Στην επίκαιρη ερώτηση θα απαντήσει ο Αναπληρωτής Υπουργός κ. Γεώργιος Χουλιαράκης. Ορίστε, κυρία Παπακώστα, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, καταθέτω αυτή την ερώτηση ως συνέχεια πολλαπλών ερωτήσεων, τις οποίες καταθέσαμε πολλοί συνάδελφοι προς τον Υπουργό Άμυνας, τον κ. Πάνο Καμμένο. Πραγματικά εμφανίζεται μία εικόνα αντικρουόμενων απόψεων Υπουργών, σχετικά με το επίμαχο θέμα, δηλαδή με την εφαρμογή της αποφάσεως του Συμβουλίου της Επικρατείας και της υλοποίησής της στην προκειμένη περίπτωση, όσον αφορά το υπόλοιπο 50% της απόφασης αυτής. Όσον αφορά, λοιπόν, τους συνταξιούχους των Ενόπλων Δυνάμεων, αλλά και των Σωμάτων Ασφαλείας, θέλω να σας ρωτήσω τα εξής: Κύριε Πρόεδρε, ο κύριος Πρωθυπουργός, ο κ. Τσίπρας, στις 7 Οκτωβρίου του 2015, συμμετέχοντας στην άσκηση «Παρμενίων» είπε επί λέξει, ερωτώμενος για το θέμα της αποκατάστασης των αποδοχών, σύμφωνα με την απόφαση του Συμβουλίου της Επικρατείας, ότι η υλοποίηση της απόφασης του Σ.τ.Ε. θα γίνει στο ορατό μέλλον. Κύριε καθ' ύλην αρμόδιε Υπουργέ, το ερώτημα είναι αν μπορείτε με βάση αυτή τη δέσμευση του κ. Τσίπρα, του κύριου Πρωθυπουργού, να προσδιορίσετε ποιο είναι το ορατό μέλλον. Αυτό είναι το πρώτο ζήτημα. Από τον Ιανουάριο του 2015, δηλαδή μόλις συντελέστηκαν οι εκλογές και άρχισε η Κυβέρνηση τη δουλειά της, ο Υπουργός Εθνικής Άμυνας, ο κ. Καμμένος, μιλάει διαρκώς - διαρκώς όμως! - για την αποκατάσταση των αποδοχών αλλά και των συντάξεων. Όπως γνωρίζετε πάρα πολύ καλά, οι συντάξεις δεν ανήκουν στη δική του αρμοδιότητα. Μόνο εσείς, δηλαδή το Υπουργείο Οικονομικών, μπορείτε να πάρετε τις σχετικές αποφάσεις. Από όσο είναι γνωστό έως τώρα, δεν έχει πραγματοποιηθεί ποτέ, κύριε Πρόεδρε και αγαπητοί συνάδελφοι, μεταφορά ποσών από τους κωδικούς εξοπλιστικών προγραμμάτων σε κωδικούς μισθοδοσίας. Ο Υπουργός Εθνικής Άμυνας, όμως, ο κ. Καμμένος επιμένει και με μεγάλη σιγουριά, λοιπόν, μας λέει εδώ ότι αυτό θα συμβεί. Επειδή, όμως - και κλείνω την πρωτολογία μου, κύριε Πρόεδρε - οποιεσδήποτε κινήσεις, πρωτοβουλίες και πράξεις οικονομικού χαρακτήρα της χώρας παρακολουθούνται από τους θεσμούς, εγείρεται, κύριε Υπουργέ, όπως αντιλαμβάνεστε, το ερώτημα αν θα συμφωνήσουν με αυτή την πράξη. Και, εν πάση περιπτώσει, κύριε Υπουργέ, τελικώς τι ισχύει; Αυτές οι αντικρουόμενες απόψεις μεταξύ Υπουργών δείχνουν μία έλλειψη συντονισμού της Κυβέρνησης ή στη χειρότερη περίπτωση δείχνουν ότι κοροϊδεύει την αγωνία - και δεν θέλω να το πιστεύω αυτό - των στελεχών των Ενόπλων Δυνάμεων και των Σωμάτων Ασφαλείας.
Ευχαριστούμε την κ. Παπακώστα. Στην επίκαιρη ερώτηση θα απαντήσει ο Αναπληρωτής Υπουργός κ. Γεώργιος Χουλιαράκης. Ορίστε, κύριε Υπουργέ, έχετε τον λόγο.
Κυρία Παπακώστα, ευχαριστώ για την ευκαιρία που μου δίνετε να διευκρινίσουμε το θέμα των συντάξεων και της μισθοδοσίας των στελεχών των Σωμάτων Ασφαλείας και των Ενόπλων Δυνάμεων. Θα ήθελα να πω κατ' αρχάς, ότι πρόκειται για απόφαση του Συμβουλίου της Επικρατείας και κατά συνέπεια η Κυβέρνηση έχει την υποχρέωση να την υλοποιήσει. Η Κυβέρνηση ήδη υλοποιεί την απόφαση. Όπως ξέρετε, έχει ήδη καταβληθεί το 50% των αναδρομικών και των στελεχών των Σωμάτων Ασφαλείας αλλά και των στελεχών των Ενόπλων Δυνάμεων το 2014. Πρόκειται για 350 εκατομμύρια σε τριάντα έξι δόσεις. Αυτές καταβλήθηκαν το 2014 και το 2015 και συνεχίζουν να καταβάλλονται προφανώς το 2016 και το 2017. Συνεχίζεται να καταβάλλεται και η μισθοδοσία και οι συντάξεις των δύο Σωμάτων, πάντα με βάση την απόφαση του Συμβουλίου της Επικρατείας. Θα ήθελα να πω, ότι συνολικά αθροιστικά και σε βάθος χρόνου και μέχρι το 2019 η οικονομική συνέπεια της απόφασης του Συμβουλίου της Επικρατείας είναι της τάξης των 2.600.000.000 ευρώ. Το 50%, λοιπόν, της υλοποίησης αντιστοιχεί σε 1.300.000.000 ευρώ. Αυτή είναι μια δέσμευση που υλοποιείται ήδη. Η Κυβέρνηση, όμως, έχει ταυτόχρονα την υποχρέωση να μεριμνήσει για μεγάλες κοινωνικές κατηγορίες, που σήκωσαν το βάρος της δημοσιονομικής προσαρμογής την τελευταία πενταετία και πρέπει να το κάνει σε συνθήκες, θα έλεγα, εξαιρετικής δημοσιονομικής στενότητας. Αυτό που αντιμετωπίζει σήμερα η Κυβέρνηση, λοιπόν, είναι ένα ασφυκτικό δίλημμα, για το ποιος είναι ο κατάλληλος ρυθμός υλοποίησης της απόφασης του Συμβουλίου της Επικρατείας. Θα ήθελα να κάνω δύο παρατηρήσεις. Η πρώτη παρατήρηση είναι, ότι στη διάρκεια του πρώτου εξαμήνου του 2016 το Υπουργείο Οικονομικών θα δει από μηδενική βάση το θέμα των ειδικών μισθολογίων, όχι μόνο των Ενόπλων Δυνάμεων και των Σωμάτων Ασφαλείας αλλά συνολικά των ειδικών μισθολογίων. Επίσης θα δει στα πλαίσια αυτά, την ταχύτητα αποκατάστασης, υλοποίησης - αν θέλετε - της απόφασης του Συμβουλίου της Επικρατείας. Η δεύτερη είναι, ότι το Υπουργείο Εθνικής Άμυνας ειδικότερα έχει την υποχρέωση το 2016, να προχωρήσει σε σημαντικές περικοπές των δαπανών του. Αν το Υπουργείο Εθνικής Άμυνας, στο πλαίσιο αυτά, καταφέρει να εξοικονομήσει επιπλέον πόρους που θα μπορούσαν να δεσμευτούν για ταχύτερη υλοποίηση της συμφωνίας, αυτό θα μπορέσουμε να το δούμε. Θέλω όμως να είμαι ειλικρινής, τόσο απέναντι στα Σώματα Ασφαλείας όσο και απέναντι στις Ένοπλες Δυνάμεις. Είναι ένα σύνθετο θέμα. Είναι πραγματικά πολύ μεγάλο το σύνολο της υλοποίησης. Αντιστοιχεί σε 2.600.000.000 ευρώ - αυτό πρέπει να το τονίσω - σε μια στιγμή που οι δημοσιονομικές συνθήκες είναι ιδιαίτερα στενές. Άρα, τα περιθώρια ταχύτατης υλοποίησης είναι περιορισμένα. Ευχαριστώ.
Ευχαριστούμε, κύριε Υπουργέ. Τον λόγο έχει η κ. Παπακώστα για να δευτερολογήσει για τρία λεπτά.
Ευχαριστώ πολύ, κύριε Πρόεδρε. Ευχαριστώ, κύριε Υπουργέ, κύριε Χουλιαράκη, γιατί είστε ειλικρινής. Όμως πρέπει να σας πω ότι θα πρέπει να συνεννοηθείτε στην Κυβέρνηση και να πείτε στον κ. Καμμένο, τον Υπουργό Εθνικής Άμυνας, να μην κάνει σπέκουλα με την εφαρμογή της απόφασης 2194/2014 του Συμβουλίου της Επικρατείας, για την αποκατάσταση των αποδοχών και των συντάξεων των στελεχών των Ενόπλων Δυνάμεων και των Σωμάτων Ασφαλείας. Ιδιαίτερα να μην κοροϊδεύει τους συναδέλφους Βουλευτές και τη Βουλή των Ελλήνων, ισχυριζόμενος μάλιστα - πράγμα που έρχεται σε ευθεία αντίθεση με αυτά που μόλις δηλώσατε εσείς εδώ και καταγράφονται στα Πρακτικά - ότι τα χρήματα έχουν βρεθεί από την πλευρά του Υπουργείου Εθνικής Άμυνας και ότι η διαδικασία καθυστέρησε στα Υπουργεία Προστασίας του Πολίτη και Ναυτιλίας, επειδή δεν μπορούσαν να βρουν τα απαιτούμενα κονδύλια. Αυτά τα απάντησε «mot à mot» ο κ. Καμμένος σε δική μου επίκαιρη ερώτηση στις 23 Νοεμβρίου του 2015. Θέλω να σας πω, κύριε Υπουργέ, ότι στις ίδιες ασφυκτικές συνθήκες δημοσιονομικής στενότητας η προηγούμενη κυβέρνηση, η συγκυβέρνηση Νέας Δημοκρατίας - ΠΑΣΟΚ συμμορφώθηκε με την απόφαση του Συμβουλίου της Επικρατείας και με τον ν.4307/2014. Πρέπει να σας πω ότι ρύθμισε και την αποκατάσταση και την αναδρομική καταβολή του 50% των αποδοχών από την 1η Αυγούστου 2012. Είχαμε δε προγραμματίσει να δοθεί και το υπόλοιπο 50%, το υπόλοιπο μισό, πράγμα το οποίο βεβαίως δεν πρόλαβε να πράξει η Κυβέρνηση, λόγω του ότι μεσολάβησαν οι εκλογές της 25ης Ιανουαρίου, με τα γνωστά αποτελέσματα και για το εκλογικό αποτέλεσμα αλλά και για την οικονομία και για τις επιπτώσεις και στη ζωή των στελεχών των Ενόπλων Δυνάμεων και των Σωμάτων Ασφαλείας. Μετά την πρωτολογία απ' ό,τι κατάλαβα, εμμένετε σε αυτό το οποίο αρχικά είχαμε όλοι αντιληφθεί, ότι εφόσον οι δημοσιονομικές συνθήκες το επιτρέψουν, θα καταβάλετε υπό προϋποθέσεις και υπό αίρεσιν μέχρι το 2019 το υπόλοιπο 50%, προκειμένου να υλοποιηθεί η απόφαση του Συμβουλίου της Επικρατείας. Το θέμα δηλαδή, που τίθεται είναι το εξής. Σήμερα εδώ, κατά τη διαδικασία συζήτησης της συγκεκριμένης επίκαιρης ερώτησής μου, βάλατε και μία επιπρόσθετη προϋπόθεση, εάν και εφόσον μέσω περικοπών το Υπουργείο Εθνικής Άμυνας μπορέσει να εξασφαλίσει και πόρους - είπατε, κύριε Υπουργέ - έτσι ώστε να υπάρχει ένα τέτοιο αποθεματικό, που θα επιτρέψει να εκταμιευτούν αυτά τα χρήματα, προκειμένου σταδιακά να αποδοθούν και πάντως με χρονικό ορίζοντα το 2019 στους ενδιαφερόμενους. Ευχαριστώ, κύριε Πρόεδρε.
Ευχαριστούμε την κ. Παπακώστα. Ο κ. Χουλιαράκης έχει τον λόγο για τρία λεπτά για τη δευτερολογία του.
Ευχαριστώ, κύριε Πρόεδρε. Θα ήθελα να κάνω δύο διευκρινίσεις. Πρώτα απ' όλα, η υλοποίηση της απόφασης του Συμβουλίου της Επικρατείας δεν έγινε το 2014. Το 2014 πάρθηκε η απόφαση να υλοποιηθεί, να αποκατασταθεί, αν θέλετε, το 50% των αναδρομικών προς τους εν ενεργεία και τους συνταξιούχους των Σωμάτων Ασφαλείας και των Ενόπλων Δυνάμεων. Η υλοποίηση αυτής της απόφασης γίνεται τώρα, γίνεται σταδιακά, άρα καταβάλλεται τώρα. Καταβλήθηκε το 2015, θα καταβληθεί το 2016 και η καταβολή θα ολοκληρωθεί το 2017- νομίζω στα μέσα του 2017, δεν θυμάμαι ακριβώς. Είναι τριάντα έξι δόσεις - αναφέρομαι στα αναδρομικά. Άρα να είμαστε απολύτως καθαροί σε αυτό. Η προηγούμενη κυβέρνηση δεν εκταμίευσε - γιατί δεν θα μπορούσε άλλωστε -350 εκατομμύρια μέσα στο 2014 για την αποκατάσταση του 50% των αναδρομικών. Αυτό γίνεται τώρα, γίνεται σε βάθος χρόνου. Το δεύτερο που θα ήθελα να ξεκαθαρίσω, είναι ότι η παρατήρηση που έκανα προηγουμένως, είναι ότι η ταχύτητα αποκατάστασης του υπόλοιπου 50% των αναδρομικών - η ταχύτητα, όχι το εάν θα αποκατασταθούν ή όχι, αυτό είναι δεδομένο - εξαρτάται από τη δυνατότητα της γενικής κυβέρνησης και ειδικότερα του Υπουργείου Εθνικής Άμυνας να εξοικονομήσει τους αντίστοιχους πόρους. Η δική μου παρατήρηση, λοιπόν, πάνω σε αυτό είναι η εξής: Κατ' αρχάς, το 50% των αναδρομικών που δεν έχει ήδη καταβληθεί είναι μεγάλο, είναι 350 εκατομμύρια ευρώ. Το ποσό που συζητάμε συνολικά μέχρι και το 2019 είναι πολύ μεγαλύτερο. Χρειάζεται επιπλέον 1,3 δισεκατομμύρια ευρώ. Σε συνθήκες στενότητας και κυρίως σε συνθήκες που μεγάλα κομμάτια της κοινωνίας σήκωσαν δυσανάλογο βάρος την τελευταία πενταετία, το πώς θα εξοικονομηθούν οι πόροι που με δυσκολία εξοικονομούμε, ποιες είναι, αν θέλετε, οι κοινωνικές προτεραιότητες της Κυβέρνησης, είναι ένα θέμα για την Κυβέρνηση συνολικά. Τώρα, πιο συγκεκριμένα, το Υπουργείο Εθνικής Άμυνας για το 2016 έχει την υποχρέωση να προχωρήσει σε αρκετά σημαντικές εξοικονομήσεις. Με βάση τον προϋπολογισμό αυτές είναι της τάξης των 350 εκατομμυρίων. Κατά τη γνώμη μου αυτό είναι απαραίτητο να γίνει, για να χρηματοδοτηθούν τα προγράμματα πρόνοιας, το rolling out, όπως λένε, η πλήρης ανάπτυξη του ελάχιστου εγγυημένου εισοδήματος στα τα πιο ευάλωτα τμήματα της κοινωνίας, τα προγράμματα απασχόλησης στους ανέργους, για να στηριχθούν τα πιο ευάλωτα κομμάτια της κοινωνίας. Είμαι βέβαιος ότι ο κ. Καμμένος θα το υλοποιήσει και πιστεύω ότι ενδεχομένως θα έχει τη δυνατότητα να βρει τους πόρους για ταχύτερη ικανοποίηση της απόφασης του Συμβουλίου της Επικρατείας. Ευχαριστώ.
Ευχαριστούμε τον κύριο Υπουργό. Προχωρούμε στη συζήτηση της τρίτης με αριθμό 435/22-1-2016 επίκαιρης ερώτησης πρώτου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εσωτερικών και Διοικητικής Ανασυγκρότησης, σχετικά με την πριμοδότηση μουσουλμάνων της Θράκης σε προκηρύξεις πρόσληψης υγειονομικού προσωπικού του Υπουργείου Υγείας. Στην επίκαιρη ερώτηση θα απαντήσει ο Αναπληρωτής Υπουργός κ. Χριστόφορος Βερναδάκης. Κύριε Παππά, έχετε τον λόγο για να αναπτύξετε την επίκαιρη ερώτησή σας.
Ευχαριστώ, κύριε Πρόεδρε. Θα μου επιτρέψετε εκτός χρόνου για ένα λεπτό, να αναφερθώ σε ένα πολύ σημαντικό θέμα. Είμαστε αυτή τη στιγμή - και θλίβομαι που βλέπω αυτό το θέαμα - μέσα στην Αίθουσα οι εξής: μία Βουλευτίνα συνάδελφος της Αξιωματικής Αντιπολιτεύσεως, δύο Βουλευτές από το ΠΑΣΟΚ, ο κύριος Αντιπρόεδρος και ο κ. Κωνσταντινόπουλος και πέντε Βουλευτές εν συνόλω της Χρυσής Αυγής. Επληροφορήθην ότι από τις δεκαέξι σημερινές ερωτήσεις θα απαντηθούν δύο. Απαντήθηκε ήδη η μία, της συναδέλφου της Νέας Δημοκρατίας και θα απαντηθεί και η δική μου τώρα. Προφανώς, του κ. Κωνσταντινόπουλου από το ΠΑΣΟΚ δεν θα απαντηθεί. Είναι εδώ για να πει τις απόψεις του. Είναι ένα ζήτημα που το γνωρίζετε εσείς, κύριε Πρόεδρε, από την Διάσκεψη των Προέδρων και ο κύριος Αντιπρόεδρος. Έτσι δεν είναι, κύριε Κρεμαστινέ;
Ναι.
Μόλις προχθές ο Πρόεδρος της Βουλής από το Βήμα, που είστε εσείς, στην προ ημερησίας διατάξεως συζήτηση των πολιτικών Αρχηγών για το ασφαλιστικό, ανεφέρθη στο ζήτημα αυτό, των Υπουργών που δεν έρχονται να απαντήσουν. Και διερωτώμαι: Όταν ένας Πρόεδρος της Βουλής, από αυτόν τον θεσμικό του ρόλο, που είναι ο τρίτος στην τάξη βάσει του Συντάγματος, αντιμετωπίζεται έτσι από την Κυβέρνηση, φανταστείτε πώς αντιμετωπίζεται ο απλός ανώνυμος Έλληνας πολίτης. Αυτό πρέπει να ξανατεθεί στη Διάσκεψη των Προέδρων απ' όλα τα κόμματα και επιτέλους, η Κυβέρνηση, οι Υπουργοί, να δώσουν τον πρέποντα σεβασμό προς τον κοινοβουλευτικό έλεγχο. Εισέρχομαι στην ερώτησή μου και σας ευχαριστώ, κύριε Πρόεδρε. Κατ' αρχάς, θα πρέπει να σας ευχαριστήσω πάρα πολύ που είστε σωστός απέναντι στην υποχρέωσή σας, κύριε Βερναρδάκη, στο αξίωμά σας, ως Υπουργός και έρχεστε να απαντήσετε σε μια ερώτηση ενός Βουλευτού. Η ερώτησή μου αυτή έχει μεγάλη ιστορία. Έχει ξεκινήσει από πέρυσι. Είχε τεθεί αρχικά στο Υπουργείο Υγείας, όπου και ο κ. Ξάνθος και ο κ. Πολάκης αρνούνται με τον γνωστό, αντισυνταγματικό και απαράδεκτο τρόπο, να έρθουν να απαντήσουν σε επίκαιρες αλλά και σε γραπτές ερωτήσεις. Και κατέληξα τελικά να σκεφτώ ότι πρέπει να αλλάξουμε Υπουργείο, ενώ ήταν, θα έλεγα, πρωτίστως θέμα του Υπουργείου Υγείας, γιατί η ερώτησή μου αφορά προσλήψεις του Υπουργείου Υγείας. Θα την έχετε δει αλλά θα πρέπει να γνωρίσουν και οι υπόλοιποι συνάδελφοι και ο κόσμος που μας παρακολουθεί το περιεχόμενό της. Η ερώτησή μου αφορά την πριμοδότηση μουσουλμάνων της Θράκης σε προκηρύξεις πρόσληψης υγειονομικού προσωπικού του Υπουργείου Υγείας. Γίνεται, λοιπόν, αυτή η προκήρυξη από το ΑΣΕΠ - έχει αριθμό 4Κ/2015 και 5Κ/2015- και πριμοδοτούνται Έλληνες υπήκοοι που ανήκουν στη μουσουλμανική μειονότητα της Θράκης. Δηλαδή, πέραν των ειδικών κατηγοριών, μπαίνουν και οι μουσουλμάνοι της Θράκης, οι οποίοι κατατάσσονται σε πίνακα ειδικών θέσεων και μάλιστα σε ποσοστό 5%. Και ερωτώ: Με ποιο σκεπτικό οι Έλληνες υπήκοοι που ανήκουν στη μουσουλμανική μειονότητα της Θράκης, κατατάσσονται σε ξεχωριστή, ειδική κατηγορία; Είναι διαφορετικοί Έλληνες αυτοί από τους υπόλοιπους Έλληνες; Δηλαδή, όλοι οι άλλοι Έλληνες είναι ίσοι και κάποιοι άλλοι Έλληνες είναι πιο ίσοι; Ποιες ενέργειες, τελικά, θα κάνει η πολιτεία, η Κυβέρνηση, ώστε να αρθεί αυτή η κατάφορη διάκριση σε βάρος των Ελλήνων υπηκόων του ελληνορθόδοξου θρησκεύματος; Θα ήταν, κύριε Υπουργέ - και αυτό το δεύτερο δεν είναι ερώτηση αλλά, θα έλεγα, παρότρυνση - πολύ έντιμο από μέρους σας να πείτε: «Ναι, έγινε ένα λάθος, το διορθώνουμε, παίρνουμε πίσω αυτή τη διάταξη». Δεν μπορεί να ισχύει σε μια ευνομούμενη πολιτεία, σε μια πολιτεία δημοκρατική, όπως θέλετε να λέτε εσείς, αυτή η διάταξη.
Καλώς. Τον λόγο έχει ο Αναπληρωτής Υπουργός κ. Βερναρδάκης, για να απαντήσει στην ερώτηση που μόλις ακούσαμε.
Ευχαριστώ, κύριε Πρόεδρε. Κατ' αρχάς, θέλω να διευκρινίσω ένα ουσιαστικό λάθος το οποίο υπάρχει στην ερώτησή σας, κύριε Βουλευτά. Δεν αφορά το 5%, αλλά το 5‰.. Αυτό το 5‰ είναι υποχρέωση του ΑΣΕΠ να το προκηρύξει, βάσει του ν. 2190/1994, άρθρο 7 Διαβάζω ακριβώς τον νόμο: «Ποσοστό 5‰ των θέσεων του τακτικού προσωπικού και προσωπικού με σύμβαση εργασίας ιδιωτικού δικαίου αορίστου χρόνου κατά κατηγορία ΠΕ, ΤΕ κ.λπ., που προκηρύσσονται με πανελληνίους διαγωνισμούς του ΑΣΕΠ, καλύπτονται από Έλληνες υπηκόους που προέρχονται από τη μουσουλμανική μειονότητα της Θράκης και είναι οι ίδιοι εγγεγραμμένοι στα δημοτολόγια δήμου της Θράκης ή άλλου δήμου της χώρας στον οποίο έχουν μετεγγραφεί από δήμο της Θράκης. Το ΑΣΕΠ κατανέμει με την προκήρυξή του τις θέσεις που αναλογούν στα ανωτέρω ποσοστά κατά νομαρχία, φορέα και κατηγορία». Επομένως είναι μία υποχρέωση, η οποία απορρέει από τον νόμο του 1994. Αφορά στην προάσπιση διαδικασιών και συνθηκών ισονομίας και ισοπολιτείας για όλους τους Έλληνες πολίτες και ορίζει ότι το ποσοστό για τη μουσουλμανική μειονότητα είναι 5‰ και όχι 5%. Το 5‰ είναι αυτό το οποίο υλοποιήθηκε και σε αυτή τη συγκεκριμένη προκήρυξη του Υπουργείου Υγείας και νομίζω ότι αυτό μας καλύπτει πια και ως απάντηση συνολικά. Δεν χρειάζεται να το διορθώσουμε, εκτός κι αν υπάρξει πολιτική βούληση άλλου τύπου, να κάνουμε άλλες διορθώσεις πια στον ιδρυτικό νόμο του ΑΣΕΠ ή στον νόμο περί προσλήψεων, το οποίο είναι κάτι διαφορετικό. Πάντως, εν προκειμένω, δεν υπάρχει κάποιο ζήτημα. Κατά τη γνώμη μου, πρόκειται για μία ουσιαστική παρεξήγηση. Δεν είναι 5% αλλά 5‰ και ακολουθήθηκε όλη ακριβώς η διαδικασία, όπως προβλέπεται από τον νόμο του ΑΣΕΠ και από τις υποχρεώσεις που απορρέουν από όλες τις διαδικασίες προσλήψεων. Ευχαριστώ.
Ευχαριστούμε τον κύριο Υπουργό. Τον λόγο έχει τώρα ο κ. Παππάς για να δευτερολογήσει.
Ευχαριστώ για την απάντησή σας, κύριε Υπουργέ. Το ότι είναι το 5‰ δεν αλλάζει την ουσία της ερώτησης. Δηλαδή, αυτή είναι η ισοπολιτεία και η ισονομία; Εγώ σας λέω 1‰. Δεν αλλάζει την ουσία. Γιατί γίνεται αυτή η διάκριση; Εν πάση περιπτώσει, αφού γίνονται διακρίσεις και έτσι νοείτε εσείς την ισοπολιτεία και την ισονομία για τους Έλληνες πολίτες, γιατί δεν γίνονται διακρίσεις και για άλλες κατηγορίες Ελλήνων; Για παράδειγμα, τα τέκνα των στελεχών των Σωμάτων Ασφαλείας και των Ελλήνων πολιτών που έχουν δεχθεί οι γονείς τους τρομοκρατική επίθεση, γιατί να μην προσληφθούν όχι στο Υπουργείο Προστασίας του Πολίτη αλλά στο Υπουργείο Υγείας; Γιατί, λοιπόν, να μην υπάρχει και μια διάταξη γι' αυτά τα παιδιά; Αντ' αυτού, βλέπουμε το Υπουργείο Πολιτισμού να αποδέχεται το Εθνικό Θέατρο - δηλαδή με λεφτά των Ελλήνων πολιτών - να ανεβάζει θεατρική παράσταση βασισμένη στο βιβλίο του τρομοκράτη Σάββα Ξηρού. Έτσι νοείτε εσείς την ισονομία και την ισοπολιτεία; Και μη μου αναφέρετε το θέμα των πολυτέκνων, των οποίων εσείς οι ίδιοι - και όχι μόνο εσείς αλλά και η Αξιωματική Αντιπολίτευση η οποία απουσιάζει, δεν είναι κανείς εδώ από την προηγούμενη μνημονιακή διακυβέρνηση - έχετε πλήξει τα κεκτημένα δικαιώματα. Αντί, λοιπόν, εσείς - φέρνοντας μία ελπίδα και μία αλλαγή, όπως διατείνεστε - να βοηθήσετε αυτές τις κατηγορίες των πολιτών μας, γιατί είναι ένα εθνικό θέμα το δημογραφικό, παίρνετε και εσείς τα δικαιώματα των πολυτέκνων. Αυτό, λοιπόν, το 5‰ - γιατί η απάντησή σας βασίστηκε στο ότι δεν είναι 5% αλλά είναι 5‰ δεν μου είπατε κάτι άλλο - γιατί το δίνετε στους μουσουλμάνους - δεν είναι μόνο οι μουσουλμάνοι, υπάρχουν και άλλα θρησκεύματα στην Ελλάδα - και δεν το δίνετε στους καθολικούς, στους Έλληνες πολίτες καθολικούς των Κυκλάδων; Γιατί δεν το δίνετε σε άλλες κατηγορίες θρησκεύματος, θρησκευομένων Ελλήνων; Αυτή είναι η ισονομία και η ισοπολιτεία; Έχω μεγάλο ενδιαφέρον να ακούσω πώς θα δικαιολογήσετε αυτή την απόφαση. Σας είπα ότι θα ήταν πολύ έντιμο εκ μέρους σας να πείτε, «Είναι 5‰ έχετε κάνει λάθος, κύριε Παππά…» - ναι, μπορεί να κάνω λάθος, δεν είναι 5% - «…και αυτή η διάταξη δεν είναι σωστή βάσει του Συντάγματος και την αποσύρουμε.».
Ευχαριστούμε τον κ. Παππά. Τον λόγο έχει ο Υπουργός για τη δευτερολογία του.
Κύριε Παππά, αυτό ακριβώς σας είπα, ότι έχετε λάθος στην ερώτηση. Δεν είναι 5%, αλλά είναι 5‰.Αυτό το 5 ‰ απορρέει εκ του νόμου. Υπάρχει ρητά μέσα στον ν. 2190/1994. Τώρα λέτε γιατί να είναι και 5‰ για τους μουσουλμάνους και να μην είναι για τους άλλους. Είναι για όλους. Σε κάθε προκήρυξη του ΑΣΕΠ υπάρχουν ποσοστώσεις για διάφορες κατηγορίες οι οποίες έχουν οριστεί ή μπορεί να οριστούν. Για παράδειγμα, υπάρχουν οι πολύτεκνοι, όπως λέτε ή οι τρίτεκνοι. Υπάρχουν ειδικές κατηγορίες εργαζομένων οι οποίοι μοριοδοτούνται όταν στην πραγματικότητα έχουν καλύψει πάγιες και διαρκείς ανάγκες και πρέπει να καλύψουν και τις προκηρύξεις μόνιμου προσωπικού.
Συγγνώμη, δεν σας διακόπτω αλλά γιατί γίνεται με βάση το θρήσκευμα; Εσείς είστε Κυβέρνηση που έχετε άλλη αντίληψη για το θρήσκευμα.
Δεν υπάρχουν διαφοροποιήσεις βάσει του θρησκεύματος.
Είναι μουσουλμάνοι.
Είναι μουσουλμάνοι στη συγκεκριμένη περίπτωση, γιατί αναφέρεται στη συγκεκριμένη προκήρυξη για την οποία μιλάτε. Υπάρχουν διαφοροποιήσεις στις προκηρύξεις ή στις ποσοστώσεις του ΑΣΕΠ που μπορεί να γίνουν για διάφορους λόγους με μικρά ποσοστά σε διάφορες κατηγορίες Ελλήνων πολιτών. Αυτό που λέτε για τους πολύτεκνους, τους τρίτεκνους ή τις ειδικές κατηγορίες ατόμων με αναπηρία, ισχύει. Υπάρχουν πολλές κατηγορίες οι οποίες μοριοδοτούνται. Όλη αυτή η πολιτική διαπνέεται από τον κεντρικό νόμο του ΑΣΕΠ για λόγους ισονομίας και ισοπολιτείας. Αυτή είναι η απάντηση. Δεν γίνεται μία διάκριση ειδικά για τους Έλληνες σε σχέση με το θρήσκευμα. Υπάρχουν πάντοτε αναλογικές εφαρμογές, που γίνονται βάσει του γενικού νόμου και αφορούν ειδικές κατηγορίες πολιτών. Επομένως, κατ' αρχάς έχουμε έναν γενικό νόμο που ρυθμίζει τους γενικούς κανόνες ισοπολιτείας και αφορά πολλές κατηγορίες, όχι μόνο θρησκευτικές αλλά και άλλες. Κατά δεύτερο λόγο, έχουμε τη συγκεκριμένη περίπτωση για την οποία ρωτάτε. Δεν υπάρχει λόγος διαφωνίας. Το διορθώνουμε. Προφανώς πρόκειται περί λάθους. Είναι 5‰. Όμως, αυτό το 5‰ ορίζεται από τον ιδρυτικό νόμο του ΑΣΕΠ. Δηλαδή το ΑΣΕΠ και το Υπουργείο Υγείας ήταν δεσμευμένα, ώστε να ακολουθήσουν αυτή τη διάκριση. Αυτό εφαρμόζεται αναλογικά και με άλλες κατηγορίες.
Ευχαριστούμε τον κύριο Υπουργό. Απλώς πρέπει να πω, απαντώντας και στον κ. Παππά, ότι τα πράγματα, δυστυχώς, είναι χειρότερα απ' ό,τι τα περιγράψατε. Οι ερωτήσεις είναι δεκαεννέα στο σύνολο και απαντώνται δύο. Σίγουρα θα πρέπει στη Διάσκεψη των Προέδρων - είναι εδώ και ο κ. Κρεμαστινός - να δούμε τι μέτρα μπορούμε να πάρουμε, γιατί αυτή δεν είναι κατάσταση κοινοβουλευτικού ελέγχου. Στην πραγματικότητα, έχει ακυρωθεί μία από τις δύο λειτουργίες του Κοινοβουλίου. Η τέταρτη με αριθμό 434/22-1-2016 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με τα προβλήματα λειτουργίας της Καρδιολογικής Κλινικής του Νοσοκομείου Ρόδου, δεν θα συζητηθεί, δυστυχώς, λόγω κωλύματος του κυρίου Υπουργού. Ο κύριος Αντιπρόεδρος είναι εδώ. Ορίστε, κύριε Κρεμαστινέ, έχετε τον λόγο για να πείτε αυτό που θέλετε.
Κύριε Πρόεδρε, το πρόβλημα δεν είναι το γενικότερο πρόβλημα που θίξατε, όπως το έθιξε και ο κ. Παππάς, διότι ο κοινοβουλευτικός έλεγχος δεν είναι προνομία των Υπουργών αλλά υποχρέωση. Το νομοθετικό έργο και ο κοινοβουλευτικός έλεγχος στην πραγματικότητα είναι οι ουσιαστικότερες αρμοδιότητες της Βουλής. Βεβαίως, η Διάσκεψη των Προέδρων έχει λάβει μέτρα, τα οποία γνωρίζετε κι εσείς όπως κι εγώ αλλά φαίνεται ότι δεν είναι αρκετά. Δηλαδή, για παράδειγμα πρέπει ο Υπουργός να αναφέρει το κώλυμά του. Αν είναι στο εξωτερικό, αυτό είναι κατανοητό. Αν συμβαίνει κάτι με τις διεθνείς σχέσεις της χώρας, πάλι είναι κατανοητό. Αν, όμως, δεν υπάρχει ουσιαστικό κώλυμα, ο Υπουργός είναι υποχρεωμένος να εκτεθεί ενώπιον της Βουλής, δηλαδή ενώπιον του ελληνικού λαού, διότι εμείς εδώ δεν εκπροσωπούμε τους εαυτούς μας. Εκπροσωπούμε κάποιες χιλιάδες ανθρώπους, που βρίσκονται πίσω από εμάς. Άρα, λοιπόν, αυτή η λειτουργία είναι ουσιαστική και πρέπει με κάθε τρόπο να διαφυλαχθεί. Επίσης, ιστορικά μιλώντας σας λόγω της άλλης ιδιότητάς μου, της ιατρικής και έχοντας επαφή με τον Ανδρέα Παπανδρέου, θα σας έλεγα ότι ο Ανδρέας Παπανδρέου, όταν επρόκειτο να κάνει ανασχηματισμό της κυβέρνησης, ένα από τα στοιχεία που λάμβανε υπ' όψιν του ήταν κατά πόσο οι Υπουργοί είναι συνεπείς στις κοινοβουλευτικές υποχρεώσεις τους. Όταν κάποιος του έλεγε δικαιολογίες, έλεγε ότι αυτό είναι βασικό στοιχείο της δημοκρατίας ο κοινοβουλευτικός έλεγχος. Αυτό να το έχουν όλοι υπ' όψιν τους, γιατί έτσι πρέπει να είναι. Τώρα, εγώ δεν είμαι εδώ για να διαμαρτυρηθώ, γιατί δεν λειτουργεί καλά η Καρδιολογική Κλινική του Νοσοκομείου Ρόδου. Είμαι εδώ, διότι ο Πρόεδρος του επιστημονικού συμβουλίου και επικεφαλής της καρδιολογικής κλινικής, αφού εξήντλησε όλες τις διαδικασίες τις προβλεπόμενες εκ του νόμου - δηλαδή ΔΥΠΕ, υπηρεσίες του Υπουργείου κ.λπ., - έστειλε μία σειρά εγγράφων όπου αναφέρει, πως αν δεν έχει το ιατρικό προσωπικό που είχε πέρυσι, αυτομάτως ακυρώνεται η βασική του λειτουργία που είναι ουσιαστικά η αντιμετώπιση του εμφράγματος, δηλαδή αυτό που ο κόσμος ξέρει ως stents, αγγειοπλαστική, μπαλονάκια κ.λπ.. Ουσιαστικά, δηλαδή, η πιο απομακρυσμένη περιοχή της χώρας, το πιο απομακρυσμένο νοσοκομείο είναι στο έλεος του θεού, διότι αν κάποιος πάθει έμφραγμα, θα πρέπει να τον φέρουν στην Αθήνα με ελικόπτερο κι αν έχει κακοκαιρία και δεν μπορεί να έρθει, αντιλαμβάνεστε τι σημαίνει αυτό το πράγμα. Θα περίμενα, λοιπόν, αν μη τι άλλο, επειδή οι Υπουργοί Υγείας είναι και γιατροί, όχι με την ιδιότητά μου την ακαδημαϊκή αλλά τουλάχιστον με την ιδιότητα του Αντιπροέδρου, να κάνουν ένα τηλέφωνο και να πουν, «Ξέρετε, έτσι έχουν τα πράγματα και έτσι πρέπει να το λύσουμε». Γι' αυτό, λοιπόν, σήμερα κατά κάποιον τρόπο διαμαρτύρομαι, γιατί υπάρχει κάτι που είναι παραπάνω από αυτό που λέγεται κοινοβουλευτικός έλεγχος, που είναι η ανθρώπινη ζωή. Και με την ανθρώπινη ζωή δεν πρέπει να κάνουμε συμβιβασμούς! Ευχαριστώ.
Ευχαριστούμε τον κ. Κρεμαστινό. Νομίζω ότι αυτή η έκκληση - απαίτηση προς το Υπουργείο για τη στελέχωση της καρδιολογικής κλινικής, είναι κάτι παραπάνω από δραματική και έχει έναν εξαιρετικά επείγοντα χαρακτήρα. Τουλάχιστον νομίζω, ότι εμείς οι δύο ως γιατροί μπορούμε να πιέσουμε όσο μπορούμε το Υπουργείο Υγείας, ώστε να εξαντλήσει όλα τα περιθώρια για να υπάρξει ο απαιτούμενος ελάχιστος αριθμός ιατρών, προκειμένου να λειτουργήσει η καρδιολογική κλινική. Κυρίες και κύριοι συνάδελφοι, στο σημείο αυτό έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθητές και μαθήτριες και δύο εκπαιδευτικοί συνοδοί τους από το 48ο Δημοτικό Σχολείο Αθήνας. Η Βουλή τούς καλωσορίζει. Η έβδομη με αριθμό 408/18-1-2016 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού, δεν συζητείται λόγω κωλύματος του κυρίου Υπουργού. Ο κ. Κωνσταντινόπουλος έχει ζητήσει τον λόγο. Κύριε Κωνσταντινόπουλε, έχετε τον λόγο.
Ευχαριστώ, κύριε Πρόεδρε. Είναι η τρίτη εβδομάδα, κύριοι Υπουργοί της Κυβέρνησης, που έρχομαι στο Κοινοβούλιο και δεν έρχεται ο κ. Τσακαλώτος. Γενικώς, με άλλα λόγια, όπως είπε ο κύριος Πρόεδρος, η Κυβέρνηση είναι εξαφανισμένη από το Κοινοβούλιο. Κύριε Πρόεδρε, η Κυβέρνηση, αν θα μου επιτρέψετε με μία δόση υπερβολής - που δεν νομίζω ότι είναι υπερβολή - «φτύνει» το Κοινοβούλιο εδώ και οκτώ μήνες. Και αν πάρετε τα στατιστικά στοιχεία και των άλλων εποχών, των άλλων κυβερνήσεων, τα προηγούμενα χρόνια που υπήρχαν δυσκολίες, δεν έχει ξανασυμβεί αυτό. «Πρώτη φορά αριστερά Κυβέρνηση» «φτύνει» το Κοινοβούλιο, τους δημοκρατικούς θεσμούς και είναι εξαφανισμένη. Κύριοι Υπουργοί, δεν είναι προς εσάς προσωπικά το θέμα. Προς θεού! Όμως, εσείς εκπροσωπείτε σήμερα την Κυβέρνηση. Θα επανακαταθέσω την ερώτηση, κύριε Πρόεδρε. Όμως, από εδώ και πέρα αρχίζουν και οι ευθύνες οι δικές σας. Δεν αρκεί να λέτε από το Βήμα αυτό, με τις καλύτερες των προθέσεων, να έρχονται οι Υπουργοί. Από την επόμενη φορά, από την επόμενη εβδομάδα, αν δεν έρθουν οι Υπουργοί ξανά, είναι και δική σας ευθύνη. Και για να μην υπάρξουν και άλλες τέτοιες περιπτώσεις, εγώ νομίζω ότι πρέπει όλοι, σύσσωμο το Κοινοβούλιο - και αν δεν θέλει η Κοινοβουλευτική Ομάδα του ΣΥΡΙΖΑ, εμείς δεν μπορούμε να πάμε με τη Χρυσή Αυγή, σε καμμία περίπτωση, οι υπόλοιποι - να αντιδράσει συλλογικά απέναντι σε αυτό που συμβαίνει. Σας ευχαριστώ πολύ.
Ευχαριστούμε, κύριε Κωνσταντινόπουλε. Θα ήθελα να σας πω ότι συμμερίζομαι απολύτως την αγωνία σας. Δεχόμαστε όλοι, όπως κι εγώ προσωπικά, το μερίδιο της ευθύνης που μας αναλογεί. Θα προσπαθήσουμε, λοιπόν, να κάνουμε ό,τι είναι δυνατόν, γιατί αυτή η κατάσταση δεν τιμά ούτε την Κυβέρνηση ούτε το Κοινοβούλιο. Η πρώτη με αριθμό 437/25-1-2016 επίκαιρη ερώτηση πρώτου κύκλου της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Περιβάλλοντος και Ενέργειας, σχετικά με την προστασία του δάσους των Αγίων Θεοδώρων στην τοπική κοινότητα Ραψάνης, Δημοτική Ενότητα Κάτω Ολύμπου του Δήμου Τεμπών, δεν συζητείται λόγω κωλύματος του κυρίου Υπουργού. Η πέμπτη με αριθμό 442/25-1-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το κλείσιμο του εργοστασίου της «SOFTEX» στο Βοτανικό, δεν συζητείται λόγω κωλύματος του κυρίου Υπουργού, καθώς ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Κατρούγκαλος βρίσκεται στο εξωτερικό. Η έκτη με αριθμό 429/19-1-2016 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την επίλυση του προβλήματος του Ομίλου «ΑΣΠΙΣ» και τον προσδιορισμό του χρονοδιαγράμματος της καταβολής των αποζημιώσεων των δικαιούχων ασφαλισμένων, δεν συζητείται λόγω κωλύματος του κυρίου Υπουργού. Η έβδομη με αριθμό 430/19-1-2016 επίκαιρη ερώτηση πρώτου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Επικρατείας, σχετικά με την εγκυρότητα των δημοσκοπήσεων, δεν συζητείται λόγω κωλύματος του κυρίου Υπουργού, καθώς ο Υπουργός Επικρατείας κ. Νικόλαος Παππάς συνοδεύει τον Πρωθυπουργό στο εξωτερικό. Η όγδοη με αριθμό 431/21-1-2016 επίκαιρη ερώτηση πρώτου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Παιδείας, Έρευνας και Θρησκευμάτων, σχετικά με την αναγνώριση τριών χιλιάδων περίπου πτυχίων από ελληνικά κολέγια και πανεπιστήμια του εξωτερικού, δεν συζητείται λόγω κωλύματος της κυρίας Βουλευτού. Η πρώτη με αριθμό 438/25-1-2016 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Περιβάλλοντος και Ενέργειας, σχετικά με την άμεση αντιμετώπιση του ζητήματος των αυθαιρέτων και την άρση της πολιτικής ομηρίας των ιδιοκτητών αυθαιρέτων κτισμάτων, δεν συζητείται λόγω κωλύματος του κυρίου Υπουργού. Η δεύτερη με αριθμό 440/25-1-2016 επίκαιρη ερώτηση δεύτερου κύκλου του Βουλευτή Επικρατείας της Νέας Δημοκρατίας κ. Δημητρίου Σταμάτη προς τον Υπουργό Υποδομών, Μεταφορών και Δικτύων, σχετικά με την κατάργηση των άγονων αεροπορικών γραμμών, δεν συζητείται λόγω κωλύματος του κυρίου Υπουργού, καθώς ο Υπουργός Υποδομών, Μεταφορών και Δικτύων κ. Χρήστος Σπίρτζης συνοδεύει τον Πρωθυπουργό στο Ισραήλ. Η τρίτη με αριθμό 436/22-1-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Οικονομίας, Ανάπτυξης και Τουρισμού, σχετικά με τις ανεξήγητες και αδικαιολόγητες αυξήσεις των τιμών των καυσίμων που απευθύνονται στους Έλληνες καταναλωτές, δεν συζητείται λόγω κωλύματος του κυρίου Υπουργού. Η τέταρτη με αριθμό 433/22-1-2016 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με τους όρους επιλεξιμότητας των δικαιούχων της συνδεδεμένης ενίσχυσης ρυζιού, δεν συζητείται λόγω κωλύματος του κυρίου Υπουργού. Η πέμπτη με αριθμό 432/22-1-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομίας, Ανάπτυξης και Τουρισμού, σχετικά με την «ασφυκτική» προθεσμία επικαιροποίησης των φακέλων των εκκρεμών αιτήσεων των δανειοληπτών σύμφωνα με τον ν. 3869/2010 και τη χρονοτριβή ως προς την παροχή των αναλυτικών καταστάσεων πληρωμής, δεν συζητείται λόγω κωλύματος του κυρίου Υπουργού. Η έκτη με αριθμό 349/25-1-2016 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Υγείας, σχετικά με την «πριμοδότηση μουσουλμάνων της Θράκης σε προκηρύξεις πρόσληψης υγειονομικού προσωπικού του υπουργείου Υγείας», δεν συζητείται. Η όγδοη με αριθμό 374/11-1-2016 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εφαρμογή πρόβλεψης του ν. 4162/2013 για τη δημιουργία του Ταμείου Αλληλεγγύης Γενεών (Εθνικός Λογαριασμός Κοινωνικής Αλληλεγγύης Γενεών «ΕΛΚΑΓ»), δεν συζητείται λόγω κωλύματος του κυρίου Υπουργού, καθώς ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Κατρούγκαλος βρίσκεται στο εξωτερικό. Η ένατη με αριθμό 425/19-1-2016 επίκαιρη ερώτηση δεύτερου κύκλου του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργαζομένων στην εταιρεία «ContiTech ΙΜΑΣ Α.Ε.» στην Α΄ Βιομηχανική Περιοχή (ΒΙ.ΠΕ.) Βόλου, δεν συζητείται λόγω κωλύματος του κυρίου Υπουργού, καθώς ο Υπουργός κ. Κατρούγκαλος βρίσκεται στο εξωτερικό. Η δέκατη με αριθμό 426/19-1-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με άμεση επαναλειτουργία του εργοστασίου ανακύκλωσης στο Ηράκλειο Κρήτης και επαναπρόσληψη των εργαζομένων από την εταιρία «WASTE SOLUTIONS», δεν συζητείται λόγω κωλύματος του κυρίου Υπουργού. Τέλος, η ενδέκατη με αριθμό 409/18-1-2016 επίκαιρη ερώτηση δεύτερου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την ανάγκη διατήρησης του υποπρακτορείου της ΔΕΗ στον Τύρναβο της Λάρισας, δεν συζητείται λόγω κωλύματος του κυρίου Υπουργού. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, διακόπτουμε τη συνεδρίαση για να συνεχίσουμε στις 12.00΄ με νομοθετική εργασία, σύμφωνα με την ημερήσια διάταξη που σας έχει διανεμηθεί.
Κυρίες και κύριοι συνάδελφοι, συνεχίζεται η συνεδρίαση. Εισερχόμεθα στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Ρύθμιση θεμάτων μεταθέσεων οπλιτών, μέριμνας προσωπικού και άλλες διατάξεις». Η Διάσκεψη των Προέδρων αποφάσισε στη συνεδρίασή της, στις 25 Ιανουαρίου 2016, τη συζήτηση του νομοσχεδίου σε δύο συνεδριάσεις. Σε αυτήν τη συνεδρίαση θα συζητηθεί το νομοσχέδιο επί της αρχής. Στην απογευματινή συνεδρίαση θα συζητηθούν τα άρθρα και οι τροπολογίες του νομοσχεδίου ως μία ενότητα. Πριν δώσω τον λόγο στους εισηγητές και τους ειδικούς αγορητές, για να καταγραφεί στα Πρακτικά, να αναφέρω πως εισηγητές είναι: από τον ΣΥΡΙΖΑ η κ. Παναγιώτα Κοζομπόλη - Αμανατίδη, από τη Νέα Δημοκρατία ο κ. Ιωάννης Κεφαλογιάννης, από τη Χρυσή Αυγή ο κ. Ηλίας Κασιδιάρης, από τη Δημοκρατική Συμπαράταξη ΠΑΣΟΚ - ΔΗΜΑΡ ο κ. Ανδρέας Λοβέρδος, από το Κομμουνιστικό Κόμμα Ελλάδας η κ. Λιάνα Κανέλλη, από το Ποτάμι ο κ. Σπυρίδων Δανέλλης, από τους Ανεξάρτητους Έλληνες ο κ. Κωνσταντίνος Κατσίκης και από την Ένωση Κεντρώων ο κ. Ιωάννης Σαρίδης. Κύριε Υπουργέ, επειδή προηγήθηκε μια εκτός μικροφώνων συζήτηση, να σας πω ότι αυτό είναι το σώμα των τροπολογιών, το οποίο γνωρίζουν οι συνάδελφοι. Θέλετε τώρα - σίγουρα όμως πριν τελειώσει η συζήτηση επί της αρχής - να πείτε ποιες κάνετε αποδεκτές; Γιατί από ό,τι ενημερώθηκα, ήδη έχει κατατεθεί και μία καινούργια, την οποία εσείς την έχετε υπ' όψιν σας, γιατί είστε συνυπογράφων. Έπεται και άλλη μία ακόμα. Εκ των πραγμάτων, θα χρειαστεί να ξανατοποθετηθεί ο Υπουργός για τις τροπολογίες αυτές, πριν τελειώσουμε τη συζήτηση επί της αρχής και ψηφίσουμε. Θέλετε για αυτές που έχουν ήδη κατατεθεί, κύριε Υπουργέ, να σας δώσω τον λόγο για πέντε λεπτά ή θέλετε να τις δείτε και κατά τη διάρκεια της συζήτησης να σας δώσω για πέντε λεπτά τον λόγο μετά τους δύο εισηγητές;
Αν θέλετε, να μιλήσω πρώτος. Το πρώτο πράγμα που θα πω είναι για τις τροπολογίες.
Και αυτό γίνεται. Κυρίες και κύριοι συνάδελφοι, δέχεστε να μιλήσει πρώτος ο Υπουργός και να τοποθετηθεί και επί των τροπολογιών;
Ομοφώνως γίνεται δεκτό αυτό. Εντάξει, ίσως είναι πιο πρακτικό. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Πρώτα θα τοποθετηθώ για το ποιες τροπολογίες κάνω δεκτές από το σώμα των τροπολογιών που έχετε ήδη. Άρα, γίνεται δεκτή η τροπολογία με γενικό αριθμό 162 και ειδικό 16, η οποία αφορά τη δυνατότητα φοίτησης στους αξιωματικούς ειδικών καταστάσεων όλων των κλάδων στη ΣΔΙΕΠ και στην ΑΔΙΣΠΟ. Την έχει καταθέσει ο συνάδελφος κ. Ντζιμάνης. Γίνεται δεκτή η νομοτεχνική βελτίωση την οποία έχει καταθέσει η κ. Κανέλλη. Δεν νομίζω ότι χρειάζεται να τη διαβάσω. Θα σας διανεμηθεί. Γίνεται δεκτή η τροπολογία με γενικό αριθμό 160 και ειδικό 14, η οποία αφορά την παράταση προθεσμίας διόρθωσης κτηματολογικών εγγράφων.
Ποια τροπολογία κάνετε δεκτή; Την 150 ή την 151; Έχει καταθέσει δύο η κ. Κανέλλη.
Δεν είναι τροπολογία. Είναι νομοτεχνική βελτίωση, την οποία θα κάνουμε. Αυτό εννοώ.
Εντάξει, ξεκαθαρίστηκε. Γι' αυτό είχατε και το μπέρδεμα. Μιλάει για νομοτεχνική βελτίωση.
Δεν είναι τροπολογία. Είναι νομοτεχνική βελτίωση. Είπα για την προθεσμία διόρθωσης κτηματολογικών εγγράφων. Γίνεται δεκτή η τροπολογία με γενικό αριθμό 163 και ειδικό 17. Αυτή αφορά - και θα υπάρξει και νομοτεχνική βελτίωση - τα ναυπηγεία Ελευσίνας.
Υπουργική δεν είναι αυτή;
Ναι, υπουργική είναι. Λογικό. Αυτό που είπατε είναι το σωστό. Γίνεται δεκτή η τροπολογία με γενικό αριθμό 152 και ειδικό 12, η οποία αφορά τα πρόστιμα περί ανυποταξίας. Μία φορά δηλαδή και τελειώσαμε. Γίνεται δεκτή και η τροπολογία με γενικό αριθμό 161 και ειδικό 15, την οποία έχει καταθέσει ο κ. Δανέλλης και αφορά τον τρόπο καθορισμού των ποσών της εξαγοράς. Νομίζω δεν υπάρχει κάποια άλλη. Αυτές είναι οι τροπολογίες και οι νομοτεχνικές βελτιώσεις, που έτσι κι αλλιώς εμείς τις έχουμε κάνει, που σωστά επισήμανε ο κ. Λοβέρδος, οπότε για τις άλλες θα γίνει συζήτηση και θα πω αν χρειαστεί για ποιο λόγο, για διαφορετικό κάθε μία, δεν γίνεται δεκτή. Ορισμένες είναι και σωστές, αλλά δεν αφορούν το παρόν νομοσχέδιο ή χρειάζονται παραπέρα μελέτη. Θα τα πω, όταν θα γίνει αυτή η συζήτηση.
Τέσσερις έχουμε, λοιπόν.
Ναι. Οπότε, κύριε Πρόεδρε, αν μου επιτρέπετε…
Ξεκινήστε.
Κυρίες και κύριοι συνάδελφοι, έχοντας ολοκληρώσει τον κύκλο των συζητήσεων στην αρμόδια επιτροπή της Βουλής για το νομοσχέδιο του Υπουργείου της Εθνικής Άμυνας, έχοντας ακούσει επιφυλάξεις της Αντιπολίτευσης αλλά και τις απόψεις των φορέων που προσκλήθηκαν ομόφωνα από την επιτροπή, για εμένα είναι προφανές ότι οι διατάξεις αυτού του νομοσχεδίου δεν αφορούν αποκλειστικά το Υπουργείο Εθνικής Άμυνας. Αφορούν συγχρόνως και λογικές κοινωνικές και πολιτικές αξίες. Θέλω να σημειώσω εξαρχής δύο σημεία. Το Υπουργείο της Εθνικής Άμυνας αφορά όλη την κοινωνία κατά την άποψή μου και όχι μόνο τους στρατιωτικούς και το πολιτικό προσωπικό που υπηρετεί σε αυτό. Και την αφορά την κοινωνία τόσο στο επίπεδο αποτροπής από εξωτερική απειλή όσο και στο επίπεδο της οικονομικής ανασυγκρότησης με βάση την αμυντική βιομηχανία, αλλά και στο επίπεδο της κοινωνικής προσφοράς σε δύσκολες συνθήκες, όπως είναι οι φυσικές καταστροφές, το προσφυγικό και μεταναστευτικό ζήτημα, η αλληλεγγύη στους αδίκως πάσχοντες και άλλα. Και δεύτερον, οι άνθρωποι που υπηρετούν στις Ένοπλες Δυνάμεις, οι αξιωματικοί, οι υπαξιωματικοί και οι οπλίτες, δεν είναι ούτε μπορεί ποτέ να θεωρηθούν κλειστός κύκλος. Ζουν μέσα στην κοινωνία, έχουν τα ίδια προβλήματα με τους άλλους πολίτες και ιδιαίτερα σε καιρό ειρήνης πρέπει να απολαμβάνουν τα ίδια δικαιώματα εργασιακά και κοινωνικά. Βεβαίως, δεν πρόκειται να αποστώ από όσα ισχυρίστηκα στην επιτροπή. Δεν θεωρώ πως με το παρόν νομοσχέδιο έχουμε να κάνουμε με μια ριζοσπαστικού χαρακτήρα τομή. Μπορούν σαφώς πολύ περισσότερα να γίνουν και μιλάω για τα θέματα με τα οποία καταπιάνεται. Μπορούμε, όμως, με σχετική άνεση να ισχυριστούμε πως οι περισσότερες διατάξεις του νομοσχεδίου εντάσσονται σε αυτό που μπορεί να αποκληθεί «επανάσταση του αυτονόητου». Παραδείγματος χάριν, η πρόσκληση φορέων στην επιτροπή - και είναι η πρώτη φορά που προσκλήθηκαν φορείς σε νομοσχέδιο του Υπουργείου Εθνικής Άμυνας - αφ' ενός ενίσχυσε τη δημοκρατικότητα των θεσμών, αφ' ετέρου ανέδειξε τη στενή σύνδεση κοινωνίας και Ενόπλων Δυνάμεων. Στο νομοσχέδιο έχουμε να κάνουμε με μια προσπάθεια ρύθμισης ζητημάτων που με τον έναν ή τον άλλο τρόπο απασχολούν ένα μεγάλο μέρος της ελληνικής κοινωνίας. Σίγουρα αφορούν και ένα μεγάλο μέρος του πολιτικού κόσμου. Στα πρώτα επτά άρθρα του νόμου καθιερώνεται ένα αντικειμενικό σύστημα μεταθέσεων των οπλιτών για όλους τους κλάδους. Τυποποιούνται οι διαδικασίες και εξαλείφονται οι δυνατότητες αυθαίρετων μεταθέσεων. Συγχρόνως, αυτές οι διατάξεις είναι μια ειλικρινής ομολογία ότι αυτό που είχαμε μέχρι τα σήμερα δεν ήταν αρκετό και πολλές φορές ούτε σωστό ήταν ούτε δίκαιο, αυτό που με ευθύνη πολιτικών σχηματισμών, πολιτικών προσώπων, φορέων εξουσίας αλλά και παραγόντων επιρροής συντηρήθηκε επί πολλές δεκαετίες εις βάρος του οπλίτη και της οικογένειάς του. Και είναι ενθαρρυντικό κατά την άποψή μου, ότι και κατά τη συζήτηση στην επιτροπή συμφωνήσαμε όλοι σε αυτό. Πλέον οι μεταθέσεις των οπλιτών αποτελούν αντικείμενο νομοθετικής ρύθμισης. Θεσπίζεται ένα διαφανές σύστημα μοριοδότησης που μπορεί να ελέγχεται από τους ίδιους τους οπλίτες αλλά και από την αρμόδια επιτροπή της Βουλής. Είναι μια προσπάθεια, ανάμεσα σε άλλες, η ελληνική πολιτεία να αφήσει πίσω ένα κομμάτι από τις πελατειακές σχέσεις και να αποσυμφορήσει συγχρόνως πολιτικά γραφεία από τέτοιου είδους αιτήματα. Είναι, συγχρόνως, μια προσπάθεια αυτοκριτικής και αυτοκάθαρσης. Πάνω απ' όλα, όμως, είναι μια προσπάθεια να απαγκιστρώσουμε την κάθε οικογένεια από το άγχος και την προσπάθεια να αναζητήσει, όταν έρθει η ώρα, τον «κατάλληλο» άνθρωπο και να σταματήσει μάλιστα μετά να ξεπληρώνει «γραμμάτια» για την καλή μετάθεση. Ο κάθε οπλίτης θα μετατίθεται ανάλογα με τον αριθμό μορίων που συγκεντρώνει στη βάση τριών κριτηρίων: υπηρεσιακά κριτήρια, τα οποία αντιμετωπίζουν τις επιχειρησιακές ανάγκες, αλλά συγχρόνως επεκτείνονται και στις δεξιότητες και γνώσεις του οπλίτη, οικονομικά και κοινωνικά κριτήρια, τα οποία είναι αυστηρά καθορισμένα και συμπληρώθηκαν - θα έλεγα - με δικές σας ορθές επισημάνσεις αλλά και με προτάσεις της συνομοσπονδίας, ιδιαίτερα των ατόμων με αναπηρία και τέλος αντικειμενικά κριτήρια, που σχετίζονται με τον βαθμό δυσκολίας κάθε μονάδας και που τα γενικά επιτελεία με δικές τους αποφάσεις θα καθορίσουν. Καμμία παρέμβαση, καμμία παράκαμψη της τυποποιημένης διαδικασίας δεν πρέπει να γίνεται ανεκτή και αυτό κατά κύριο λόγο, όμως, αφορά την πολιτική βούληση. Όμως, δεν θα πρέπει κανείς να ξεχνά ότι για να αποδίδεται ισότητα και δικαιοσύνη πρέπει να παίρνονται υπ' όψιν τα ιδιαίτερα χαρακτηριστικά μιας κατάστασης, γιατί διαφορετικά οδηγούμεθα πολλές φορές και στην απόλυτη ανισότητα. Σ' αυτό το νομοσχέδιο προσπαθούμε να πάρουμε υπ' όψιν μας τις πλέον έντονες κοινωνικές και οικονομικές καταστάσεις, όχι μόνο τώρα στην περίοδο της κρίσης αλλά και μετά, αφού καταφέρουμε να διαμορφώσουμε συνθήκες εξόδου από την κρίση. Είναι σαφές ότι τασσόμαστε υπέρ αυτών των κατηγοριών που με αμιγώς οικονομικά και κοινωνικά κριτήρια το έχουν ανάγκη. Εμπλουτίσαμε αυτά τα κριτήρια με τις προτάσεις που έγιναν στην επιτροπή και αξιολογήσαμε σε υψηλή κλίμακα τα προβλήματα που αντιμετωπίζουν άτομα με αναπηρία. Παίρνοντας υπ' όψιν όλα τα αριθμητικά δεδομένα και τις επιχειρησιακές ανάγκες των Ενόπλων Δυνάμεων, απαριθμήσαμε αποκλειστικά τις περιπτώσεις που θα υπηρετούν στον τόπο τους. Θα ήθελα να αναφερθώ στις τρεις εξαιρέσεις που περιλαμβάνονται στο σύστημα μεταθέσεων: Είναι οι εξαιρέσεις που αφορούν προσωπικά στον οπλίτη και την κατάστασή του, είναι οι εξαιρέσεις που αφορούν επιχειρησιακές ιδιαιτερότητες μονάδων και ειδικοτήτων και είναι οι εξαιρέσεις που επιτάσσουν οι ανάγκες κοινωνικής προσφοράς των Ενόπλων Δυνάμεων και που φτάνουν μέχρι το 2% κάθε ΕΣΟ και καθορίζονται από τα Γενικά Επιτελεία. Κατά τη γνώμη μας, είναι η ενσάρκωση της παραδοχής που επιτάσσει η κοινή λογική. Βεβαίως, σ' έναν νόμο δεν μπορεί να προβλεφθεί οτιδήποτε μπορεί να συμβεί στη ζωή ενός οπλίτη. Γι' αυτόν τον λόγο βάζουμε αυτήν τη δικλίδα ασφαλείας, ώστε να μπορέσουν να αντιμετωπιστούν και οι πλέον σπάνιες και οι πλέον απρόβλεπτες καταστάσεις. Μια επιτροπή με επικεφαλής ανώτατο αξιωματικό και τέσσερα μέλη ανώτερους αξιωματικούς θα κρίνει τις περιπτώσεις που ο οπλίτης θα ζητάει κατ' εξαίρεση μετάθεση. Αφήσαμε στα χέρια των Αρχηγών των Επιτελείων τις κατηγορίες που εκ των πραγμάτων θα πρέπει να εξαιρεθούν. Για όλες τις περιπτώσεις εξαιρέσεων που σας ανέφερα απαιτείται αιτιολογημένη απόφαση και για όλες τις περιπτώσεις ενημερώνεται ανά εξάμηνο η αρμόδια επιτροπή της Βουλής. Οι Αρχηγοί των Επιτελείων είναι αυτοί οι οποίοι θα κληθούν να εφαρμόσουν και το σύστημα των μεταθέσεων, μεταβιβάζοντάς τους την αρμοδιότητα αμέσως μετά τη δημοσίευση της υπουργικής απόφασης καθορισμού των μορίων. Σ' αυτόν τον καθορισμό θα έχουν βέβαια και τον κυρίαρχο λόγο. Αρκούν όλα αυτά για να τελειώσει αυτό που ονομάζουμε στην καθομιλουμένη πια «βύσμα»; Ναι, εφόσον συνοδεύεται και από την πολιτική βούληση. Σήμερα πρέπει να πάρουμε όλοι μια καθαρή θέση: Ή δηλώνουμε τη ρήξη με την προηγούμενη κατάσταση ή, αν και συμφωνούμε, στην ουσία εξακολουθούμε να παρέχουμε την ανοχή μας, να συνεχίζουμε με υποκριτικό τρόπο να καταγγέλλουμε τα ρουσφέτια, ενώ συγχρόνως εξακολουθούμε να αναζητούμε πελατειακές σχέσεις. Για τα υπόλοιπα άρθρα του νόμου, κατ' αρχάς χαίρομαι για την αποδοχή που είχαν κατά το μεγαλύτερο μέρος τους. Ενσωματώσαμε και εδώ παρατηρήσεις που έγιναν από την επιτροπή αλλά και από τους φορείς. Στα άρθρα 8 έως 10 γίνεται η αρχή για να παύσει πλέον η θητεία να αποτελεί εργασιακά ανενεργό χρόνο. Εμείς προσπαθούμε για το αντίθετο. Πιστεύουμε ότι ο συνδυασμός της θητείας και με την απόκτηση εργασιακής εμπειρίας, αλλά - όπου αυτό είναι δυνατό - και της κοινωνικής προσφοράς δεν είναι ένας ανέφικτος στόχος. Θα είναι προς όφελος του οπλίτη, προς όφελος των Ενόπλων Δυνάμεων και προς όφελος της κοινωνίας. Σε αυτά, οι οπλίτες ιατροί θα μπορούν ταυτόχρονα να υπηρετούν τη θητεία τους αλλά και να εκπληρώνουν την υποχρέωση αγροτικού ιατρού με την προβλεπόμενη από το Υπουργείο Υγείας αμοιβή. Στις θέσεις αγροτικών ιατρών σε άγονες και δυσπρόσιτες περιοχές που δεν μπορεί το Υπουργείο Υγείας να καλύψει θα τοποθετούνται οπλίτες ιατροί, εφόσον οι δυνατότητες των Ενόπλων Δυνάμεων το επιτρέπουν. Έτσι, θα αποκτούν και εργασιακή εμπειρία, περιθάλποντας ανθρώπους οι οποίοι εξ ορισμού είναι δύσκολο να μετακινηθούν σε ένα μεγαλύτερο αστικό κέντρο για ιατροφαρμακευτική περίθαλψη. Γνώμη μου είναι ότι αν αυτή η διάταξη σώσει έστω κι έναν άνθρωπο, ο λόγος για τον οποίο την προβλέπουμε θα έχει επιτευχθεί, αυτή η διάταξη θα έχει πετύχει. Παρόμοια ρύθμιση είναι και αυτή που αφορά τους πτυχιούχους της Νομικής. Για τις υπόλοιπες εργασιακές και επιστημονικές ομάδες έχει προβλεφθεί εξουσιοδοτική διάταξη και θα επιβεβαιωθούν με αντίστοιχες ρυθμίσεις προεδρικά διατάγματα. Ήδη βρισκόμαστε σε διαβούλευση με επιστημονικούς και επαγγελματικούς φορείς όπως είναι το Τεχνικό Επιμελητήριο της Ελλάδας και πιστεύω πως σύντομα θα έχουμε τα πρώτα αποτελέσματα. Έτσι, οι Ένοπλες Δυνάμεις παραμένουν ανοιχτές στην κοινωνία και αυτό πρέπει να το καλλιεργήσουμε έτι περαιτέρω. Τα οφέλη θα είναι πολλαπλά και αμοιβαία. Με το άρθρο 12 τακτοποιείται στρατολογικά, ποινικά και διοικητικά μεγάλος αριθμός ανυπότακτων, εφόσον έχουν ήδη ή πρόκειται να εκπληρώσουν τις στρατιωτικές τους υποχρεώσεις. Το βασικό ευεργέτημα που παρέχει η ρύθμιση αυτή συνίσταται στην άρση των διοικητικών συνεπειών και συνεπώς στη διαγραφή του διοικητικού προστίμου αλλά και στην παύση των ποινικών διώξεων. Οι διατάξεις αυτές αφορούν και τους αντιρρησίες συνείδησης. Με αυτήν τη διάταξη αλλάζουμε τη λογική προσέγγισης των ανυπότακτων, οι οποίοι σήμερα είναι περίπου τριάντα χιλιάδες. Από τη λογική των αντικινήτρων περνάμε στην παροχή κινήτρων, ώστε να υπηρετήσουν αυτοί που είναι ανυπότακτοι, να αυξηθεί η στελέχωση των Ενόπλων Δυνάμεων, να απαλλαγούν όσοι υπηρετήσουν από τα όντως υψηλά πρόστιμα, τα οποία και επανεξετάζουμε. Βεβαίως, συγχρόνως θα απαλλαγούν τα στρατιωτικά δικαστήρια από έναν μεγάλο όγκο υποθέσεων που χρονίζουν. Για τους ανυπότακτους άνω των τριάντα πέντε, μειώνουμε τον χρόνο τον οποίο υποχρεωτικά πρέπει να υπηρετήσουν, προκειμένου να αποκτήσουν δικαίωμα εξαγοράς του υπολοίπου της θητείας τους. Γίνονται είκοσι από σαράντα ημέρες. Αυτό είναι ένα χρονικό διάστημα που επιτρέπει στον εργαζόμενο να πάρει την άδειά του και να τακτοποιήσει αυτήν την εκκρεμότητα. Λύνεται έτσι, κατά τη γνώμη μας, το πρόβλημα πολλών ανυπότακτων, κυρίως του εξωτερικού. Τέλος, αν και ο συγκεκριμένος νόμος δεν επιδιώκει τη ρύθμιση θεμάτων αντιρρησιών συνείδησης, παρέχεται πλέον η δυνατότητα να προσφέρουν τις υπηρεσίες τους σε δομές των μεγάλων αστικών κέντρων, όπου κατά κύριο λόγο εκφράζεται η κρίση και πραγματικά το έχουν ανάγκη. Ακολουθεί μια σειρά διατάξεων μέριμνας υπέρ του προσωπικού. Αφορούν κυρίως προσωπικό που αντιμετωπίζει σοβαρά προβλήματα υγείας στο οικογενειακό του περιβάλλον, αλλά αποκαθίστανται και αδικίες ή παραβλέψεις του ισχύοντος πλαισίου. Προσπαθούμε η προσέγγισή μας να είναι ανθρωποκεντρική. Διευρύνονται οι προστατευόμενες ομάδες και προσπαθούμε να συνδυάσουμε τις επιχειρησιακές απαιτήσεις των Ενόπλων Δυνάμεων με τις κάποιες ιδιαίτερες οικογενειακές καταστάσεις και απαιτήσεις. Απαλείφονται αναιτιολόγητες διακρίσεις και κωδικοποιούνται διατάξεις που αφορούν δικαιώματα του προσωπικού. Ειδικότερα, ρυθμίζεται η καταβολή του επιδόματος εξομάλυνσης και για τους γονείς που τελούν σε διάζευξη ή διάσταση ή είναι άγαμοι και καταβάλλουν διατροφή. Παύουν πλέον να αντιμετωπίζονται σαν να μην είχαν παιδιά. Η γονική ιδιότητα προφανώς συνεχίζει να υπάρχει και μετά από ένα διαζύγιο. Επεκτείνεται το ευεργέτημα της εργασιακής αποκατάστασης των μελών της οικογενείας του πεσόντος από ένα σε δύο άτομα. Κωδικοποιούνται όλα τα είδη των αδειών σε μια απόφαση, με σκοπό το προσωπικό να ενημερώνεται εύκολα για τις άδειες που δικαιούται. Έτσι εξασφαλίζουμε ασφάλεια δικαίου και διακλαδική ενιαία εφαρμογή ενός τόσο ευαίσθητου τομέα της εργασιακής υπόστασης του προσωπικού. Αντιμετωπίζονται για πρώτη φορά ενιαία τα στελέχη του Στρατού Ξηράς. Εξασφαλίζουμε ισότητα στο δικαίωμα πρόσβασης και σίτισης σε όλες τις στρατιωτικές λέσχες. Αυτή η ρύθμιση επεκτείνεται και στο πολιτικό προσωπικό και παύουν πλέον να υφίστανται αναιτιολόγητες διακρίσεις σε παροχές και μέριμνα. Θεσμοθετείται Γραφείο Στήριξης Οπλιτών, που υπάγεται απευθείας στους Αρχηγούς των Γενικών Επιτελείων. Σκοπός του είναι κατ' αρχάς η παροχή συναισθηματικής και ψυχολογικής υποστήριξης στους οπλίτες. Συγχρόνως, όμως, είναι ένα χρήσιμο εργαλείο στα χέρια των Αρχηγών των Επιτελείων για την άμεση αξιολόγηση ζητημάτων σχετικά με τη διαβίωση των οπλιτών. Άκουσα πολλές απόψεις στην επιτροπή περί δήθεν καταστρατήγησης της ιεραρχίας. Καμμία καταστρατήγηση! Είναι κάτι που ήδη γίνεται και πλέον θεσμοθετείται με κανόνες και όρια εντός της στρατιωτικής ιεραρχίας και όχι σε επίπεδο πολιτικού γραφείου Υπουργού. Το τελευταίο μέρος του νομοσχεδίου ρυθμίζει θέματα εκπαίδευσης. Λύνονται πρακτικά προβλήματα που αντιμετωπίζουμε, αλλά γίνονται και ουσιαστικές παρεμβάσεις. Για πρώτη φορά το μόνιμο προσωπικό των Ενόπλων Δυνάμεων αντιμετωπίζεται ενιαία. Παρέχεται το δικαίωμα απόκτησης γνώσεων σε προπτυχιακό και μεταπτυχιακό επίπεδο και στους υπαξιωματικούς σε αντικείμενα που συνδέονται με την άσκηση των καθηκόντων τους ή την ειδικότητά τους. Κωδικοποιούνται διακλαδικά και για όλο το προσωπικό σε μία υπουργική απόφαση οι διαδικασίες επιλογής προσωπικού για εκπαίδευση σε ανώτατα εκπαιδευτικά ιδρύματα του εσωτερικού αλλά και του εξωτερικού. Ρυθμίζεται η συμπλήρωση των κενών που δημιουργούνται στις στρατιωτικές σχολές των Ενόπλων Δυνάμεων, δηλαδή στην ΑΣΕΙ και την ΑΣΣΥ, είτε λόγω μη προσέλευσης επιτυχόντων είτε λόγω παραίτησης, απομάκρυνσης ή αποχώρησης για οποιονδήποτε λόγο. Η διαδικασία των επιλαχόντων θα έχει αυστηρά χρονικά περιθώρια, έτσι ώστε να μη δημιουργούμε προβλήματα και στη λειτουργία των σχολών. Σε ό,τι αφορά την επαναφορά των βαθμολογιών στην κλίμακα που ίσχυε από το 1996 για τα υποχρεωτικά στρατιωτικά σχολεία, υπήρξε ένας αρκετά μεγάλος ενδιάμεσος χρόνος για να ξαναδείτε τη ρύθμιση αυτή. Καταλαβαίνω και ως νομικός τα ζητήματα που ανέκυψαν και έχουν να κάνουν με τη φιλοσοφία του δικαίου, αλλά και τη θέση της αναδρομικότητας σε μια νομοθετική πρωτοβουλία. Γι' αυτόν άλλωστε τον λόγο τροποποιήσαμε και τη μεταβατική διάταξη. Δεν μπορώ, όμως, να καταλάβω τις αμφιβολίες που εγείρονται ως προς τη σκοπιμότητα αυτής της διάταξης. Δίνουμε την ευκαιρία σε νεαρούς αξιωματικούς να μη σταματήσει η σταδιοδρομία τους στην ηλικία των είκοσι πέντε και των τριάντα ετών. Τους επιτρέπουμε να έχουν όραμα και να προσφέρουν στις Ένοπλες Δυνάμεις. Δεν μπορεί να αφήνεις στάσιμο έναν αξιωματικό που έχει μπροστά του άλλα τριάντα χρόνια υπηρεσίας, επειδή δεν πέτυχε βαθμό άνω του δεκαεπτά σε ένα σχολείο διάρκειας έξι και εννιά μηνών. Δεν είναι καν, κατά τη γνώμη μας, αξιοκρατικό. Και περιμένω από την Αξιωματική Αντιπολίτευση αλλά και όσους είχαν ενδοιασμούς, μια τοποθέτηση διαφορετική από αυτή που άκουσα στην επιτροπή. Βεβαίως, αν χρειαστεί, θα επανέλθω. Τελειώνοντας, θα ήθελα να αναφερθώ και στην τροπολογία που κατέθεσα και αφορά στην ολοκλήρωση της ναυπήγησης των δύο πλοίων του Πολεμικού Ναυτικού που βρίσκονται στα ναυπηγεία Ελευσίνας. Για τα πλοία αυτά το ελληνικό δημόσιο έχει ήδη καταβάλλει σχεδόν το 90% του τιμήματός τους, χωρίς όχι μόνο να τα έχει παραλάβει, αλλά χωρίς να βρίσκονται καν κοντά στην ολοκλήρωσή τους. Οι επιχειρησιακές ανάγκες του Πολεμικού Ναυτικού επιβάλλουν την άμεση ολοκλήρωση της κατασκευής τους. Με τη συμφωνία που έχει επιτευχθεί ανάμεσα στο Πολεμικό Ναυτικό, την ιδιοκτησία και τους εργαζόμενους, που σήμερα καλούμαστε να κυρώσουμε, εξασφαλίζουμε την άμεση έναρξη των εργασιών κατασκευής υπό τον συντονισμό του Ναυτικού, την ολοκλήρωση της ναυπήγησης των πλοίων σε είκοσι εννιά μήνες, τον μικρό, αλλά κρίσιμο χρόνο για να αντιμετωπίσουμε όλοι μαζί - και άλλα αρμόδια Υπουργεία - το ζήτημα της ναυπηγοεπισκευαστικής βιομηχανίας. Συγχρόνως, το Πολεμικό Ναυτικό εξασφαλίζει την κάλυψη επιχειρησιακών του αναγκών και οι εργαζόμενοι εργασία αλλά και προοπτική από τους είκοσι εννέα μήνες και μετά. Κλείνοντας, θέλω να πω ότι το συγκεκριμένο νομοσχέδιο είναι μια πολύ καλή ευκαιρία να ενισχύσουμε την αξιοπιστία μας ως πολιτικά κόμματα αλλά και ως φυσικά πολιτικά πρόσωπα. Δεδομένου ότι δόθηκαν, θεωρώ, επαρκείς εξηγήσεις και έγιναν αποδεκτές αρκετές διορθώσεις, οι όποιες άλλες πολιτικές διαφωνίες ας μην αποτελέσουν ισχυρότερο κίνητρο από την υποχρέωσή μας να αφήσουμε τις Ένοπλες Δυνάμεις εκτός του πεδίου των κομματικών αντιπαραθέσεων. Εάν θέλετε, αυτό είναι που θα ενισχύσει τη σοβαρότητα και την ουσιαστικότητα, με πολιτικούς όρους, των όποιων άλλων αντιπαραθέσεών μας σε άλλους τομείς. Ευχαριστώ πολύ.
Κύριε Υπουργέ, μόλις καθίσετε, τα δύο πρώτα που αναγνώσατε, που είναι οι νομοτεχνικές βελτιώσεις της κ. Κανέλλη, που την κάνατε αποδεκτή, και η δική σας, να τα δώσετε, για να φωτοτυπηθούν και να διανεμηθούν στους Βουλευτές. Μόλις καθίσετε στα έδρανά σας δώστε τα στα Πρακτικά, για να διανεμηθούν.
Μάλιστα, κύριε Πρόεδρε.
Ξεκινάμε τώρα με τους εισηγητές.
Κύριε Πρόεδρε, μια παράκληση.
Ορίστε.
Κύριε Πρόεδρε, για τη διαδικασία. Είχαμε πρωινή συνεδρίαση στις 10.00΄ και απογευματινή στις 18.30΄. Επειδή υπάρχει πολλή ύλη με τις τροπολογίες και έχουμε ενδιαφέροντα θέματα να συζητήσουμε, εμμένετε ως Προεδρείο στη διευθέτηση της ώρας έτσι όπως είχε καθοριστεί από εχθές; Δηλαδή θα πάμε για τις 18.30΄ ή θα κάνουμε μια συνεχόμενη διαδικασία; Τι θα κάνουμε;
Εντάξει. Ας τελειώσουν οι πρωτολογίες των εισηγητών και των αγορητών και βλέπουμε. Ενδεχομένως να χρειαστεί να γίνει αυτή η μικρή τροποποίηση. Τον λόγο έχει η κ. Κοζομπόλη.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι Βουλευτές, έρχεται σήμερα προς συζήτηση το νομοσχέδιο: «Ρύθμιση θεμάτων μεταθέσεων οπλιτών και μέριμνας προσωπικού», το οποίο κατά τη διάρκεια της διαβούλευσης απέσπασε μόνο θετικά σχόλια. Επίσης, κατά τη διάρκεια επεξεργασίας του νομοσχεδίου από την επιτροπή όλα τα κόμματα συνομολόγησαν την έλλειψη νομοθετικού πλαισίου και την εκ τούτου παθογένεια του συστήματος των μεταθέσεων των οπλιτών. Συνομολογούμε επίσης, κατά τη διάρκεια επεξεργασίας του νομοσχεδίου στην επιτροπή η αναγκαιότητα συμφιλίωσης της χρονικής περιόδου που ο πολίτης εκτελεί τις στρατιωτικές υποχρεώσεις του με τον μετέπειτα βίο του. Με το υπό ψήφιση νομοσχέδιο καθιερώνεται για πρώτη φορά ένα συνολικό, τυποποιημένο, εύχρηστο, λειτουργικό και δίκαιο σύστημα τοποθετήσεων και μεταθέσεων των οπλιτών. Συμπληρώνεται ένα νομικό κενό, που ηθελημένα είχε αφεθεί να υπάρχει στη σχετική για την οργάνωση και λειτουργία των Ενόπλων Δυνάμεων νομοθεσία. Κλείνει η πόρτα της ευνοιοκρατίας στο στράτευμα της όποιας πελατειακής σχέσης μεταξύ των οπλιτών, των οικογενειών τους και του πολιτικού συστήματος. Τακτοποιείται η εκκρεμότητα των ανυπότακτων πολιτών με την εξάλειψη του αξιοποίνου της πράξης τους έως και εκείνων που θα καταταγούν μέχρι το τέλος του 2017. Θεσπίζεται η παροχή διευκολύνσεων στο προσωπικό των Ενόπλων Δυνάμεων για την πραγματοποίηση σπουδών. Τέλος, αξιοποιείται δημιουργικά ο χρόνος της θητείας γιατρών, δικηγόρων και άλλων επαγγελματιών. Ειδικότερα, με το ισχύον μέχρι σήμερα πλαίσιο, το ισχύον νομικό καθεστώς οι μεταθέσεις των οπλιτών δεν διέπονται από κάποιο συγκεκριμένο νομοθέτημα. Οι σχετικές με τις μεταθέσεις υπουργικές αποφάσεις δεν εδράζουν σε συγκεκριμένες διατάξεις νόμων. Αυτό το κενό έρχεται να καλύψει σήμερα το παρόν σχέδιο νόμου, που στο πρώτο μέρος του, στα άρθρα από 1 έως 9, καθιερώνει ένα σύστημα μεταθέσεων οπλιτών, που για πρώτη φορά αποτελεί αντικείμενο νόμου. Τις τοποθετήσεις, αποσπάσεις, μεταθέσεις αποφασίζει ο Υπουργός Εθνικής Άμυνας, ο οποίος την αρμοδιότητά του αυτή μπορεί να την μεταβιβάσει στους Αρχηγούς του Γενικού Επιτελείου και αυτοί με τη σειρά τους στους ανώτερους και ανώτατους αξιωματικούς. Την αρμοδιότητα αυτή έχει και με το ισχύον νομικό πλαίσιο η πολιτική ηγεσία. Αυτό δεν αλλάζει. Με το υπό ψήφιση νομοσχέδιο, όμως, θεσπίζεται ένα ελεγκτικό εργαλείο για εκείνους που αποφασίζουν για τα θέματα αυτά, μια ασφαλιστική δικλίδα. Θεσμοθετείται ένα σύστημα μοριοδότησης για τις μεταθέσεις, προκειμένου το καθεστώς των τοποθετήσεων και των μεταθέσεων των οπλιτών να διέπεται από τις αρχές της διαφάνειας και της αξιοκρατίας. Κατ' αρχάς θεσπίζεται η υποχρεωτικότητα της υπηρεσίας όλων για ένα σημαντικό χρονικό διάστημα της θητείας τους σε μονάδες επιχειρησιακής εκπαίδευσης και σε μονάδες μεθορίου. Κατά δεύτερον, καθορίζεται ρητά πως προτεραιότητα έναντι όλων των άλλων κριτηρίων για τις τοποθετήσεις και μεταθέσεις οπλιτών έχουν οι υπηρεσιακές και επιχειρησιακές ανάγκες των Ενόπλων Δυνάμεων. Το σύστημα μοριοδότησης βασίζεται σε υπηρεσιακά κριτήρια, που είναι οι γραμματικές γνώσεις των οπλιτών, η επαγγελματική εμπειρία, τα προσόντα και οι ειδικές δεξιότητες που μπορούν να αξιοποιηθούν για τις ανάγκες της υπηρεσίας. Πραγματικά οι υπηρεσιακές ανάγκες είναι το πρώτο από τα κριτήρια, γι' αυτό αξιολογούνται και αυτές οι δυνατότητες ή η εμπειρία των οπλιτών. Δεύτερο κριτήριο είναι η ομάδα των κοινωνικών και οικονομικών κριτηρίων στα χαρακτηριστικά των οπλιτών, όπως απώλεια συγγενούς πρώτου βαθμού, ανεργία γονέων, παθήσεις με ποσοστό αναπηρίας 67% μελών της οικογενείας του οπλίτη, ύπαρξη τέκνου, το αν είναι ο οπλίτης μέλος τρίτεκνης ή πολύτεκνης οικογένειας κ.λπ.. Τρίτον, υπάρχουν τα αντικειμενικά κριτήρια που καθορίζονται από παράγοντες που επηρεάζουν τις συνθήκες διαβίωσης των οπλιτών και κατηγοριοποιούν τις μονάδες ανάλογα με τον βαθμό δυσκολίας, την απόσταση της μονάδας από τη μεθόριο, τουριστική κ.λπ.. Προβλέπεται και αρνητική μοριοδότηση για τον οπλίτη που υπέπεσε σε σοβαρά πειθαρχικά παραπτώματα, η έννοια των οποίων έχει καθοριστεί νομοθετικά, όχι με τη μορφή της τιμωρίας αλλά με την έννοια ότι ο συγκεκριμένος οπλίτης δεν θα λαμβάνει μόρια για να μεταβεί στον τόπο προτίμησής του. Επιπλέον, το νομοσχέδιο δεν επαφίεται στην ύπαρξη ενός επιστημονικά ψυχρού και αδέκαστου συστήματος μοριοδότησης που καλύπτει όλες τις περιπτώσεις. Προβλέπει τη σύσταση μιας ειδικής επιτροπής για κατ' εξαίρεση τοποθετήσεις και μεταθέσεις, ακριβώς για να μπορεί να ανταποκριθεί στις απαιτήσεις και τις ανάγκες της κοινής λογικής. Εξαιρέσεις υπάρχουν μόνο για τους οπλίτες που είναι δικαιούχοι κοινωνικών προγραμμάτων, λόγω του γεγονότος ότι οι ίδιοι ή οι οικογένειές τους ζουν σε συνθήκες ακραίας φτώχειας. Οι οπλίτες αυτοί έχουν τη δυνατότητα, μετά το πέρας της βασικής εκπαίδευσης, να τοποθετηθούν πλησιέστερα στη μονάδα του τόπου επιθυμίας τους. Ανάλογη μέριμνα λαμβάνεται και για τους εξαρτημένους από ναρκωτικές ουσίες οπλίτες που έχουν ολοκληρώσει επιτυχώς το πρόγραμμα θεραπείας τους, εφόσον το επιθυμούν. Είναι μεροληπτική συμπεριφορά υπέρ των κοινωνικά ευάλωτων ομάδων. Εκτός κριτηρίων παραμένει μόνο ποσοστό 2% του συνολικού αριθμού των ΕΣΣΟ, που υπολογίζεται σε περίπου διακόσια άτομα και είναι περιπτώσεις οπλιτών ειδικών γνώσεων και ειδικών ειδικοτήτων, που χρησιμοποιούνται αποκλειστικά για υπηρεσιακές ανάγκες. Και εδώ όμως απαιτείται πλήρως αιτιολογημένη απόφαση. Η διαφάνεια του θεσπιζόμενου συστήματος εξασφαλίζεται και με τη δημοσιοποίηση των πενήντα οπλιτών που μετατίθενται και συγκέντρωσαν τη χαμηλότερη βαθμολογία, ενώ ο οπλίτης έχει για πρώτη φορά λόγο με τη δήλωση προτίμησης του τόπου που επιθυμεί να πάει. Στο Β΄ κεφάλαιο ορίζεται ότι οι γιατροί οπλίτες θα μπορούν να καλύπτουν τα κενά των αγροτικών ιατρείων στη διάρκεια της θητείας τους. Κατ' αυτόν τον τρόπο καλύπτονται θέσεις ιατρείων σε δυσπρόσιτα μέρη, αφού καλυφθούν οι υπηρεσιακές υποχρεώσεις που πάντοτε προηγούνται. Έτσι, οι Ένοπλες Δυνάμεις επιτελούν και το κοινωνικό τους έργο, πέρα από αυτό της ασφάλειας της χώρας. Μια παρόμοια ρύθμιση θα ισχύει και για τους αποφοίτους των νομικών σχολών που θα μπορούν να προσμετρούν το χρόνο υπηρεσίας τους ως νομικοί σύμβουλοι σε νομικά γραφεία των Ενόπλων Δυνάμεων, στον χρόνο που είναι αναγκαίος για να αποκτήσουν την άδεια άσκησης του επαγγέλματός τους. Στο ίδιο πνεύμα προβλέπεται η έκδοση προεδρικών διαταγμάτων, όπου θα αναγνωρίζεται η εργασιακή εμπειρία και για μια σειρά άλλες κατηγορίες και ειδικότητες, έτσι ώστε ο χρόνος θητείας των οπλιτών όχι μόνο να μην είναι κενός, αλλά να δημιουργεί προσόντα για τη μετέπειτα εργασιακή τους ζωή. Με τη χορήγηση επιδόματος εξομάλυνσης και τους στρατιωτικούς που τελούν σε διάζευξη και έχουν υποχρέωση διατροφής αίρεται μια αδικία. Ένα άλλο κεφάλαιο ρυθμίζει τις υποχρεώσεις των ανυπότακτων. Οι ανυπότακτοι με το ισχύον καθεστώς έχουν τρεις επιπτώσεις: ασκείται ποινική δίωξη σε βάρος τους, έχουν στρατολογικές εκκρεμότητες και τους επιβάλλονται διοικητικά πρόστιμα. Με το άρθρο 12 του σχεδίου νόμου εξαιρούνται από την πρόσκληση για την οποία κηρύχθηκαν ανυπότακτοι, όσοι διετέλεσαν ή διατελούν σε ανυποταξία κατά την έναρξη ισχύος του υπό ψήφιση νόμου, εφόσον εκπλήρωσαν ή εκπληρώσουν τις στρατιωτικές τους υποχρεώσεις μέχρι 31-12-2017. Το αξιόποινο της ανυποταξίας όσων εμπίπτουν στις ρυθμίσεις του νόμου αυτού εξαλείφεται, αίρονται οι ποινικές διώξεις και γενικά οι ποινικές συνέπειες και διαγράφονται τα διοικητικά πρόστιμα που έχουν επιβληθεί και βεβαιωθεί στο σύνολό τους. Σε περίπτωση δε που μέρος αυτών έχει αποπληρωθεί, διαγράφεται το υπολειπόμενο ποσό. Οι σχετικές δικογραφίες τίθενται στο αρχείο. Στις ίδιες ρυθμίσεις υπάγονται και οι αντιρρησίες συνείδησης. Μειώνεται η διάρκεια της εναλλακτικής ή ένοπλης στρατιωτικής υποχρέωσης κατά την περίπτωση που οφείλουν να εκπληρώσουν όσοι επιθυμούν να εξαγοράσουν το υπόλοιπο των στρατιωτικών τους υποχρεώσεων. Κωδικοποιούνται όλες οι διατάξεις που αφορούν στις άδειες των στρατιωτικών, οι οποίες τώρα είναι διάσπαρτες σε εκατοντάδες σελίδες. Διευρύνονται τα κριτήρια που λαμβάνονται υπ' όψιν για τις μεταθέσεις στελεχών των Ενόπλων Δυνάμεων, ώστε να υπάρχει μέριμνα για τους στρατιωτικούς που έχουν στην επιμέλειά τους άτομα με αναπηρία. Σημαντική και καινοτόμος είναι η διάταξη του άρθρου 20 με τη δημιουργία Γραφείων Στήριξης Οπλιτών. Σκοπός της ίδρυσης αυτών των Γραφείων, που θα στελεχωθούν από ειδικευμένο προσωπικό, είναι η παροχή συναισθηματικής υποστήριξης στους οπλίτες, η καταγραφή, αξιολόγηση και προώθηση καταγγελιών των οπλιτών. Το συγκεκριμένο Γραφείο θα αποτελέσει χρήσιμο εργαλείο για την παρακολούθηση σε καθημερινό επίπεδο και από την πρώτη ημέρα κατάταξης των συνθηκών διαβίωσης και υπηρεσίας των οπλιτών, με σκοπό τη βελτίωση των συνθηκών κατά τη διάρκεια της στρατιωτικής τους θητείας. Το Γραφείο αυτό θα λειτουργεί παράλληλα με τις ήδη υπάρχουσες υποστηρικτικές δομές, χωρίς να τις αναιρεί. Στο τρίτο κεφάλαιο θεσμοθετείται κάτι που δεν υπήρχε μέχρι τώρα. Προβλέπονται διευκολύνσεις σε όλο το στρατιωτικό προσωπικό των Ενόπλων Δυνάμεων για να συμμετέχει σε προπτυχιακές και μεταπτυχιακές σπουδές. Αυξάνεται κατά ένα έτος ο συνολικός χρόνος φοίτησης σε σχολές μονίμων υπαξιωματικών των Ενόπλων Δυνάμεων. Επίσης, επανακαθορίζεται η κλίμακα βαθμολογίας, ώστε να εναρμονίζεται με αυτή όλων των εκπαιδευτικών ιδρυμάτων της χώρας. Γενικά, με τις διατάξεις των άρθρων 21 ως 28 αναβαθμίζεται η εκπαίδευση του στρατιωτικού προσωπικού των Ενόπλων Δυνάμεων. Κατά την επεξεργασία του νομοσχεδίου στην επιτροπή έγινε πολλή συζήτηση για την αναδρομικότητα των διατάξεων περί επανακαθορισμού της κλίμακας βαθμολογίας. Με την αναδιατύπωση της διάταξης, σύμφωνα με την οποία τίθεται περιοριστικός χρόνος για την επανάληψη των κρίσεων που συναρτώνται με την κλίμακα βαθμολογίας, η ρύθμιση μόνο άρση αδικιών επιφέρει. Οπότε, νομίζω ότι επιβάλλεται η αναδρομική εφαρμογή. Από τη συνοπτική παρουσίαση του σχεδίου νόμου είναι προφανές ότι αυτό διαπνέεται από τις αρχές της δημοκρατίας, της ισονομίας και της δικαιοσύνης. Είναι ένα πρώτο βήμα για την αναβάθμιση όλων των θεμάτων που απασχολούν τις Ένοπλες Δυνάμεις. Αναβαθμίζεται ο κοινωνικός ρόλος των Ενόπλων Δυνάμεων. Είναι φανερό ότι οι υπηρετούντες τις στρατιωτικές τους υποχρεώσεις πολίτες δεν αντιμετωπίζονται ως αριθμοί, αλλά ως άνθρωποι με συγκεκριμένες ανάγκες και υποχρεώσεις - οικογενειακές και επαγγελματικές - , οι οποίες επιχειρείται σε έναν βαθμό να καλυφθούν, ώστε ο χρόνος της θητείας τους να μην ανακόπτει βίαια κάθε δεσμό της ζωής τους ως πολίτες. Τέλος, αναβαθμίζεται η εκπαίδευση των μονίμως υπηρετούντων στις Ένοπλες Δυνάμεις, με ό,τι αυτό συνεπάγεται για την αναβάθμιση του επιπέδου των Ενόπλων Δυνάμεων. Βελτιώνεται έτσι ο βαθμός της υπηρεσιακής και επιχειρησιακής ικανότητας των Ενόπλων Δυνάμεων, σε μια χρονική περίοδο που η κατάσταση είναι ιδιαίτερα ρευστή για την ειρήνη και την ασφάλεια σε μια εξαιρετικά ευαίσθητη περιοχή. Θα ήθελα, κλείνοντας την εισήγησή μου για το θέμα του νομοσχεδίου που συζητάμε, να αναφερθώ σε μια τροπολογία που αφορά στη διόρθωση των πρώτων εγγραφών στο Κτηματολόγιο. Η τροπολογία αυτή, όπως θα δείτε, είναι τυπικά εκπρόθεσμη. Όμως, είχε κατατεθεί εμπρόθεσμα τροπολογία με το ίδιο περίπου περιεχόμενο, για την οποία αρχικά αντιδρούσε η «ΚΤΗΜΑΤΟΛΟΓΙΟ Α.Ε.». Η εταιρεία συμφώνησε με την τροπολογία με μια λίγο διαφορετική προσέγγιση. Για να υπάρξει πνεύμα συναίνεσης, επανακαταθέσαμε αυτήν την τροπολογία και γι' αυτό είναι εκπρόθεσμη. Έχει μια μικρή διαφορά από την προηγούμενη. Αυτά για τον τύπο. Επί της ουσίας, είναι ένα κοινωνικό πρόβλημα. Έχω επίγνωση ότι το νομοσχέδιο το οποίο συζητάμε σήμερα είναι εντελώς διαφορετικό από αυτό που προβλέπεται στην τροπολογία, όμως λύνεται ένα κοινωνικό πρόβλημα. Απαιτείται να υπερβούμε τον τύπο και να πάμε στην ουσία του θέματος, γιατί η προθεσμία για τη διόρθωση των αρχικών εγγραφών έχει σε πολλές περιοχές ήδη εκπνεύσει και σε άλλες εκπνέει στις αρχές του 2016 και για τα πρώτα προγράμματα - τα λεγόμενα πιλοτικά - που εφαρμόστηκαν έχουν γίνει πολλά σφάλματα που οφείλονται είτε στον τρόπο που κτηματογραφήθηκαν οι περιοχές αυτές είτε σε ευθύνη των πολιτών που δεν διόρθωσαν ό,τι έπρεπε να διορθώσουν εγκαίρως. Απαιτείται, λοιπόν, σε αυτές τις συνθήκες της κρίσης να δώσουμε ακόμη μια παράταση. Διαφορετικά, ισχύει το τεκμήριο υπέρ του δημοσίου, οι ιδιοκτησίες που δεν έχουν καταχωριστεί στα ονόματα των αληθινών ιδιοκτητών περνούν στο δημόσιο και θα πρέπει μετά με δύσκολες χρονοβόρες διαδικασίες και τακτικές αγωγές να τα διεκδικήσουν. Είναι, λοιπόν, απόλυτη ανάγκη να ψηφιστεί αυτή η τροπολογία και καλώ όλες τις πτέρυγες της Βουλής να την ψηφίσουν. Ευχαριστώ πολύ.
Κυρίες και κύριοι συνάδελφοι, έχω την τιμή να σας ανακοινώσω ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών: «Κύρωση της Συνθήκης Εμπορίας Όπλων». Κύριε Κεφαλογιάννη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είναι αλήθεια ότι μέχρι σήμερα η διαδικασία που διέπει τις μεταθέσεις των οπλιτών, των εφέδρων αξιωματικών, των δοκίμων εφέδρων και των πρότακτων δεν είχε τύχει καμμίας νομοθετικής επεξεργασίας. Οι λόγοι που δεν επέτρεψαν μια παρόμοια πρωτοβουλία δεν είναι πολλοί. Το αντίθετο, θα έλεγα ότι μπορούν να συνοψιστούν στον εξής έναν, στη διαχρονική εκ συστάσεώς του, θα τολμούσα να πω, αναγνώριση και παραδοχή από το ελληνικό κράτος ότι η στρατιωτική θητεία μπορεί να αποτελέσει ένα ικανότατο εργαλείο όχι μόνο για την αύξηση ισχύος του στρατεύματος και της σφυρηλάτησης της εθνικής ταυτότητας, αλλά δυστυχώς και για την αναπαραγωγή δεσμών πελατειακού χαρακτήρα ανάμεσα στο πολιτικό σύστημα και τους πολίτες. Αυτήν τη δυνατότητα που διαχρονικά το πολιτικό σύστημα έδινε στον εαυτό του, να ρυθμίζει δηλαδή κυριολεκτικά μέσω της θητείας για ένα σύντομο χρονικό διάστημα τη ζωή και την καθημερινότητα των πολιτών κατά το δοκούν, με αντάλλαγμα την εκλογική και πολιτική στήριξη, αποτελεί ακόμη και σήμερα, εν έτει 2016, ένα από τα ελάχιστα προνόμια που οι έχοντες κάθε φορά την εξουσία επιφυλάσσουν για τον εαυτό τους. Το αποτέλεσμα αυτής της πρακτικής είναι λίγο πολύ σε όλους μας γνωστό. Εδώ και πολύ καιρό ο θεσμός της θητείας έχει χάσει την αξιοπιστία του. Από ένα μεγάλο μέρος των νέων της πατρίδας μας βιώνεται ως μια αναπόφευκτη υποχρέωση, ως ένα αναγκαίο κακό χωρίς κανένα ουσιαστικό περιεχόμενο. Το χρονικό διάστημα της θητείας ενός νέου ανθρώπου γίνεται σήμερα αντιληπτό όχι παραγωγικά, όχι δημιουργικά, αλλά σαν μια περίοδος η οποία πρέπει να περάσει όσο το δυνατόν πιο ανώδυνα, προκειμένου όσοι την υφίστανται να επιστρέψουν το συντομότερο δυνατόν στην κανονική, φυσιολογική ζωή του πολίτη. Αυτή την ανάγκη, δυστυχώς, εκμεταλλεύτηκε διαχρονικά το πολιτικό σύστημα, δημιουργώντας σχέσεις εξάρτησης με τους πολίτες, μοιράζοντας παραδείγματος χάρη ευνοϊκές μεταθέσεις κοντά στον τόπο προτίμησης των οπλιτών ή απονέμοντας ευνοϊκές ειδικότητες σε «ημετέρους». Πρόκειται για μια νοοτροπία, η οποία έχει για τα καλά ριζώσει στην ελληνική κοινωνία και η οποία έχει εμποτίσει οριζόντια το μεγαλύτερο μέρος της. Είναι μια νοοτροπία η οποία, σε αντίθεση με όσα κάποιοι ισχυρίζονται, δεν γνωρίζει τις παραδοσιακές διαιρετικές τομές, όπως Δεξιά ή Αριστερά, πλούσιοι ή φτωχοί, αστική, μεσαία ή εργατική τάξη. Η μόνη διαιρετική τομή που τη διακρίνει είναι αυτή της πρόσβασης ή μη σε όσους έχουν τη δυνατότητα να παρεμβαίνουν προκειμένου να αλλάξουν την πορεία μιας στρατιωτικής θητείας. Για να μείνω στα του οίκου μας, νομίζω ότι μόνο απογοήτευση προκαλεί σε πάρα πολλούς από τους συναδέλφους Βουλευτές το γεγονός ότι σε πάρα πολλές περιπτώσεις το μόνο σημείο επαφής ενός πολιτικού με έναν πολίτη είναι το αίτημά του για μια ευνοϊκή τοποθέτηση ή γενικότερα, για μια ευνοϊκή μεταχείριση κατά τη διάρκεια της θητείας του. Μόνο απογοήτευση μπορεί να προκαλέσει σε πολλούς από εμάς ότι στο τέλος της μέρας μπορεί και να κριθούμε από κάποιους πολίτες θετικά ή αρνητικά από το γεγονός και μόνο ότι καταφέραμε ή όχι να παρέμβουμε και να επηρεάσουμε προς το ευνοϊκότερο τη στρατιωτική τους θητεία. Αυτόν τον φαύλο κύκλο, που αναπαράγεται με την πελατειακή εξάρτηση, που μειώνει την αξιοπιστία του πολιτικού συστήματος και απαξιώνει τον θεσμό της θητείας, πρέπει κάποια στιγμή να τον σπάσουμε. Πρέπει να το κάνουμε - αν μου επιτρέπετε - και για ορισμένους ακόμα λόγους: Γνωρίζουμε πολύ καλά ότι οι δημοσιονομικές δυσκολίες των τελευταίων ετών έχουν κάνει πια για τα καλά την εμφάνισή τους στη δομή και τη λειτουργία του στρατεύματος. Η στελέχωση των Ενόπλων Δυνάμεων αποτελεί εδώ και αρκετό καιρό ένα υπαρκτό πρόβλημα για τις Ένοπλες Δυνάμεις. Εδώ και πολλά χρόνια για παράδειγμα δεν έχει γίνει καμμιά πρόσληψη επαγγελματιών οπλιτών, λόγω των αυστηρών δημοσιονομικών περιορισμών. Επίσης, ένας μεγάλος αριθμός στελεχών έχει συνταξιοδοτηθεί ή παραιτηθεί, χωρίς η πολιτεία να προχωρήσει στην ανάλογη αναπλήρωση. Τέλος, η χώρα μας είναι αντιμέτωπη εδώ και πάρα πολύ καιρό με ένα οξύτατο δημογραφικό πρόβλημα. Αν, μάλιστα, όλες αυτές τις παραπάνω παραμέτρους τις συνδυάσουμε με την πολιτική της μείωσης του χρόνου της θητείας και με το γεγονός ότι η πρόσφατη οικονομική κρίση οδήγησε χιλιάδες νέους να μεταναστεύσουν εκτός Ελλάδας, τότε μπορούμε να καταλάβουμε γιατί σταδιακά, αλλά σταθερά, σε κάθε ΕΣΣΟ παρουσιάζονται όλο και λιγότεροι νεοσύλλεκτοι. Υπάρχει, λοιπόν, ένα ζήτημα μεγιστοποίησης της απόδοσης των κλάσεων. Σ' αυτό το ευρύτερο πλαίσιο αξιολογήσαμε το αμέσως προηγούμενο διάστημα ως Αξιωματική Αντιπολίτευση το νομοσχέδιο που συζητούμε σήμερα, το αν δηλαδή υπό την παρούσα δομή του στρατεύματος η εισαγωγή ενός αντικειμενικού και τυποποιημένου συστήματος μεταθέσεων, όπως ισχυρίζεται ο νομοθέτης, μεγιστοποιεί τη δυναμική του ως προς τους διαθέσιμους υπηρετούντες τη θητεία και, δεύτερον, στο αν επιτυγχάνει να σπάσει αυτό που η Κυβέρνηση υπαινίσσεται, δηλαδή τους πελατειακούς δεσμούς που διαχρονικά έχουν αναπτυχθεί γύρω από το σύστημα μεταθέσεων και αποσπάσεων στη θητεία, εισάγοντας μία νέα αντίληψη που αποκαθιστά την αξιοπιστία και την αντικειμενικότητα στην όλη διαδικασία. Κατά τη διάρκεια των προηγούμενων συνεδριάσεων στην επιτροπή, επιχειρήσαμε να αναδείξουμε ότι, ενώ επί της αρχής η πρόταση της Κυβέρνησης να θεσπίσει ένα αντικειμενικό σύστημα είναι σωστή, οι εξαιρέσεις που εισάγει, ο αριθμός των εξαιρέσεων που εμπίπτουν σ' αυτές, οι ασαφείς διατυπώσεις που υπάρχουν σε πάρα πολλά από τα άρθρα του συγκεκριμένου κεφαλαίου είναι τέτοιες που υπονομεύουν εξ αρχής αυτήν την προσπάθεια. Σταθήκαμε ιδιαίτερα στην ανάγκη αυτό το νέο σύστημα, εφόσον είναι πραγματικά αντικειμενικό, να περιβληθεί και από την ανάλογη εμπιστοσύνη στα στελέχη που θα κληθούν να το εφαρμόσουν. Επιμείναμε ιδιαίτερα στο γεγονός ότι ένας σοβαρός λόγος που διαιωνίζει το καθεστώς της αδιαφάνειας και των πελατειακών σχέσεων γύρω από τις μεταθέσεις είναι και η άμεση εμπλοκή του εκάστοτε Υπουργού και του Γραφείου του στην όλη διαδικασία και προτείναμε συγκεκριμένες αλλαγές, όπως το να δοθεί η συγκεκριμένη αρμοδιότητα στα επιτελεία εξ αρχής. Και δυστυχώς, το νομοσχέδιο νομίζω ότι αυτήν την αδιαφάνεια την κατοχυρώνει πλέον και θεσμικά. Ωστόσο, η κυριότερη διαφωνία μας έχει να κάνει με την πρόβλεψη για μία σειρά από εξαιρέσεις, οι οποίες όχι μόνο καταστρατηγούν τον κανόνα της ελάχιστης παραμονής των οπλιτών για πέντε μήνες στα σύνορα, υπονομεύοντας τις υπηρεσιακές ανάγκες, αλλά δυστυχώς στο βαθμό που δεν εμπίπτουν σε συγκεκριμένα κοινωνικά και οικονομικά κριτήρια που έχουν περιγραφεί, δίνουν πάτημα και συντηρούν το πέπλο αδιαφάνειας που τόσο πολύ η Κυβέρνηση ισχυρίζεται ότι αφαιρεί. Για να το πω πιο καθαρά, έτσι όπως έχουν δομηθεί οι διατάξεις αυτού του νομοσχεδίου, περισσότερο έρχονται να νομιμοποιήσουν μία υφιστάμενη κατάσταση αδιαφάνειας, όπως υπάρχει σήμερα, παρά να την ανατρέψουν. Ως προς τα υπόλοιπα μέρη του νομοσχεδίου που αφορούν τη μέριμνα του προσωπικού και την εκπαίδευση, η Νέα Δημοκρατία έδειξε και σ' αυτό το νομοσχέδιο ότι είναι πρόθυμη να στηρίξει όλες εκείνες τις πρωτοβουλίες που δίνουν λύση σε κάθε τι που χρονίζει και δυσχεραίνει τη ζωή του προσωπικού και των στελεχών των Ενόπλων Δυνάμεων. Εκείνο, όμως, που δεν μπορούμε και δεν πρόκειται να στηρίξουμε είναι όλες εκείνες τις αντιλήψεις που εμφιλοχωρούν σε ορισμένα άρθρα και που είτε υπονομεύουν τη λειτουργία του στρατεύματος και τον ιεραρχικό χαρακτήρα του είτε ρητά εμφυσούν ένα αίσθημα αναξιοκρατίας και ήσσονος προσπάθειας στα στελέχη, αποτρέποντάς τα από το να δίνουν καθημερινά τον καλύτερο τους εαυτό. Στην πρώτη περίπτωση, η αναφορά γίνεται για το άρθρο 20 και στη δεύτερη για το άρθρο 25 σε συνδυασμό με το άρθρο 29, παράγραφος 3. Ειδικά για το τελευταίο, το μόνο που έχω να προσθέσω - και θα επανέλθω εφόσον χρειαστεί - είναι ότι για πρώτη φορά ίσως στα χρονικά αυτού του Κοινοβουλίου οι Βουλευτές καλούνται να ζηλώσουν εκτός από τη δόξα του νομοθέτη και εκείνη του βαθμολογητή των στελεχών των Ενόπλων Δυνάμεων. Κύριε Υπουργέ, ολοκληρώνω με ένα σχόλιο επί της διαδικασίας για την τροπολογία η οποία εισήχθη εχθές και αφορά τα Ναυπηγεία Ελευσίνας. Πράγματι, αυτό το ζήτημα είναι κάτι που γνωρίζουμε αρκετό καιρό και είναι και προς τιμή σας που το συζητήσαμε κάποια στιγμή το Νοέμβριο σε μία - δύο συναντήσεις που είχαμε. Όμως, παρά το γεγονός - κι εγώ δεν το ήξερα προσωπικά - ότι υπεγράφη αυτή η συμφωνία αρχές του Δεκέμβρη, θεωρώ ότι ο τρόπος που το κατέθεσε η Κυβέρνηση δεν την τιμά. Δηλαδή, ενώ το ζήτημα δεν είναι εξαιρετικά επείγον - με την έννοια ότι θα μπορούσε να έρθει στην επιτροπή και να συζητηθεί το περιεχόμενο της τροπολογίας - ήρθε σε ένα χρονικό σημείο σχετικά αιφνιδιαστικά, με αποτέλεσμα να μην μπορεί να γίνει ουσιαστική συζήτηση. Νομίζω ότι θα επανέρθω στη συζήτηση επί των άρθρων πιο αναλυτικά. Παρά το γεγονός ότι στο γενικό του μέρος εμείς δεν είμαστε αντίθετοι, θεωρούμε ότι υπάρχουν κάποια γκρίζα σημεία που πρέπει να συζητηθούν. Ευχαριστώ πολύ.
Τον λόγο έχει ο ειδικός αγορητής από τη Χρυσή Αυγή κ. Ηλίας Κασιδιάρης.
Η Χρυσή Αυγή θα καταψηφίσει επί της αρχής το παρόν νομοσχέδιο. Το νομοσχέδιο αυτό μας δίνει, όμως, την ευκαιρία να μιλήσουμε για τον Στρατό. Τον στρατό που κάποιοι σε αυτή την Αίθουσα τον αγαπάμε, ενώ άλλοι σε αυτή την Αίθουσα τον μισούν και το έχουν δηλώσει δημοσίως. Όταν ανέλαβε η συγκυβέρνηση Τσίπρα - Καμμένου, είχε διακηρύξει πολλές μεγαλοστομίες περί αξιοκρατίας, ότι θα έχουμε μεταθέσεις μόνο σε μάχιμες θέσεις, ότι όλοι οι άντρες θα πηγαίνουν στον Έβρο και κανείς σε αστικά κέντρα. Κάτι πήγε να εφαρμοστεί για μερικές εβδομάδες, για το θεαθήναι και τα μάτια του κόσμου. Όλα αυτά μέσα σε πολύ σύντομο χρόνο, βεβαίως, αποδείχθηκαν λόγια του αέρα και το βύσμα ζει και βασιλεύει! Θα μιλήσω λαϊκά τώρα δεν έχουμε κάποιο λόγο να μιλήσουμε αφ' υψηλού τι στιγμή που είναι η μόνη ευκαιρία, άλλωστε, ένας Έλληνες πολίτης να παρακολουθήσει μία ομιλία εκπροσώπου της Χρυσής Αυγής, η οποία παραμένει αποκλεισμένη από όλα τα διαπλεκόμενα και συστημικά μέσα ενημέρωσης. Το παρόν νομοσχέδιο, λοιπόν, προάγει το περιβόητο «βύσμα». Θα αναφερθώ σε συγκεκριμένα άρθρα τα οποία προάγουν αυτή την αθλιότητα. Άλλες μεγαλοστομίες ειπώθηκαν πιο πρόσφατα, όχι μόνο για μεταθέσεις οπλιτών σε μάχιμες θέσεις, αλλά και για τη στράτευση των γυναικών και για στρατιωτικά λύκεια. Τίποτα από όλα αυτά, βεβαίως, δεν έρχονται εδώ στη Βουλή. Καμμία τέτοια νομοθεσία δεν βλέπουμε. Όλα αυτά λέγονταν για τα κανάλια γιατί την ίδια περίοδο η ίδια Κυβέρνηση πέρναγε το σύμφωνο συμβίωσης και ήθελε ο Υπουργός Εθνικής Άμυνας των ΑΝΕΛ να κρατήσει κάποιο από το κοινό του, το οποίο, βεβαίως, είχε απαυδήσει με όλα αυτά τα αίσχη που ψηφίζει η συγκεκριμένη συγκυβέρνηση. Στη συνέχεια, βεβαίως, θα αναφέρω τη θέση της Χρυσής Αυγής για τα ζητήματα αυτά - τα ζητήματα της αξιοκρατίας στο στράτευμα, της στράτευσης των γυναικών, των στρατιωτικών λυκείων - γιατί έχετε πάρει πολλές φορές τις θέσεις του κόμματός μας, τις έχετε κάνει καρμπόν και τις έχετε προβάλει ως δικές σας προτάσεις, οι οποίες, βεβαίως, ποτέ δεν εφαρμόζονται. Είναι ενδεικτική η αντιμετώπιση των Ενόπλων Δυνάμεων από τη σημερινή ηγεσία της Ελλάδος. Είναι ενδεικτική και αρκεί να δούμε που υπηρέτησαν οι άνθρωποι που συγκυβερνούν σήμερα τη χώρα, για να καταλάβουμε σε πόσο μεγάλη εκτίμηση έχουν το στράτευμα. Ο Πρωθυπουργός, λοιπόν - ο φερόμενος ως Πρωθυπουργός, αν θέλετε, διότι απλά και μόνο υπακούει εντολές ξένων δυνάμεων - υπηρέτησε την θητεία του με βύσμα από το ΠΑΣΟΚ, επί Τσοχατζόπουλου. Πήρε μάλιστα και αναβολή - άκουσον, άκουσον! - για να κατέβει υποψήφιος στις εκλογές. Αυτός είναι ο Τσίπρας. Τι να μας πουν, λοιπόν, σήμερα οι της Συγκυβερνήσεως ΣΥΡΙΖΑ - ΑΝΕΛ για τις Ένοπλες Δυνάμεις! Ομοίως και ο Καμμένος, ο οποίος υπηρέτησε τη θητεία του στην πιο βυσματική μονάδα της Αεροπορίας, στο Καβούρι Αττικής, δίπλα, μεσοτοιχία σχεδόν με την πολυτελή του κατοικία. Αυτή είναι, λοιπόν, η αγάπη που τρέφουν για τον Στρατό και έτσι φαίνεται το πόσο ευδοκίμως υπηρέτησαν τις Ένοπλες Δυνάμεις της χώρας αυτοί που σήμερα διοικούν την Ελλάδα! Υπάρχει μία σειρά προκλητικών άρθρων στο παρόν νομοσχέδιο. Το σημερινό νομοσχέδιο είναι ένα προκλητικό νομοθέτημα σε πολλά σημεία, στα οποία θα αναφερθώ εν συνεχεία. Οφείλω, όμως, μία απάντηση στον Υφυπουργό που είναι παρών, ο οποίος δήλωσε ότι πρέπει να μείνουν οι πολιτικές σκοπιμότητες εκτός των Ενόπλων Δυνάμεων. Είμαι αρμόδιος να του απαντήσω για το κατά πόσο υπήρχαν και θα υπάρχουν κομματικές σκοπιμότητες στις Ένοπλες Δυνάμεις, ως Βουλευτής του Λαϊκού Συνδέσμου Χρυσή Αυγή. Πριν από κάποιο διάστημα είχα παρουσιάσει από το Βήμα εδώ της Βουλής κάποια συγκλονιστικά στοιχεία, το περιβόητο «βίντεο Μπαλτάκου» για τις παρεμβάσεις της προηγούμενης κυβέρνησης στη δικαιοσύνη και τα εγκλήματα που έγιναν σε βάρος του Συντάγματος. Την άλλη μέρα από αυτή την αποκάλυψη πάει ένα χαρτί στον αδερφό μου, ο οποίος είχε την ατυχία ο άνθρωπος να είναι αδερφός μου και παράλληλα Ανθυπολοχαγός στη 2η Μοίρα Αλεξιπτωτιστών στον Ασπρόπυργο Αττικής, και του λέει παράνομα, εντελώς παράνομα, εκτός κάθε νομιμότητας: «Μετάταξη εκτός Ειδικών Δυνάμεων. Πας στο Πεζικό για υπηρεσιακούς λόγους.». Για κομματικούς λόγους! Βρίσκει τον Μέραρχο μετά στην Αλεξανδρούπολη - γιατί τον στείλανε στη Σαμοθράκη - και του λέει: «Τι θα γίνει, κύριε Μέραρχε, με την υπόθεσή μου; Είναι δυνατόν να καταστρέφεται η καριέρα ενός Αξιωματικού, επειδή τυχαίνει ο αδερφός του να είναι Βουλευτής στη Χρυσή Αυγή;». Και η απάντηση του Μεράρχου ήταν ότι «δεχόμαστε πιέσεις από τον ίδιο τον Πρωθυπουργό». Αναφερόταν στον Σαμαρά. Και επί Τσίπρα - Καμμένου τα ίδια γίνονται, γιατί για την ίδια υπόθεση ο άνθρωπος αυτός, που είχε την ατυχία να είναι αδερφός μου, παρέμενε εκτός Ειδικών Δυνάμεων. Αναφέρθηκε στον Διευθυντή των Ειδικών Δυνάμεων, ο οποίος του είπε: «Δεν μπορώ να κάνω τίποτα. Δεν μπορώ να σε επαναφέρω εκεί που νόμιμα ανήκεις, εκεί που ανήκεις πραγματικά, διότι θα μας ξηλώσουν. Περίμενε τρία χρόνια και βλέπουμε». Η αθλιότητα των κομματικών, μικροπολιτικών σκοπιμοτήτων στις Ένοπλες Δυνάμεις ζει και βασιλεύει και δεν υπάρχει καμμία πρόθεση να αλλάξει. Και πραγματικά, έχετε μετατρέψει τις Ένοπλες Δυνάμεις της χώρας σε κομματικά φέουδα. Και γι' αυτό το λόγο δυστυχώς - και το λέω από το Βήμα της Βουλής, δυστυχώς! - οι Ένοπλες Δυνάμεις σήμερα είναι ανίκανες να περιφρουρήσουν τα σύνορα της Ελλάδας, τα οποία έχουν γίνει στην κυριολεξία σουρωτήρι, όχι από έναν ξένο στρατό, αλλά από λαθρομετανάστες. Και όταν λέω ότι οι Ένοπλες Δυνάμεις είναι ανίκανες, δεν εννοώ ότι οι άντρες δεν έχουν τις ικανότητες. Οι άντρες των Ενόπλων Δυνάμεων, αξιωματικοί, υπαξιωματικοί, οπλίτες, πραγματικά δίνουν ηρωικό αγώνα. Όμως, αυτό που λείπει είναι η πολιτική βούληση, με αποτέλεσμα να χάνεται το αξιόμαχο των Ενόπλων Δυνάμεων. Στο άρθρο 1 του παρόντος νομοσχεδίου αναφέρεται ότι για τις μεταθέσεις των ΔΕΑ και των οπλιτών θα έχει λόγο και ο Υπουργός. Όχι! Οι μεταθέσεις είναι αρμοδιότητα μόνο των αρχηγών των όπλων και των ανώτερων αξιωματικών. Κανένας πολιτικός παράγοντας δεν πρέπει να παίζει κανέναν απολύτως ρόλο, είτε θεσμικά είτε εξωθεσμικά - με χαρτάκια, όπως έκαναν μέχρι σήμερα - για τις μεταθέσεις των οπλιτών, γιατί έτσι χάνεται κάθε έννοια αξιοκρατίας. Βασιλεύουν, λοιπόν, τα βύσματα και ψευδείς ήταν οι εξαγγελίες σας, όταν αναλάβατε τη διακυβέρνηση της χώρας. Στο άρθρο 3 βλέπουμε κάτι συγκλονιστικό. Εκεί αναφέρονται κάποια κριτήρια μεταθέσεων. Βεβαίως, συμφωνούμε με την περίπτωση που κάποιος αξιωματικός είναι πολύτεκνος. Ασφαλώς, αυτός ο άνθρωπος πρέπει να ευνοηθεί. Είναι δίκαιο να ευνοηθεί αν είναι πολύτεκνος και δίνει παιδιά στην πατρίδα για να υπηρετούν τις Ένοπλες Δυνάμεις. Εδώ, όμως, μας λέτε ότι ευνοείται και ένας οπλίτης ο οποίος έχει παντρευτεί με έναν άλλο οπλίτη με το περίφημο σύμφωνο συμβίωσης. Θα βγαίνει δηλαδή στην αναφορά του τάγματος ο δεκανέας Μήτσος και θα ζητάει άδεια γάμου από το διοικητή, γιατί θέλει να νυμφευθεί με το λοχία Λάκη. Αυτά είναι αθλιότητες, έτσι; Είναι πραγματικά για τα πανηγύρια. Εδώ νομοθετείτε για να γελάει ο κόσμος. Όμως, δεν είναι ούτε για γέλια ούτε για κλάματα, γιατί μιλάμε για το αξιόμαχο του στρατεύματος. Και όλες αυτές οι κινήσεις δεν είναι σοβαρές, για να μην πω καμμιά βαρύτερη έκφραση. Με το άρθρο 7 πάλι αναβαθμίζεται το πολιτικό βύσμα, διότι με απόφαση Υπουργού μπορούν να αναστέλλονται κριτήρια του συστήματος μοριοδότησης μεταθέσεων. Γίνεται δηλαδή κατεξοχήν πεδίο άσκησης μικροπολιτικής από τον εκάστοτε Υπουργό. Θέλει ψήφους ο Καμμένος, ο εν ενεργεία Υπουργός; Θα βολέψει πεντακόσιους, χίλιους δικούς του και θα πάρει τις ψήφους όλης της οικογένειας. Και έρχομαι στο άρθρο 12. Ακόμα μεγαλύτερη αθλιότητα, παρανομία και κατάλυση του Συντάγματος. Προηγουμένως υπερηφανεύθηκε ο Υπουργός ότι ήρθαν εδώ στην επιτροπή κάποιοι αρνητές στράτευσης, κάποια λαμόγια διαφόρων παράνομων επιτροπών, οι οποίοι θα έπρεπε να είναι στη φυλακή και όχι να έρχονται στη φυλακή να μιλάνε για το στράτευμα. Διότι η ευνοϊκή μεταχείριση προς τους αντιρρησίες συνείδησης αντιβαίνει, όχι μόνο στην κείμενη νομοθεσία, αλλά και στο Σύνταγμα των Ελλήνων και είναι παράνομη. Και ένα σοβαρό εθνικό κράτος όλους τους αντιρρησίες στράτευσης πρέπει να τους ονομάζει προδότες και όχι να τους φέρνει στη Βουλή. Εγκλεισμός στη φυλακή και καταναγκαστικά έργα. Αυτό πρέπει να γίνεται. Κι αν θέλουν, να πάνε και σε μια μονάδα να κάνουν πορεία πενήντα χιλιομέτρων με αρβύλα τρία νούμερα στενότερη. Αυτή είναι η λύση για όσους δεν κάνουν αυτό που οφείλει να κάνει κάθε Έλληνας πολίτης, να υπηρετούν ευόρκως και ευδοκίμως την πατρίδα. Και βέβαια, συνέχεια όλων αυτών είναι στο άρθρο 20 το γραφείο στήριξης οπλιτών. Υπερηφανεύθηκε και γι' αυτό ο Υφυπουργός. Θα παίρνει, λέει, ο στρατιώτης και θα καταγγέλλει πράξεις τις διοικήσεως. Δηλαδή, θα παίρνει τηλέφωνο και θα λέει «ο λοχίας με έριξε για κάμψεις» ή «φώναζαν απαγορευμένα συνθήματα». Ξέρετε, όταν εμείς υπηρετούσαμε στις μονάδες, όπως για παράδειγμα στην Κύπρο, τα συνθήματα κατά της Τουρκίας ήταν απαγορευμένα, ασχέτως αν στις Ειδικές Δυνάμεις κάποιοι έντιμοι και ευυπόληπτοι διοικητές συνεχίζουν να λένε συνθήματα κατά της Τουρκίας, συνεχίζουν να λένε συνθήματα κατά των εχθρών του ελληνισμού. Τώρα αν ένας στρατιώτης αριστερών φρονημάτων ή νεοφιλελεύθερων φρονημάτων ακούσει το σύνθημα: «Η Μακεδονία είναι ελληνική» ή «ένα, δύο τρία, να σπάσουμε τα σύνορα να μπούμε στην Τουρκία», θα πάρει τηλέφωνο στο γραφείο στήριξης οπλίτη, θα το καταγγείλει, θα καταγγείλει ότι δεν του έδωσαν μαρμελάδα με το πρωινό, ότι έβγαλε φουσκάλες από την αρβύλα, ότι θέλει τη μαμά του και δεν μπορεί να αντέξει άλλο. Βεβαίως, έτσι δεν μιλάμε για ηθικό και πνεύμα μονάδος, αλλά για νηπιαγωγείο ή κάτι χειρότερο. Και αυτά τα προωθεί η συγκυβέρνηση ΣΥΡΙΖΑ και ΑΝΕΛ! Και η Αριστερά και η φερόμενη ως Δεξιά! Επίσης, θέλω να κάνω μια μικρή αναφορά στους Ολυμπιονίκες, επειδή έχουν ειπωθεί πολλά και επειδή τώρα λέγεται στο άρθρο 27 ότι δεν υποχρεούνται να εκπαιδευτούν σε θεωρητικά και πρακτικά αντικείμενα βασικών γνώσεων. Εμείς τιμούμε, βεβαίως, τους ολυμπιονίκες για την προσφορά τους στην πατρίδα, αλλά δεν πρέπει οι ολυμπιονίκες να είναι αξιωματικοί στις Ένοπλες Δυνάμεις. Δεν μπορούμε να τους δώσουμε να διοικούν έναν λόχο, να γίνει πόλεμος και ο ολυμπιονίκης να δείχνει στον στρατιώτη πώς να τρέξει στο κατοστάρι. Δεν έχουν καμμία σχέση με τις Ένοπλες Δυνάμεις, με τον Στρατό, με την Πολεμική Αεροπορία και το Πολεμικό Ναυτικό. Θέλω, στον λίγο χρόνο που έχω, να τονίσω ποιες είναι οι θέσεις του κόμματος της Χρυσής Αυγής για τα ζητήματα που άπτονται της στρατιωτικής θητείας, αλλά και γενικότερα της εθνικής άμυνας και της ασφάλειας της χώρας. Πολλές από αυτές τις θέσεις, όπως προείπα, τις έχουν αντιγράψει διάφοροι της συγκυβερνήσεως και τις παρουσιάζουν στα κανάλια ως δικές τους για να αρμέγουν ψήφους και βέβαια, όταν έρχεται η ώρα να νομοθετήσουν, κάνουν τα εντελώς αντίθετα. Πράγματι, λοιπόν, η Χρυσή Αυγή λέει ότι πρέπει να στρατεύονται υποχρεωτικά, όχι μόνο οι άντρες, αλλά και οι γυναίκες, με εξαίρεση τις μητέρες βεβαίως, στα δεκαοκτώ έτη. Και πρέπει άμεσα να ανοίξουν όλοι οι φάκελοι των απαλλαγών και να επιβληθούν αυστηρές ποινές σε όσους λιποτάκτησαν, χρησιμοποιώντας κίβδηλες δικαιολογίες και πλαστά έγγραφα. Εις ό,τι αφορά τη στράτευση των γυναικών, να ξεκαθαρίσω ότι στόχος μας είναι, οι γυναίκες να υπηρετούν σε μη μάχιμες θέσεις, να είναι δηλαδή σε γραφεία, να μην καταλαμβάνουν οι άντρες θέσεις γραφείων, ούτως ώστε να είναι γυναίκες στο Γενικό Επιτελείο Στρατού στη Λεωφόρο Μεσογείων και άνδρες στα σύνορά μας, στον Έβρο, που απαιτείται να φυλαχθεί, στα νησιά που εισβάλλουν καθημερινά λαθρομετανάστες. Όλες οι μάχιμες θέσεις του στρατού ξηράς και των υπολοίπων όπλων να καταλαμβάνονται από άντρες. Επίσης, επειδή ετέθη το θέμα των Ναυπηγείων Ελευσίνας και της ναυπηγήσεως πολεμικών πλοίων, θέση της Χρυσής Αυγής είναι η άμεση εθνικοποίηση καθώς και η επιδότηση όλων των νευραλγικών ελληνικών αμυντικών βιομηχανιών: Ελληνική Αεροπορική Βιομηχανία, Ελληνικά Αμυντικά Συστήματα και Ελληνική Βιομηχανία Οχημάτων, τα οποία ξεπουλιούνται και με το μνημόνιο της Δεξιάς - ΠΑΣΟΚ και με το μνημόνιο της Αριστεράς. Να αναδιαρθρωθούν οι διοικήσεις τους και να επαναπροσληφθεί το έμπειρο προσωπικό τους. Και η Ελλάδα να είναι αυτάρκης σε όπλα. Να μπορεί η Ελλάδα να παράγει τα όπλα της. Και μπορεί η Ελλάδα να φτιάχνει από τα αυτόματα τυφέκια των οπλιτών του στρατού ξηράς, μέχρι υποβρύχια και φρεγάτες. Έτσι θα τονωθεί και ο τομέας της παραγωγής και θα αυξηθούν και οι θέσεις εργασίας σε μία Ελλάδα που πλήττεται από τις μνημονιακές πολιτικές. Βεβαίως, η Χρυσή Αυγή μιλάει για άνοιγμα προς τον ρωσικό παράγοντα και νέα συμφωνία σε επίπεδο αμυντικό με τη Ρωσία. Και - γιατί όχι; - να δοθεί και βάση στη Ρωσία, που διακαώς επιθυμούν οι Ρώσοι, στο Αιγαίο Πέλαγος, στη νήσο Σύρο, στον Πόρο και η συμφωνία αυτή να είναι και σε επίπεδο αμυντικής βιομηχανίας για συμπαραγωγή οπλικών συστημάτων. Δεν μπορούμε να αγοράζουμε όπλα από τους Αμερικάνους και αντί για συμπαραγωγή, να παίρνουν ως αντισταθμιστικά οφέλη τις μίζες οι διατελέσαντες Υπουργοί, οι οποίοι όλοι καλύπτονται σήμερα από τον νόμο περί ευθύνης Υπουργών, ο οποίος δεν πρόκειται να καταργηθεί ούτε με ΣΥΡΙΖΑ ούτε με Αριστερά ούτε με κανέναν. Μόνο με Χρυσή Αυγή μπορούν να καταργηθούν όλες αυτές οι αθλιότητες. Και βεβαίως, πάνω απ' όλα, πρώτα απ' όλα, να υπάρξει πλήρης απεξάρτηση των μονίμων στελεχών των Ενόπλων Δυνάμεων από τα κόμματα, κατάργηση του συνδικαλισμού σε Ένοπλες Δυνάμεις και Σώματα Ασφαλείας, θέσπιση αυστηρού αξιοκρατικού πλαισίου για την προαγωγή των αξιωματικών. Ο Υπουργός και οι Υφυπουργοί Εθνικής Άμυνας να προέρχονται υποχρεωτικά από το στράτευμα και να μην είναι άσχετοι πολιτικοί, οι οποίοι δεν έχουν πιάσει όπλο στη ζωή τους και δεν ξέρουν τι είναι σφαίρα. Τέλος, να αναφερθώ στο μείζον πρόβλημα των ημερών μας, που είναι η φύλαξη των ελληνικών συνόρων. Ο Στρατός πρέπει επιτέλους να φυλάξει τα ελληνικά σύνορα. Το Πολεμικό Ναυτικό πρέπει να διαφυλάξει τα θαλάσσια σύνορα της Ελλάδος, που τα έχουν κάνει σουρωτήρι οι Τούρκοι δουλέμποροι. Μας απειλούν τώρα, λέει, οι ξένοι, οι Ευρωπαίοι «νταβατζήδες» με έξοδο από τη Σένγκεν. Ποια έξοδο από τη Σένγκεν; Σε λίγα χρόνια θα είμαστε μειοψηφία οι Έλληνες μέσα στην πατρίδα μας και, για να μην γίνει μη αναστρέψιμο αυτό το έγκλημα, πρέπει σήμερα οι Ένοπλες Δυνάμεις της χώρας να φυλάξουν τα σύνορά μας. Τέλος, οφείλω να πω ότι σήμερα είναι μια μέρα μνήμης, καθώς ήταν το μνημόσυνο σήμερα το πρωί του εθνικού ιεράρχη Αρχιεπισκόπου Χριστόδουλου. Δεν ήταν παρών κανένας πολιτικός βεβαίως, κανένας Βουλευτής από τη Βουλή, πλην της Χρυσής Αυγής, διότι, αν ζούσε σήμερα ο Αρχιεπίσκοπος Χριστόδουλος, θα ήταν πιο δύσκολο να προδοθεί η χώρα με τον τρόπο που προδίδεται η σήμερα. Και βέβαια, φόρος τιμής, γιατί σήμερα ήταν το μνημόσυνο επίσης ενός μεγάλου στρατηγού, ο οποίος παρασημοφορήθηκε για την πολεμική του δράση στο μέτωπο της Κορέας, συνέτριψε τους Τούρκους το 1964 με την περιβόητη ΕΛΔΥΚ/Μ, τη μεραρχία, οργανώνοντας ειδικές ομάδες και βέβαια, με την περιβόητη μάχη της Μανσούρας πέταξε τον εχθρό στη θάλασσα. Ο λόγος για τον αείμνηστο Στρατηγό Νίκο Ντερτιλή. Αιωνία τους η μνήμη.
Τον λόγο έχει ο κ. Ανδρέας Λοβέρδος από τη Δημοκρατική Συμπαράταξη ΠΑΣΟΚ - ΔΗΜΑΡ.
Κύριε Πρόεδρε, τον Κοινοβουλευτικό Εκπρόσωπο του Κομμουνιστικού Κόμματος Ελλάδας τον κ. Παφίλη τον ξέρω από το πρώτο έτος της Νομικής. Για πρώτη φορά στη ζωή μου τον βλέπω με γραβάτα. Εύχομαι να την έχει βάλει για καλό λόγο και όχι για τίποτα άλλο. Δεν είναι εδώ αυτήν τη στιγμή. Θα έρθει σε λίγο, τον είδα από τα πλάγια. Ήθελα να το θίξω αυτό και δεν νομίζω ότι σας πειράζει που το θίγω από το Βήμα της Βουλής.
Εγώ πάντως τον έχω ξαναδεί.
Εγώ δεν τον έχω ξαναδεί. Πριν μπω στο θέμα, αγαπητοί συνάδελφοι, θα ήθελα να πω πως στην Επιτροπή Εξωτερικών και Άμυνας σχετικά με το θέμα αυτό, εργαστήκαμε κατά την κανονική νομοθετική εργασία. Γι' αυτό και είναι σωστά αυτά που είπε ο Αναπληρωτής Υπουργός κ. Βίτσας, ότι έγιναν πολλές παρεμβάσεις δεκτές και, από ό,τι φαίνεται, θα γίνουν και σήμερα δεκτές άλλες. Γιατί έγινε, όμως, αυτό; Έγινε γιατί πρώτον, είχαμε μία διαδικασία - ξαναλέω κατά τον Κανονισμό της Βουλής - τακτική και δεύτερον, γιατί δεν συντμήσαμε τον χρόνο ανάμεσα στην πρώτη και τη δεύτερη ανάγνωση. Έτσι, λοιπόν, υπήρχαν όλα τα περιθώρια και να το καταλάβουμε το νομοθέτημα, να προσπαθήσουμε να προσεγγίσουμε τα θετικά και τα αρνητικά του, και να παρέμβουμε. Ο κ. Βίτσας άκουγε και αρκετά από αυτά, που η Αντιπολίτευση αλλά και η Συμπολίτευση από την πλευρά των εδράνων κατέθεσε, θα γίνουν δεκτά. Καλώς. Όμως, παραμένουν βασικά προβλήματα ακόμη ανοιχτά. Πιστεύω ότι μέχρι το βράδυ μπορούμε κάποια από αυτά να λύσουμε και εκεί όπου διαφωνούμε, να εκφράσουμε τις διαφωνίες μας. Τώρα, πριν μπω στην ουσία του θέματος αυτού καθαυτού, όπως έγινε και μία άλλη φορά προ δύο μηνών, συνάδελφοι - αρχές Δεκεμβρίου ήταν αυτό ή τέλος Νοεμβρίου - ενώ συζητούσαμε σοβαρό θέμα εδώ, ήταν ανοιχτό εκείνη τη μέρα ή εκείνες τις μέρες το προσφυγικό - μεταναστευτικό, με αφορμή το κλείσιμο των συνόρων στην Ειδομένη. Είχε δεχτεί ο Πρόεδρος τότε και η Κυβέρνηση είχε ανταποκριθεί, να κάνουμε ένα διάλλειμα στη διαδικασία, χωρίς να διακόψουμε, για να έρθει ο Αναπληρωτής Υπουργός κ. Μουζάλας εδώ να δώσει διευκρινήσεις, γιατί υπήρχε ένταση. Η ένταση αυτή υπάρχει και αυτές τις μέρες, κύριε Πρόεδρε. Δεν θέλω να μείνω στα θέματα τις ειδικής ευθύνης του κ. Καμμένου με τις δηλώσεις που έκανε ότι θα μας στέλνει στην Ολλανδία κ.λπ. ή της κ. Χριστοδουλοπούλου. Αυτά είναι παλιά. Θέλω, όμως, να επισημάνω ότι είναι ένας Υπουργός, για τον οποίο εμείς ως Δημοκρατική Συμπαράταξη έχουμε κάνει αρκετούς επαίνους. Έχουμε συνεργαστεί μαζί του. Πήγα και είδα το Ελληνικό στις γιορτές. Σε μία συνέντευξή μου στον ραδιοφωνικό σταθμό REAL μίλησα για την προσπάθειά του. Και η κ. Γεννηματά και το ΠΑΣΟΚ εχθές ασκήσαμε κριτική στην Ευρωπαϊκή Ένωση για ορισμένες πολιτικές ενέργειες αυτές τις μέρες. Πρέπει, όμως, να δούμε τι γίνεται και με την δική μας Κυβέρνηση. Κάθε Σύνοδος Κορυφής ή Συμβούλιο Υπουργών θέλει τον Υπουργό ή τον Πρωθυπουργό να γυρίζει με μία πόλη μεταναστών ή προσφύγων ακόμα. Από εκεί που ξεκινήσαμε με μία πόλη σαράντα χιλιάδων, τώρα πρέπει να φτιάξουμε μία πόλη σαν τη Θεσσαλονίκη. Τι γίνεται; Τι γίνεται και με αυτές τις σκέψεις του Σλοβένου Πρωθυπουργού της Δευτέρας 25 Ιανουαρίου, που μαθαίνουμε από τον κ. Γιούνκερ ότι τις αντιμετωπίζει θετικά για μία διμερή συμφωνία να κλείσουν τα σύνορα με τη FYROM; Ο κ. Μουζάλας, την ίδια μέρα στους «FINANCIAL TIMES», δηλώνει ότι η Ελλάδα δεν έχει πάρει κάποιο μήνυμα σχετικό, δεν έχει γίνει σχετική διαβούλευση. Kαι την ίδια μέρα ακριβώς εκδηλώνει τέτοια πρωτοβουλία προς την ίδια κατεύθυνση και ο Βέλγος Πρωθυπουργός. Τι γίνεται; Θα μας πείτε δύο κουβέντες σήμερα επ' αυτού; Η Βουλή είναι ανοιχτή. Το κάναμε, κύριε Πρόεδρε. Ανταποκρίθηκε ο Αναπληρωτής Υπουργός, τον τίμησε η Αίθουσα και του ζητάμε να ξαναγίνει αυτό σήμερα. Αν είναι στην Αθήνα, να έρθει εδώ να ενημερώσει το Σώμα καθ' όλη τη διάρκεια που η Ολομέλεια ασκεί το νομοθετικό της έργο. Έρχομαι τώρα επί της αρχής του σχεδίου νόμου. Ποια είναι η αρχή, κυρίες και κύριοι Βουλευτές, αυτού του σχεδίου νόμου; Προκύπτει από τον τίτλο του που είναι ακριβής. Αυτό δεν συμβαίνει πάντα. Μιλάει για τις μετακινήσεις, τις μεταθέσεις οπλιτών, για τη μέριμνα των υπηρετούντων ως μόνιμοι στον Ελληνικό Στρατό, για τη μέριμνα όσον αφορά στο προσωπικό και άλλες διατάξεις. Έτσι είναι. Το πρώτο Τμήμα σχετίζεται με τις μεταθέσεις οπλιτών, το δεύτερο και τρίτο Τμήμα με τα θέματα της μέριμνας. Εμείς κάνουμε μία αρνητική τοποθέτηση επί της αρχής σε ό,τι αφορά, όμως - όπως διευκρινίσαμε και στην επιτροπή - στα άρθρα 1 έως 7. Και κάνουμε μία αρνητική τοποθέτηση, γιατί εδώ, κυρίες και κύριοι Βουλευτές, είναι - όπως ειπώθηκε ήδη από συναδέλφους - μία από τις εναπομείνασες εστίες του πελατειακού κράτους στην Ελλάδα. Έχουν πάρα πολλές πληγές πελατειακού κράτους ιαθεί. Ο νόμος Πεπονή ήταν η πιο χαρακτηριστική περίπτωση. Παραμένουν, όμως, κάποιες ανοιχτές. Ένας Βουλευτής εν ενεργεία τα ξέρει αυτά. Οι μετακινήσεις των οπλιτών είναι μία από τις εναπομείνασες πληγές και πρέπει να την ιάνουμε. Πρέπει να θεραπεύσουμε ένα πρόβλημα της ελληνικής δημοκρατίας, του ελληνικού κράτους που δεν έχει θεραπευτεί. Αυτό είναι το βασικό εν τη ουσία του Τμήμα του σχεδίου νόμου, αν και το μικρότερο. Είναι τα πρώτα άρθρα. Η σημαντικότητά του, όμως, η σοβαρότητά του, το μέγεθος του ως πρόβλημα, μας επιβάλλει, από τη στιγμή που έχουμε διαφωνίες, να εκφραστούμε αρνητικά επί της αρχής - όχι να κάνουμε ονομαστικές ψηφοφορίες - αναμένοντας, ενδεχομένως, ότι μέχρι το πέρας της συνεδρίασης - αν και πια δεν το βλέπω - μπορεί να γίνουν κάποιες παρεμβάσεις και να δοθούν κάποιες εξηγήσεις. Κυρίες και κύριοι Βουλευτές, αναρωτιέμαι ποια από τα θέματα που το πρώτο Τμήμα του σχεδίου νόμου επιθυμεί να ρυθμίσει, είναι σήμερα αρρύθμιστα. Σήμερα, το πελατειακό κράτος καλά κρατεί στο θέμα των μεταθέσεων. Πάντα υπάρχει μία κινητικότητα, όταν αναλαμβάνει ο καινούριος Υπουργός Εθνικής Αμύνης. Αυτό αφορά, όμως, στην αρχή. Δεν είναι υπερβολή ή προσθήκη στοιχείου ως εκ περισσού αυτό που θα πω. Σας μιλάει ένας Βουλευτής που υπηρέτησε τη στρατιωτική του θητεία στην Πολεμική Αεροπορία. Τον καιρό που την υπηρέτησα - ήμουν 6η σειρά το 1979- κρίθηκα ως «ανεπιθύμητος» - και μου ειπώθηκε αυτό - από τους αξιωματικούς μου λόγω της δράσης μου στο φοιτητικό κίνημα. Εκπλήρωσα τη θητεία μου και είμαι σήμερα εδώ επειδή δεν υπήρξα «βύσμα». Είμαι σήμερα εδώ και είμαι ομιλητής, χωρίς να έχω υπάρξει εγώ «βύσμα». Όποιοι έχουν υπάρξει «βύσμα», «οχτάρι», «τσάτσος», όπως θα λέγαμε στο Στρατό, καλό θα είναι να μην πολύ μιλήσουν σήμερα εδώ, γιατί κάποιος θα τους το πει. Όταν απευθύνεσαι στην Εθνική Αντιπροσωπεία, πρέπει να τα περιμένεις όλα. Λέω, λοιπόν, ότι θέλει να λύσει αυτά τα θέματα το πρώτο Τμήμα του νομοσχεδίου, τα θέματα, δηλαδή, του πελατειακού κράτους. Τα επιλύει; Έχουμε μία αμφιβολία και μία αντίρρηση. Ποια είναι η αμφιβολία μας; Δεν είμαστε ειδικοί. Εγώ ειδικά, κύριε Υπουργέ, δεν έχω περάσει από το Υπουργείο αυτό. Συνεπώς - κι εδώ είναι η αμφιβολία μου - μαθαίνω και σας ρωτώ: Όλα αυτά τα οποία λέτε «κριτήρια» και τα συναφή, μήπως ρυθμίζονται ήδη από διαταγές των επιτελείων ή από σχετικές, άλλου είδους ρυθμίσεις; Μήπως είναι κάτι που τα στρογγυλεύει ή τα βάζει σε μία διάταξη νόμου όλα αυτά, ενώ πραγματικά στη ζωή υπάρχουν; Τι προσθέτετε σε αυτά τα οποία γίνονται σήμερα; Αν δεν προσθέτετε κάτι, τότε το πελατειακό κράτος θα συνεχίσει να λειτουργεί με τον ίδιο ακριβώς τρόπο Ενημερώνομαι ότι δεν προσθέτετε τίποτα. Πολύ, όμως, ανοιχτά θα είναι τα αυτιά μου να ακούσουν τι θα πείτε εσείς. Δεύτερον, συζητήσαμε και στην Επιτροπή και παραμένει ως θέμα το εξής: Συνάδελφοι, οι αρμοδιότητες των γενικών επιτελείων εδώ ορίζεται ότι θα γίνουν αρμοδιότητες του Υπουργού. Αυτός θα υπογράφει τις μεταθέσεις. Δύο προβληματισμοί: Πρώτον, οι αρμοδιότητες αυτές σήμερα είναι στα Επιτελεία. Έχετε πρόβλημα…
Εγώ τις υπογράφω.
Τι προστίθεται; Δεν υπάρχει, άρα, αυτό που στην επιτροπή έλεγα - και το διευκρινίζουμε εδώ - δηλαδή έλλειψη εξουσιοδότησης, που θέλετε σήμερα να καλύψετε. Δηλαδή, ο νόμος ρυθμίζει εσάς και εσείς μεταφέρετε την αρμοδιότητα στα επιτελεία. Η δική μου άποψη - και το έλεγα και στους συναδέλφους μου - είναι ότι μάλλον δεν θέλουν να κρατήσουν τέτοια αρμοδιότητα. Δεν υπάρχει σχετική αρμοδιότητα από το νόμο προσδιορισμένη, γι' αυτό την αναλαμβάνει ο Υπουργός, για να την εκχωρήσει. Γίνεται αυτό; Αν την έχετε σήμερα και εσείς υπογράφετε, τι προστίθεται εδώ; Τότε η επανάληψη δηλώνει συνέχιση της βούλησης, να κρατάει ο Υπουργός το ρουσφέτι, γιατί ο νομοθέτης είναι ελεύθερος εδώ. Δεν είναι κανονιστική αρμοδιότητα αυτή. Διοικητική αρμοδιότητα είναι. Στη διοίκηση του Στρατεύματος. Να τη δώσετε στα επιτελεία ευθέως. Γιατί δεν τη δίνετε στα επιτελεία; Γιατί πρέπει να την κρατάτε εσείς; Σας αρέσει; Δεν σας προσθέτει πονοκεφάλους; Δεν έχετε αιτήματα από όλους μας; Έτσι γίνεται. Κάθε ένας που περνάει από το πόστο αυτό έχει αυτούς τους πονοκεφάλους. Γιατί; Έχουμε, λοιπόν, εδώ αντίρρηση, κύριε Υπουργέ. Αμφιβολία στο πρώτο θέμα, αντίρρηση στο δεύτερο. Και ακούστε και κάτι, συνάδελφοι, που το είπα και στην επιτροπή και που συγκροτεί το πρόβλημα, που επιβάλει να άρουμε το πελατειακό κράτος από εκεί. Ποιο είναι το μεγάλο Σώμα; Το μεγάλο Σώμα είναι ο Στρατός Ξηράς και η Αεροπορία και το Ναυτικό είναι μικρότερα Σώματα. Όταν οι πολίτες περνάμε από την αξιολόγηση στα δεκαέξι μας, δεκαεφτά μας, εκεί, «περιοδεύων» που λέγαμε, για το πού θα καταταγούμε, όσες οικογένειες έχουν αναφυλαξία - από τότε - για τους κανακάρηδές τους κάνουν κινήσεις. Οι λιγότεροι θα πάνε στα προνομιούχα Σώματα. Οι περισσότεροι θα πάνε στο Στρατό Ξηράς. Αφού καταταγείς, ο νομοθέτης που έλυσε σωστά στο παρελθόν - δεν θυμάμαι πότε, νομίζω εμείς το είχαμε κάνει, αλλά δεν το θυμάμαι - το πρόβλημα της αλλαγής Σώματος, είπε ότι κατ' εξαίρεσιν μπορεί αυτή να επιτρέπεται αν όταν ήσουν πιτσιρικάς είχες μια ιδιότητα μαθητού και μετά έγινες αεροναυπηγός. Σε κατατάξαμε στο Στρατό Ξηράς, σου αλλάζουμε το Σώμα. Αυτό φάνηκε να λύνεται. Δεν το ξέρω. Στην καθημερινή λειτουργία φάνηκε ότι ο νομοθέτης τη δουλειά του την έκανε. Όμως, στο πού θα πας πριν υπάρξει ανάγκη να αλλάξεις Σώμα, οι περισσότεροι δεν είναι προνομιούχοι. Δεν υπάρχει, άραγε, εδώ, κύριε Υπουργέ - δεν το ξέρω - τρόπος να το λύσεις και να μην υπάρχει η αίσθηση ότι εγώ πάω σε αυτό το Σώμα και ο άλλος πάει εκεί; Δεν υπάρχει. Δεν το λύνετε αυτό. Ένα το κρατούμενο. Δεύτερον, για δείτε πώς διατάσσονται, συνάδελφοι, οι Ελληνικές Ένοπλες Δυνάμεις. Στις περισσότερες περιοχές της χώρας - κοιτάξτε τα σύνορά μας - υπάρχει Στρατός Ξηράς, λιγότερο το Ναυτικό, λιγότερη η Αεροπορία. Εδώ, κύριε Υπουργέ, που το αριθμητικό κριτήριο είναι αδυσώπητο, πώς παρεμβαίνετε για να λύσετε το πρόβλημα του πού θα πάει ο στρατευμένος; Θα πάει, λέει, υποχρεωτικά έξι μήνες παραμεθόριο. Αφού δεν έχεις τόσες θέσεις ώστε να καλυφθεί όλη η ΕΣΟ με έξι μήνες στην παραμεθόριο, πώς θα γίνουν οι διακρίσεις; Σε αυτά τα ερωτήματα χρειάζονται απαντήσεις. Κι επειδή οι απαντήσεις δεν έχουν δοθεί - πειστικές τουλάχιστον - διατηρούμε την επί της αρχής διαφωνία μας και θα ψηφίσουμε «κατά». Ωστόσο, συνάδελφοι, στις υπόλοιπες περιπτώσεις των άρθρων, δεύτερο και τρίτο Τμήμα, βρίσκουμε πάρα πολύ θετικά στοιχεία. Ορισμένα τα προετοιμάζαμε κι εμείς και κατέληξαν απ' αυτήν την Κυβέρνηση με την παρούσα νομοθετική πρωτοβουλία. Θα τα ψηφίσουμε. Εξαίρω τη σημασία των ρυθμίσεων του άρθρου 12, ένα άρθρο που αφορά ανυπότακτους και αντιρρησίες συνείδησης, αλλά που η προστασία ως προς αυτούς δεν είναι ολοκληρωμένη. Θα τα πούμε στην κατ' άρθρον συζήτηση. Το εξαίρω. Εξαίρω τη σημασία του άρθρου αυτού. Θα το ψηφίσουμε και με δύναμη, μάλιστα, όπως, επίσης, και τα άρθρα 9 και 10, αλλά και πολλά άλλα από τα άρθρα του σχεδίου νόμου. Σας ζητώ μέχρι την απογευματινή συνεδρίαση να προσέξετε αυτό που σας λέει η Διεύθυνση Επιστημονικών Μελετών για το άρθρο 13, παράγραφος 2 στα θέματα της πληρεξουσιότητας. Σας ζητάει κάτι να προσθέσετε, που μπορείτε να το κάνετε για να μην υπάρχει πρόβλημα προσφυγών στη συνέχεια. Αυτή είναι, κυρίες και κύριοι Βουλευτές, η επί της αρχής τοποθέτησή μας. Και θα είμαστε ακριβώς με αυτό το ύφος - και εγώ και ο Κοινοβουλευτικός Εκπρόσωπος μας, ο κ. Θεοχαρόπουλος - και στην κατ' άρθρο συζήτηση. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού συμμετείχαν στο εκπαιδευτικό πρόγραμμα «1974, η Αποκατάσταση της Δημοκρατίας», που οργανώνει το Ίδρυμα της Βουλής, τριάντα δύο μαθητές και μαθήτριες και δύο εκπαιδευτικοί συνοδοί από το Ελληνογαλλική Σχολή «Ευγένιος Ντελακρουά». Η Βουλή τούς καλωσορίζει. [[Χειροκροτήματα από όλες τις πτέρυγες της Βουλής]] Η κ. Κανέλλη από το Κομμουνιστικό Κόμμα Ελλάδας έχει τον λόγο.
Ευχαριστώ, κύριε Πρόεδρε. Θα ήθελα εδώ που τα λέμε να μην έχει τόσο «κοντά ποδάρια» αυτή η μνήμη. Ακούσαμε και κάτι επετειακά σήμερα. Μου επιτρέπετε να θυμηθώ τα Ίμια; Είκοσι χρόνια! Να τα θυμηθώ με την άδεια του Σώματος; Επειδή μιλάμε για αξιωματικούς, επειδή μιλάμε για σύνορα, αν αξίζει κάτι να θυμηθούμε σήμερα, είναι ακριβώς η ημερομηνία και η αρχή του γκριζαρίσματος των ζωνών στο Αιγαίο, που είκοσι χρόνια μετά, σαν σήμερα, με ευθύνη των κυβερνήσεων, με ευθύνη της Ευρωπαϊκής Ένωσης, με ευθύνη κυρίως και πάνω απ' όλα του ΝΑΤΟ, με τη συμμετοχή μας σε όλα τα ιμπεριαλιστικά σχέδια μέχρι σήμερα, αυτήν την εικοσαετία, ούτε την κρίση αντιμετωπίσαμε ούτε το γκρίζο απαλείψαμε και μιλάμε και για πόλεμο ευρύτερο στην περιοχή, ο οποίος μας περιλαμβάνει με θύματα δεκάδες, εκατοντάδες και, δυστυχώς, σε λίγο χιλιάδες παιδιά πνιγμένα στο Αιγαίο. Δεν θα μας πείραζε - έχουμε τρεις αξιωματικούς πεθαμένους - αν θέλαμε να μιλήσουμε επί της αρχής. Αυτή η αρχή σε αυτό το νομοσχέδιο, κύριε Υπουργέ, θέλει, όπως λέει, να ρυθμίσει θέματα μεταθέσεων των οπλιτών. Σας είχαμε πει και στην επιτροπή «παρών», εξαντλώντας την καλοπιστία, λέγοντας ότι εφόσον κατεβάζετε και τους τόνους και δεν μιλάτε θριαμβολογικά για κάτι που καταργεί το ρουσφέτι, επαναστατικά καθαρίζει τις Ένοπλες Δυνάμεις, αποκομματικοποιεί τα πάντα μέσα στις Ένοπλες Δυνάμεις και όλα γίνονται αγαθά. Το ξέρατε ότι δεν είναι αλήθεια. Διαδικαστικό είναι. Δέκα προβλήματα που γεννάει η ζωή, οι συνθήκες και το σήμερα προσπαθήσατε να αντιμετωπίσετε. Κακόπιστα, όμως, σε ένα σημαντικό βαθμό. Θα σας το πω και θα σας το πω πολιτικά, ότι θα ψηφίσουμε «κατά» επί της αρχής. Γιατί αν θέλατε να βοηθήσετε, θα κάνατε δεκτή μία νομοτεχνική παρέμβαση δική μου, που αφορούσε τους ανθρώπους που είναι χρήστες ναρκωτικών και τον τρόπο με τον οποίο θα έπρεπε να πιστοποιείται κατά βούλησή τους με αρχές, όμως, δημόσιες το αν έχουν τελειώσει ή δεν έχουν τελειώσει με το πρόβλημά τους και να το επικαλεστούν εκεί. Αυτό δεν σας κάνει ανοιχτό στις προτάσεις του Κομμουνιστικού Κόμματος. Δεν είχατε τη διάθεση και το κουράγιο να δεχθείτε μία τροπολογία! Και δεν είναι η πρώτη φορά! Εκατό τροπολογίες από τότε που αναλάβατε την εξουσία. Πολλές φόρες παίρνετε κάποια πράγματα και τα εφαρμόζετε μετά ως μέτρα για να μη δεχθείτε μία τροπολογία του Κομμουνιστικού Κόμματος. Ειδικά εδώ για τους φαντάρους τι σας κόστιζε, αφού θέλετε να ανακουφίσετε; Πείτε μου, τι σας κόστιζε το δωρεάν εισιτήριο στις αστικές συγκοινωνίες για το πήγαινε - έλα και να δεχθείτε την τροπολογία; Γιατί δεν είχατε το κουράγιο να το κάνετε επί της αρχής αφού θέλετε να βοηθήσετε; Τι θα σας κόστιζε 50% έκπτωση στα άλλα μέσα μεταφοράς για το φαντάρο; Τι θα σας κόστιζε; Αν θέλετε να πιστεύετε - γιατί έτσι πρέπει να είναι - ότι είναι σάρξ εκ της σαρκός μας ειδικά οι οπλίτες, τα παιδιά που πηγαίνουν να υπηρετήσουν την πατρίδα υποχρεωτικά κατά το Σύνταγμα, γιατί δεν την κάνετε δεκτή; Δεν δεχθήκατε μια τροπολογία που λέει για δωρεάν σκελέες και παπούτσια στο Στρατό; Μιλάμε για τα αυτονόητα; Θα μου πείτε ότι χρειάζεται τροπολογία και νομοθέτηση. Ναι, χρειάζεται! Διότι σε αυτό το ενιάμηνο, σε αυτές τις συνθήκες, ο στρατιώτης που πάει να υπηρετήσει τη θητεία του, καταβάλει υπερπολλαπλάσιο κόπο και το υφίσταται σαν να είναι τιμωρία, όταν σε ήδη χειμαζόμενες οικογένειες χωρίς σύνταξη, χωρίς μισθούς, οικογένειες ανέργων, φορτώνονται και τα έξοδα της επιβίωσης για τα βασικά: παπούτσια, φόρμες, παντελόνια. Θέλετε να κάνετε ουσιαστική την ενίσχυση; Θα σας κόστιζε τίποτα να το δεχθείτε αυτό; Από πού κι ως πού είναι εξωφρενικό και δεν τη δέχεστε την τροπολογία; Ακόμα κι αν την αλλάζατε. Συζητιέται αυτή τη στιγμή το συνταξιοδοτικό και το ασφαλιστικό με τον κόσμο στο δρόμο κι εσάς εδώ μέσα να φέρνετε πρωτοβουλίες και θέματα, να φτιάχνουμε πανηγυρικούς, να φτιάχνουμε βίντεο, να κάνετε ό,τι θέλετε. Επί της ουσίας, δεν έπρεπε όσο είναι στο Στρατό να είναι ασφαλισμένοι όσοι δεν είναι, καθώς και τα προστατευόμενα μέλη τους, και να μετράει και συνταξιοδοτικά αυτό; Το ενιάμηνο θα πειράξει; Ούτε αυτήν την τροπολογία κάνατε δεκτή. Μιλήσαμε για οργάνωση σε επίπεδο Τάγματος, οργάνωση των στρατιωτών η οποία θα μπορεί να διεκδικεί. Βεβαίως, υπάρχει αναφορά. Βεβαίως και εμείς ενθαρρύνουμε τους στρατιώτες ως μονάδες να μην φοβούνται, να βγαίνουν στην αναφορά, να λένε τα προβλήματά τους. Τι θα πείραζε να υπάρχει σε επίπεδο Τάγματος από τη βάση; Αριστεροί λέτε ότι είσαστε. Από τη βάση των στρατιωτών! Εννιά μήνες είναι στρατιώτες. Τι θα πείραζε να μπορούσαν συλλογικά να ζητήσουν πράγματα, να επισημάνουν λάθη; Τι φοβάστε; Φοβάστε την ομάδα; Τι θα συγκροτηθεί; Αντάρτικο θα συγκροτηθεί; Τι θα έχετε; Την ανταρσία του Μπάουντι θα έχετε, αν μαζευτούν στρατιώτες και μιλάνε σε ένα επίπεδο για τα προβλήματά τους; Σας ζητήσαμε να θεσμοθετήσετε σε μία από τις τροπολογίες τη δυνατότητα να ψυχαγωγούνται. Δεν έχει να φάει ο κόσμος! Δεν έχει να φάει η μάνα τους! Δεν έχει να φάει η γιαγιά τους! Πηγαίνουν στο στρατό και με 8 ευρώ το μήνα. Πείτε μου, θα πάνε σινεμά ή θέατρο; Με 8 ευρώ το μήνα, σε συνθήκες απόλυτης φτώχειας, τι θα σας πείραζε να περάσετε αυτήν την τροπολογία κι όσο είναι στρατιώτες να μπορούν να θεατριστούν; Μίμησις πράξεως σπουδαίας και τελείας! Μεγαλοστομίες περί θεάτρου από το πρωί ως το βράδυ, το σινεμά, το βιβλίο, ο πολιτισμός. Γιατί πρέπει να είναι μαντρωμένος από την πραγματικότητα ο στρατιώτης; Αυτό θα ήταν πραγματική ενίσχυση. Ένα δωρεάν εισιτήριο, ένα δωρεάν ρούχο. Να μην υποχρεώνεται με 8,50 ευρώ. Μα και τα 8,50 ευρώ σε ορισμένους μπορεί να φαίνονται πολλά, όταν δεν υπάρχει ούτε ένα. Πού είναι η δυσκολία να το δεχθείτε αυτό; Αυτά ήταν άμεσα μέτρα. Εδώ και τώρα! Αν κοιταχτούμε μεταξύ μας, δεν κοστίζουν τίποτα. Τίποτα! Σας κοστίζει προφανώς η πολιτική, μήπως και δεχθείτε μία τροπολογία του Κομμουνιστικού Κόμματος! Σας κάναμε πολλές παρατηρήσεις. Μιλάτε για δύσκολες συνθήκες. Έχεις Ευρωβουλευτή του ΚΚΕ που πάει στο Ευρωκοινοβούλιο και κάνει την ερώτηση στον αρμόδιο Επίτροπο: Συζητάτε για τα σύνορα, για τους φαντάρους στα σύνορα; Δηλαδή, θα κρύψουμε την αλήθεια από τον ελληνικό λαό; Η FRONTEX είναι μόνο στο Αιγαίο ή πήγε και στα σύνορα με τα Σκόπια; Πήγε και στα σύνορα με τα Σκόπια η FRONTEX. Με τους ίδιους όρους που πάει ο Έλληνας φαντάρος πήγε εκεί η FRONTEX; Με τα ίδια παντελόνια, τα ίδια άρβυλα, τα ίδια παπούτσια, το ίδιο φαί; Ποιος θα φυλάει τα σύνορα; Κάναμε συμφωνία. Πήγε η FRONTEX στα σύνορα με τα Σκόπια. Για ποιους φαντάρους μιλάμε; Πάει ο Παπαδάκης και ρωτάει τον αρμόδιο Επίτροπο: Λέτε για φύλαξη. Σε ποια σύνορα αναφέρεστε; Στα διεθνώς αναγνωρισμένα που έχει η χώρα με την Τουρκία ή σε αυτά που διατείνεται η Τουρκία ότι είναι δικά της, μέρα που είναι σήμερα, τα Ίμια συν πολλά άλλα γκρίζα σημεία του Αιγαίου; Ξέρετε τι απάντησε; Ξέρετε τι απάντησε, κύριε Πρόεδρε, κυρίες και κύριοι Βουλευτές; Ξέρετε τι επίσημη απάντηση πήρε; «Δεν μπορώ να σας απαντήσω στο θέμα που θέτετε». Δεν μπορεί να απαντήσει ο αρμόδιος για το ποια σύνορα μιλάμε, όταν μιλάμε για την Ελλάδα στην Ευρωπαϊκή Ένωση και στη FRONTEX, που θα βοηθήσει να αντιμετωπίσουμε την κρίση, για να μη γίνουμε αποθήκη, για να μη γίνουμε τούτο, για να μη γίνουμε το άλλο! Πού είναι η βούληση, λοιπόν, για απλά, καθημερινά, ουσιαστικά πράγματα που μετράνε; Το άρθρο 1 ούτως ή άλλως αφήνει όλα τα περιθώρια να γίνει η διαχείριση του προσωπικού των Ενόπλων Δυνάμεων για συμφέροντα τα οποία το Κομμουνιστικό Κόμμα σας έχει αποδείξει - και δυστυχώς αποδεικνύεται και από την πραγματικότητα - ότι δεν είναι ελληνικά. Δεν είναι! Έχουμε θέσει τη χώρα, το αίμα, τον πλούτο, τα ταμεία, την ψυχή, τους αγώνες τους συνδικαλιστικούς στην εξυπηρέτηση αλλοτρίων συμφερόντων. Δεν μπορείτε να ισχυριστείτε ότι δεν είναι αλλότρια συμφέροντα το ΝΑΤΟ. Έχουμε ούτως ή άλλως Ένοπλες Δυνάμεις δύο ταχυτήτων, μία που εξυπηρετεί τα νατοϊκά κατά 40% και ένα 60% που μένει να κρατήσει την επικράτεια, για να λέμε μεγάλες κουβέντες. Έχουμε δόγμα που είναι πραγματικά αμυντικό και αποτρεπτικό, αυτό που παραπέμπει στην έννοια του δικαίου πολέμου; Δεν το έχουμε! Έχουμε αποστολές εθνικών υποχρεώσεων. Εθνική υποχρέωση είναι να συντηρούμε τη FRONTEX. Κύριε Υπουργέ, τώρα, ειλικρινά, με το χέρι στην καρδιά, τα προνόμια της FRONTEX από εδώ πέρασαν, από αυτό το Κοινοβούλιο! Βατικανό είναι! Μέσα στον Πειραιά δεν φορολογούνται ούτε οι υπάλληλοι, δεν διώκονται ποινικά ούτε οι υπάλληλοι και ερχόμαστε τώρα και συζητάμε αν έχουμε ή δεν έχουμε τα λεφτά και τη διάθεση να στηρίξουμε τον φαντάρο στην εθνική του υποχρέωση; Λύσατε κάποια ζητήματα. Δεν θα σας το παραγνωρίσει κανένας. Είδατε και την καλή μας βούληση. Σε κάμποσα άρθρα - μπορώ να πω στα περισσότερα - σας λέμε «ναι». Οι οικογένειες των οπλιτών δεν θα ωφελούνταν από αυτές τις τρεις τροπολογίες που σας είπαμε εμείς, για να στηρίξουν και ηθικά και ψυχικά και ουσιαστικά τον φαντάρο και σε τελευταία ανάλυση να μην ακούνε ότι φεύγει το ένα τους παιδί και ενδεχομένως να τους κόβονται τα πόδια, διότι ίσως να είναι και η μοναδική πηγή εισοδήματος σε οικογένειες; Θα φύγει το παιδί να πάει φαντάρος και θα έρθει η πείνα και η λόρδα να κόψει τις οικογένειες! Σας ζητήσαμε να υπάρχει η κατοχύρωση των δικαιωμάτων των μονίμων στελεχών των Ενόπλων Δυνάμεων και να αναγνωριστούν οι Ενώσεις των στρατιωτικών και η Πανελλήνια Ομοσπονδία Ενώσεων Στρατιωτικών κατά τον Άρειο Πάγο και να μην υπάρχει κανένα εμπόδιο στη συμμετοχή σε αυτά. Αν έχετε εμπιστοσύνη στον λαό που βρίσκεται ένστολος - είτε προσωρινά είτε μόνιμα - αυτά θα έπρεπε να μη σας φοβίζουν. Έπρεπε να υπάρχουν και να είναι εδώ! Άλλα πράγματα δεν έπρεπε να έχει αυτό το νομοσχέδιο. Άλλα πράγματα! Κυρίως την υποκρισία ότι μπορεί όλα να τελειώσουν με έναν νόμο και με μία κουβέντα και όχι με μία αλλαγή ουσιαστική, σε βάθος, της νοοτροπίας. Κάθε φορά που έρχεται ένα λεπτό ζήτημα ανθρωπίνων δικαιωμάτων μπροστά στη στολή ανοίγει λούκια σε άλλους για να το εκμεταλλεύονται. Όλοι μιλάνε για το σπάσιμο του αυγού και το φίδι που έχει βγει. Αυτό το φίδι δεν αντιμετωπίζεται με αυτά. Αντιμετωπίζεται με στρατιώτες που δεν θέλουν να μην υπηρετήσουν - και οι δύο αρνήσεις κάνουν μία κατάφαση - που δεν το κάνουν με βαρυγκώμια. Η πατρίδα είναι οι άνθρωποι! Η πατρίδα είναι πρώτα οι άνθρωποι! Αν αυτοί δεν κατοικήσουν στην πατρίδα, δεν θα μπορέσει κάποιος να πει ότι μιλάτε για δημοκρατική οργάνωση. Δεν σας προτείναμε τίποτα που να είναι αυτό που λέμε «επιβαρυντικό και εξωφρενικό». Θα δεχόμασταν και μία συζήτηση. Εμείς σας είπαμε να ισχύει και για ένα χρονικό διάστημα μετά που παύει να είναι οπλίτης, για να μη μένει ανασφάλιστος. Δεν είναι πρόωρη συνταξιοδότηση. Πολλές φορές έχουν ανοιχτεί νομοσχέδια εδώ μέσα εν ονόματι πέντε, δέκα, είκοσι λαμογιών. Και έρχεται για να αιτιολογηθεί στην πραγματικότητα η καθόλου δημοκρατική, η απίστευτα συντηρητική άποψη της ομοιογενούς εφαρμογής μέτρων, τάχα μου δήθεν για να πλήξουμε τους κακούς. Υπήρχαν περιθώρια σε αυτό το νομοσχέδιο, ακριβώς επειδή είχε διαδικαστική, τακτοποιητική μορφή και επειδή είχε γίνει και ενδελεχής συζήτηση και επειδή ακούστηκαν και οι φορείς. Για παράδειγμα, τι περιμένατε; Να έρθει φορέας να σας πει σε επίπεδο τάγματος ότι θα ήταν καλό να υπάρχει ένας σύλλογος, ένα κομμάτι, που να πάνε οι φαντάροι και να τα βλέπουν συλλογικά τα πράγματα; Περιμένατε να υπάρξει; Τι θα γινόταν; Περιμένατε να υπάρξει ένας σύλλογος φορέων που θα σας μιλάει για συλλογική επαιτεία; Ξέρετε, έχει και μια αξιοπρέπεια ο οπλίτης! Ακούστηκαν εδώ κουβέντες, μεγαλοστομίες. Πολλές από αυτές δεν περιλαμβάνουν τις γυναίκες, παρά μόνο ως «λούκια», ως «μέσον», ως «βύσμα». Αυτά ακούστηκαν. Ακούστηκαν και άλλου τύπου ρατσιστικές τοποθετήσεις, εντελώς σεξιστικές θα έλεγα, για το ποια θα πρέπει να είναι η θέση των γυναικών στο στράτευμα, δηλαδή κάτι σαν να μπούμε μέσα και να είμαστε οι έννομες καθαρίστριες για να πάνε οι άντρες στα σύνορα! Θα πέσει φωτιά να μας κάψει, σε μια χώρα με Ελληνίδες στην Αντίσταση, με το όπλο στο χέρι! Θα πέσει φωτιά να μας κάψει, δηλαδή, όταν ακούγονται τέτοια πράγματα εδώ μέσα και δεν εξανιστάμεθα και δεν σηκωνόμαστε όρθιοι! Το αδιάβλητο της μοριοδότησης δεν μπορεί να υπάρξει από την ώρα που είναι ρευστή η μοριοδότηση. Πώς θα υπάρξει αδιάβλητο της μοριοδότησης, αφού θα γίνεται κατά ΕΣΣΟ, αφού αλλάζουν τα κριτήρια; Εμπεριέχει τις αντιφάσεις του αυτή η πολιτική σας, μια προσπάθεια να κάνετε κοινωνική πολιτική μέσα από το στρατό τακτοποιώντας κάποια ζητήματα για να φαίνεται αυτό δημοκρατικό. Δεν είναι αληθές αυτό, από την ώρα που αλλάζουν τα όρια της μοριοδότησης. Μα εδώ πέρα φτάσαμε να αλλάζουμε τις βαθμολογίες, να αλλάζουμε το ένα, να αλλάζουμε το άλλο, πράγματα τα οποία τα συζητήσαμε στην επιτροπή επί της αρχής. Αυτός ο οπλίτης που πάει σήμερα και που μπορεί αύριο να βρεθεί, είτε ως εθελοντής είτε υποχρεωτικά είτε επειδή το αποφάσισε το κράτος είτε επειδή μας το είπε το ΝΑΤΟ, να υπηρετεί στο Νταρφούρ, στην Κανταχάρ, εδώ ή εκεί, μαζί με τον έτσι, τον αλλιώς, τον Βορρά, τον Νότο, κάποιον που πιστεύει, κάποιον που δεν πιστεύει, κάποιον που απαντάει «δεν ξέρω τι σύνορα έχετε» σε κομμουνιστή Ευρωβουλευτή. «Δεν ξέρω», λέει, «ποια σύνορα»! Αυτόν τον φαντάρο πώς θα τον αντιμετωπίσουμε, αν δεν τον αντιμετωπίσουμε σαν αυτό που πραγματικά είναι; Θα μου πείτε κάθε φορά που μιλάει το Κομμουνιστικό Κόμμα δεν ξεχνάει τη λέξη «λαός». Δεν μιλάμε για λαϊκό στρατό. Μιλάτε για στρατό του λαού. Άμα μιλούσαμε για λαϊκό στρατό… Αλλά μην μου πείτε όμως ότι τρεις τροπολογίες, οι δικές μας, θα σας έκαναν να αισθανθείτε ρίγος, γιατί θα βρισκόσασταν μπροστά σε μια κατάσταση τέτοια που δεν θα μπορούσατε να τα βγάλετε πέρα ούτε οικονομικά ούτε πειθαρχικά ούτε τίποτα! Άμα δεν έχετε εμπιστοσύνη στον Έλληνα φαντάρο να διατυπώνει και συλλογικά το αίτημά του και να αισθάνεται καλά ότι φοράει τη στολή και τα παπούτσια, που άμα χαλάσουν, του τα δίνετε εσείς, τι να σας πω; Άμα πάμε και τον φαντάρο στο επίπεδο της τυρόπιτας, τότε, ειλικρινά σας το λέω, δεν νομίζω ότι θα μπορούσε κάποιος να ψηφίσει κάτι περισσότερο από το «κατά». Αναγκαζόμαστε το «παρών» να το μετατρέψουμε σε «κατά», εναντίον επί της αρχής, παρά τα άρθρα που θα ψηφίσουμε, γιατί η διαβεβαίωση και η βούληση να μην λυθούν αποσπασματικά τα προβλήματα που απασχολούν τον οπλίτη σήμερα ή κάποιους υπαξιωματικούς ή κάποια ζητήματα που προκύπτουν στις Ένοπλες Δυνάμεις δεν απηχούν ούτε ιδεολογική ούτε πολιτική ούτε άλλη βούληση για να αντιμετωπιστούν πραγματικά διαφορετικά και πραγματικά ριζοσπαστικά. Αν αυτές οι τροπολογίες ήταν η επανάσταση, ε, τότε κερδίσατε!
Παρακαλώ να έρθει στο Βήμα ο ειδικός αγορητής του Ποταμιού, ο κ. Σπυρίδων Δανέλλης.
Ευχαριστώ, κύριε Πρόεδρε. Κυρίες και κύριοι συνάδελφοι, χθες, με την αποδοχή της έκθεσης της Κομισιόν εκ μέρους του Κολεγίου των Επιτρόπων, ξεκίνησε η διαδικασία επίδοσης συστάσεων στην Ελλάδα, με την απειλή της εφαρμογής του άρθρου 26 του Κώδικα Σένγκεν, ξυπνώντας τον εφιάλτη που μέχρι προχθές ξόρκιζαν κυβερνητικά στελέχη, θεωρώντας ότι υπάρχει απλά μέσα στο μυαλό και στις προθέσεις κάποιων που επιβουλεύονται τη χώρα μας. Είναι ένα ζήτημα εξαιρετικά σοβαρό, διότι δημιουργεί μια νέα πραγματικότητα στη σχέση μας με τη λοιπή Ευρώπη και μάλιστα σ' αυτήν την εξαιρετικά κρίσιμη και δύσκολη συγκυρία. Είναι αρκούντως σοβαρό για να συζητηθεί οργανωμένα και γι' αυτόν τον λόγο ζητούμε άμεσα την έγκυρη ενημέρωση από πλευράς του αρμοδίου Υπουργού, του κ. Μουζάλα. Βεβαίως, μια και συζητάμε ένα νομοσχέδιο του Υπουργείου Άμυνας, δεν μπορώ να μην αναφερθώ, κύριε Υπουργέ, στη σαφή αιχμή του κ. Μουζάλα ότι ο Υπουργός Εθνικής Άμυνας δεν διευκόλυνε, ότι επέδειξε άρνηση ή αδιαφορία στην παροχή διευκολύνσεων - όπως παραχώρηση χώρων για τη δημιουργία των hotspots ή άλλης παροχής υπηρεσιών - προκειμένου η χώρα μας να είναι εντάξει στις υποχρεώσεις της για την επαρκή διαφύλαξη των συνόρων. Επιφυλασσόμαστε λοιπόν και ζητούμε την άμεση, επίσημη και ολοκληρωμένη ενημέρωση για το πού βρισκόμαστε και τι κάνουμε μέσα στο επόμενο τρίμηνο. Κυρίες και κύριοι συνάδελφοι, ερχόμενος τώρα στο νομοσχέδιο, θέλω να συγχαρώ τον Υπουργό γιατί με το σημερινό νομοσχέδιο επιστρέφουμε στις πρέπουσες διαδικασίες νομοθέτησης. Είναι ένα νομοσχέδιο που πέρασε από τη διαδικασία της δημόσιας διαβούλευσης, όπως ορίζει ο νόμος περί καλής νομοθέτησης. Είχαμε τέσσερις συνεδριάσεις της αρμόδιας Επιτροπής. Η δεύτερη ανάγνωση έγινε με διαφορά μιας εβδομάδας από την ολοκλήρωση των διαδικασιών της πρώτης. Πήραμε τις νομοτεχνικές βελτιώσεις εγκαίρως. Περιμένουμε - γιατί δεν τις έχουμε πάρει ακόμα στα χέρια μας και εδώ είναι το μόνο μελανό σημείο, η εξαίρεση της καλής νομοθέτησης - την υποβολή σήμερα των τροπολογιών στις οποίες αναφερθήκατε, κύριε Υπουργέ, για να δούμε πώς θα ολοκληρωθεί αυτή η διαδικασία. Εύχομαι βεβαίως αυτή η πρακτική να συνεχιστεί. Κύριε Υπουργέ, με τον τίτλο του νομοσχεδίου δηλώνετε ότι θέλετε να επιλύσετε μία χρόνια παθογένεια που έχει απασχολήσει τον μισό τουλάχιστον ελληνικό πληθυσμό, τους άρρενες. Βεβαίως, πρέπει να είμαστε ειλικρινείς. Τόσο η κατάταξη σε σώμα ή όπλο του στρατού, όσο και η συνεπακόλουθη μετάθεση, είναι η πρώτη επαφή των πολιτών συνήθως με την πελατειακή λογική και τη λογική του ρουσφετιού. Είναι ελάχιστοι οι Έλληνες που δεν σκέφτηκαν, δεν έψαξαν ή δεν κατέληξαν τελικά στην πόρτα κάποιου τοπικού πολιτευτή ή κάποιου συμπατριώτη τους στρατιωτικού, προκειμένου να τους εξασφαλίσει την κατάταξη σε ευγενές σώμα ή την ευνοϊκή μετάθεση αργότερα. Ακόμα βέβαια και για εκείνους που δεν επέλεξαν να μπουν στη διαδικασία, για τους δικούς τους λόγους, παίρνοντας διαρκείς αναβολές λόγω σπουδών ή επαγγελματικών υποχρεώσεων - κυρίως στο εξωτερικό - και αντιμετωπίζουν τη διαδικασία της στράτευσης ως μια διαρκή εκκρεμότητα που δεν μπορούν να κλείσουν. Θεωρούμε ότι αντιμετωπίζετε και ρυθμίζετε κάποιες τέτοιες εκκρεμότητες, προκειμένου να επιλυθούν αυτά τα ζητήματα ομαλά και να προχωρήσουν αυτοί οι συμπατριώτες μας στο επόμενο στάδιο της ζωής τους. Το παρόν νομοσχέδιο διορθώνει το σύνολο των παθογενειών στις οποίες ακροθιγώς αναφέρθηκα; Πρέπει να παραδεχθούμε ότι μέχρι σήμερα δεν υπήρχε κανένα σαφώς καθορισμένο θεσμικό πλαίσιο σχετικά με τις μεταθέσεις των κληρωτών οπλιτών. Αποτέλεσμα αυτής της πραγματικότητας είναι να έχουν μετατραπεί οι μεταθέσεις των οπλιτών σε μια φαινομενικά ανώδυνη, πλην όμως εξαιρετικά εκτεταμένη συναλλαγή μεταξύ των πολιτών αφενός και ολόκληρου του πολιτικού συστήματος αφετέρου. Θα επαναλάβω, λοιπόν, ότι πέρα από το θεσμικό πλαίσιο και τις εισαγόμενες διατάξεις, πρέπει να υπάρξει η πολιτική βούληση για την εφαρμογή του νομικού πλαισίου και σε αυτήν την πολιτική βούληση ελπίζουμε. Το παρόν νομοσχέδιο ελπίζουμε ότι θα βοηθήσει στο να εγκαθιδρυθεί μια άλλη αντίληψη. Είναι σαφές ότι η βούληση αυτή, θα βάλει τέλος σε μια κακή παράδοση. Η παράδοση αυτή δεν είναι χθεσινή. Κρατάει δύο αιώνες σχεδόν από την ίδρυση του νεοελληνικού κράτους και την καθιέρωση της στρατιωτικής θητείας, είτε μέσω κλήρωσης παλαιότερα είτε μέσω ολικής στράτευσης του άρρενος πληθυσμού. Ίσχυε και είναι βαθιά ριζωμένη. Είναι σαφές, λοιπόν, ότι πρέπει να καταλήξουμε σε ένα θεσμικό πλαίσιο, το οποίο θα βάζει κανόνες στο παιχνίδι και θα υπάρχει μια διαφανής διαδικασία ελέγχου τήρησης αυτών των κανόνων. Έτσι, λοιπόν, ένα εύχρηστο, λειτουργικό και διαφανές σύστημα μεταθέσεων, αποτελεί την αρχή για το πέρασμα σε μια άλλη νοοτροπία, σε μια άλλη προσέγγιση, σε ένα ούτως ή άλλως δύσκολο για όλους θέμα, όπως είναι το θέμα της στράτευσης και της θητείας. Στο συζητούμενο νομοσχέδιο σκιαγραφείται ένα σύστημα για την τοποθέτηση και μετάθεση των οπλιτών μέσω μοριοδότησης, που βασίζεται σε τυπικά και κοινωνικά κριτήρια, αλλά και στις επιχειρησιακές και υπηρεσιακές ανάγκες των Ενόπλων Δυνάμεων, όπως είναι λογικό. Πιο συγκεκριμένα, στο πρώτο μέρος, το οποίο αναφέρεται στις μεταθέσεις των οπλιτών, άρθρα 1 ως 7, θεωρούμε ότι το σύστημα μοριοδότησης που είναι χρήσιμο και σαφώς βελτιωτικό της σημερινής κατάστασης, δεν είναι ολοκληρωμένο. Να παρατηρήσουμε, βέβαια, ότι οπουδήποτε στον πολιτισμένο και ευνομούμενο κόσμο οι τοποθετήσεις και οι μεταθέσεις των στρατευσίμων είναι έργο κάποιας επιτελικής διεύθυνσης και βεβαίως επ' ουδενί απασχολούν την πολιτική ή τη στρατιωτική ηγεσία των Ενόπλων Δυνάμεων. Θεωρούμε, επίσης, ότι η παραπομπή σε υπουργική απόφαση για το σύστημα μοριοδότησης, ενώ θα μπορούσαμε συζητώντας να έχουμε καταλήξει ήδη στην επεξεργασία του σχεδίου νόμου και να αποσαφηνίσουμε ποιος θα έχει και την αρμοδιότητα αυτή - και δεν είναι ανάγκη να την έχει ο Υπουργός με την έκδοση υπουργικής απόφασης και για λόγους ουσίας και για λόγους συμβολισμού - καταδεικνύει την αποσπασματικότητα της ρύθμισης και ίσως μιας υφέρπουσας συντήρησης της υφιστάμενης κατάστασης. Θεωρούμε ότι η ύπαρξη και μόνο μιας ξεχωριστής επιτροπής εξέτασης για την κατ' εξαίρεση τοποθέτηση και μετάθεση έστω ενός μικρού ποσοστού, δεν εξυπηρετεί τον σκοπό του παρόντος νομοσχεδίου και δεν τίθεται απλώς θέμα περαιτέρω αποσαφήνισης της σύνθεσης της επιτροπής, γιατί μόνο η αναφορά στον αριθμό των μελών - όπως και ότι θα ορίζεται ανά κλάδο - όπως γίνεται στη διορθωτική σας παρέμβαση, δεν αρκεί. Στην πραγματικότητα με το άρθρο 5 και την παράγραφο 4 του άρθρου 6, φαλκιδεύετε ουσιαστικά τη φιλοσοφία της ρύθμισης. Τι ορίζουμε ως εξαιρετική περίπτωση τοποθετήσεων και μεταθέσεων που δεν συμπεριλαμβάνεται στις προβλέψεις που έχουν ήδη προβλεφθεί στην παράγραφο 10 του άρθρου 3; Θα επανέλθω σε αυτό το κρίσιμο για εμάς ζήτημα στην επί των άρθρων συζήτηση. Ένας μεγάλος αριθμός οπλιτών εξαιρείται του συστήματος μοριοδότησης λόγω κοινωνικών προβλημάτων. Γίνεται και αναλυτική καταγραφή των κατηγοριών αυτών. Δεν γνωρίζω γιατί είναι σκόπιμο να προβλέψουμε την εξαίρεση ενός ποσοστού οπλιτών έως το 2% της κάθε ΕΣΣΟ. Θεωρείτε ότι έτσι εξαλείφουμε την παθογένεια; Έχετε προηγουμένως αναδείξει τη σημασία των κοινωνικών και οικονομικών κριτηρίων και έχετε προβλέψει την εξαίρεση αρκετών κατηγοριών οπλιτών λόγω σοβαρών προβλημάτων. Συμφωνούμε ως εδώ. Απαιτείται τουλάχιστον η ρητή αποσαφήνιση αυτού του 2%, που ας έχουμε υπ' όψιν μας ότι αναφέρεται σε περίπου επτακόσιους με οκτακόσιους στρατεύσιμους σε κάθε ΕΣΣΟ, έναν ικανό αριθμό. Ας διευκρινίσουμε τουλάχιστον και ας περιγράψουμε, ώστε να μην επιτρέψουμε τη λειτουργία από το παράθυρο των λογικών των ρουσφετιών, γιατί έτσι υποσκάπτεται η ίδια η φιλοσοφία του νομοθετήματός σας. Το δεύτερο μέρος του νομοσχεδίου αναφέρεται στη μέριμνα του προσωπικού, από το άρθρο 8 ως το 20. Συμφωνούμε στην προσπάθεια σύνδεσης θητείας με την επαγγελματική πορεία δύο συγκεκριμένων επαγγελματικών κλάδων, των γιατρών και των αποφοίτων νομικών σχολών, προς την κατεύθυνση της αξιοποίησης της θητείας ως ωφέλιμου χρόνου για την ολοκλήρωση του αγροτικού για τους γιατρούς ή της άσκησης για τους νομικούς επιστήμονες. Βεβαίως, θα πρέπει να είμαστε προσεκτικοί σε σχέση με τα ίσα δικαιώματα και τις ίσες ευκαιρίες, με την ισονομία δηλαδή μεταξύ όσων καλούνται να υπηρετήσουν τη θητεία τους. Αναφορικά με τη διάταξη του άρθρου 12, που αναγνωρίζει είκοσι μέρες θητεία για τους άνω των τριανταπέντε, θεωρούμε ότι επιλύει μια σειρά ζητημάτων για έναν ικανό αριθμό νέων συμπατριωτών μας που ταλαιπωρήθηκαν επί χρόνια. Ευχαριστώ τον Υπουργό για την αποδοχή της τροπολογίας που καταθέσαμε. Νομίζω ότι δικαιοποιεί τη διαδικασία αυτή. Δείχνει μια ευαισθησία, ιδιαίτερα στις πολύ δύσκολες στιγμές που περνούμε, όπου οι νέοι Έλληνες επιστήμονες, που ήθελαν να αξιοποιήσουν αυτήν την ευκαιρία έτσι ώστε να μπουν σε μια κανονικότητα στη ζωή τους και οι ίδιοι και οι οικογένειές τους, σε έναν μεγάλο βαθμό το τίμημα το οποίο καλούνταν να καταβάλουν ήταν υψηλό. Έτσι, ευχαριστώ ξανά για την αποδοχή της τροπολογίας μας. Ο εξορθολογισμός του τιμήματος που καλούνται να καταβάλουν οι νέοι που θέλουν να αξιοποιήσουν αυτή την ευκαιρία θα είναι σε λογικότερα πλαίσια σε σχέση με τις δυσκολίες των καιρών. Το τρίτο μέρος του νομοσχεδίου, που αναφέρεται στην περαιτέρω ακαδημαϊκή εκπαίδευση των στελεχών των Ενόπλων Δυνάμεων, μας βρίσκει σύμφωνους στο ότι δίνεται η δυνατότητα προπτυχιακών και μεταπτυχιακών σπουδών για όλο το μόνιμο στρατιωτικό προσωπικό, χωρίς τη διάκριση αξιωματικών και υπαξιωματικών. Θεωρούμε ότι είναι προς τη σωστή κατεύθυνση και ότι αναβαθμίζει την ποιότητα του προσωπικού των Ενόπλων Δυνάμεων, πράγμα απαραίτητο για τον εκσυγχρονισμό, την ένταξη στη νέα διεθνή πραγματικότητα των αυξημένων επιχειρησιακών απαιτήσεων. Ωστόσο, διαφωνούμε και με το πνεύμα, αλλά και με τη σκοπιμότητα της αλλαγής κλίμακας της βαθμολόγησης των σχολείων και των Σχολών των Ενόπλων Δυνάμεων. Η αναδρομική, δε, ισχύς δημιουργεί πολλών τάξεων ζητήματα που θεωρούμε ότι δεν είναι σκόπιμο να ανοίξουν. Γι' αυτόν τον λόγο και το συγκεκριμένο άρθρο - θα τοποθετηθούμε και το απόγευμα - δεν θα το υπερψηφίσουμε. Σε σχέση με το άρθρο 31 και τις ρυθμίσεις που διευκολύνουν την άσκηση καθηκόντων στρατιωτικού προσωπικού που έχει εκλεγεί στην τοπική αυτοδιοίκηση, χαιρόμαστε που κάνατε δεκτές τις προτάσεις μας για ρητή αναφορά στην εφαρμογή όλου του πλαισίου διευκολύνσεων που προσφέρεται στους λοιπούς δημοσίους υπαλλήλους και για τους υπαξιωματικούς που έχουν εκλεγεί στην τοπική αυτοδιοίκηση, κάτι που δεν ίσχυε μέχρι σήμερα. Για να αντιμετωπίσουμε στην ολότητά του αυτό το ειδικό πρόβλημα, αλλά και για να το αντιμετωπίσουμε ισόνομα και δίκαια, απαιτείται μία επιπλέον πρόβλεψη, την οποία θα προτείνουμε και απόψε στην κατ' άρθρον συζήτηση πιο αναλυτικά, έτσι ώστε να επεκταθεί το πλαίσιο των δικαιωμάτων αυτών και στους στρατεύσιμους αιρετούς που υπηρετούν στην τοπική αυτοδιοίκηση. Όσο και αν είναι λίγοι, υπάρχουν νέα παιδιά τα οποία έχουν εκλεγεί στην τοπική αυτοδιοίκηση, που θα τα διευκόλυνε στην άσκηση των καθηκόντων τους στην αυτοδιοίκηση το να έχουν αυτές τις διευκολύνσεις. Κυρίες και κύριοι συνάδελφοι, το σχέδιο νόμου που συζητούμε σήμερα, παρά τις όποιες αδυναμίες του, έχει σαφώς θετικό πρόσημο. Γι' αυτόν τον λόγο λέμε «ναι» επί της αρχής, αποδεικνύοντας για άλλη μία φορά βεβαίως ότι το κόμμα μας, το Ποτάμι, δεν ασκεί έναν στείρο αντιπολιτευτικό λόγο. Στηρίζει όσα, έστω και ελλιπώς, κατά τη δική μας αντίληψη, επιχειρούν να εξορθολογικοποιήσουν τις διαδικασίες, βάζοντας τέλος σε χρόνιες παθογένειες που απασχολούν αυτόν τον εξαιρετικά κρίσιμο και ευαίσθητο τομέα. Σας ευχαριστώ.
Πριν δώσω τον λόγο στον κ. Κωνσταντίνο Κατσίκη, τον οποίο και παρακαλώ να έρθει στο Βήμα σιγά - σιγά, θα ήθελα να παρακαλέσω, αν γίνεται, να συντμήσουμε συνολικά τη διαδικασία. Όταν θα αρχίσουν να ομιλούν οι εγγεγραμμένοι συνάδελφοι - με την άδεια, τέλος πάντων, του Προεδρείου - μπορούν να μιλούν και επί των άρθρων, εφ' όσον το επιθυμούν, ώστε να μη χρειάζεται το απόγευμα να έχουμε εγγεγραμμένους ομιλητές, όπως έχουμε τώρα δεκαεννέα. Να είναι, δηλαδή, ελάχιστοι. Δεν μιλώ για τους εισηγητές, ειδικούς αγορητές και Κοινοβουλευτικούς Εκπροσώπους. Τυπικά, οι συγκεκριμένοι έχουν λόγο και το απόγευμα. Το τι χρόνο θα χρησιμοποιήσουν είναι δικό τους θέμα.
Κύριε Πρόεδρε, δεν υπάρχει περίπτωση η συνεδρίαση να πάει συνεχόμενα;
Θα το δούμε, κύριε Λοβέρδο, γιατί πρέπει να γίνει και αλλαγή τώρα στις βάρδιες του Προεδρείου. Το συζητάμε κι αυτό. Απλώς, έκανα μία παράκληση στους συναδέλφους να μιλήσουν, εφ' όσον το επιθυμούν, με την άδεια του Προεδρείου και επί των άρθρων, ώστε να μην έχουμε τόσους το απόγευμα. Κύριε Κατσίκη, ορίστε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, το υπό συζήτηση και ψήφιση νομοσχέδιο είναι ένα σημαντικό νομοσχέδιο για τη λειτουργία των Ενόπλων Δυνάμεων της χώρας μας. Στην ομιλία μου θα παρακάμψω τις τεχνικές λεπτομέρειες και θα επικεντρωθώ στην ουσία. Ουσιαστικός στόχος του νομοσχεδίου είναι να τελειώσουν οριστικά οι πελατειακές μεταθέσεις. Με την υπερψήφιση του παρόντος νομοσχεδίου δίνουμε τέλος στις αδιαφανείς διαδικασίες. Η συγκυβέρνηση ΣΥΡΙΖΑ - ΑΝΕΛ, ανταποκρινόμενη στις δεσμεύσεις της, ανοίγει ταυτόχρονα τον δρόμο για την υλοποίηση του προγράμματός της για πάταξη της διαφθοράς και ενίσχυση της αξιοκρατίας. Βασικός στόχος του παρόντος νομοσχεδίου είναι η θέσπιση ενός πλήρους συστήματος μοριοδότησης, ώστε οι μεταθέσεις και οι τοποθετήσεις των στρατεύσιμων να γίνονται σε καθεστώς απόλυτης διαφάνειας. Στην Επιτροπή Εθνικής Άμυνας και Εξωτερικών Υποθέσεων, κατά τη διάρκεια της συζήτησης για το σχέδιο νόμου, κανείς εκπρόσωπος των κομμάτων που άσκησαν εξουσία στο παρελθόν δεν έκανε την αυτοκριτική του για τις πελατειακές σχέσεις του πολιτικού συστήματος. Αυτά πληρώνουμε σήμερα. Η ανάγκη για αλλαγή είναι έντονη και αναγνωρισμένη από τους πολίτες. Κυρίες και κύριοι συνάδελφοι, σ' αυτό το σημείο επιτρέψτε μου να αναφέρω κάποιες από τις σημαντικές αλλαγές που φέρνει το νομοσχέδιο. Πρώτα απ' όλα, θεσπίζονται για πρώτη φορά οικονομικά και κοινωνικά κριτήρια. Αυτό καθ' ημάς είναι πολύ σημαντικό, διότι μέχρι πρότινος ουδέποτε εξετάζονταν οι συνθήκες διαβίωσης των οπλιτών, όπως θα έπρεπε, λόγω της οικονομικής κρίσης που μαστίζει τη χώρα μας. Η συγκυβέρνηση ΣΥΡΙΖΑ - ΑΝΕΛ μ' αυτόν τον τρόπο δείχνει το κοινωνικό της πρόσωπο και παρέχει τη μέγιστη δυνατή βοήθεια σ' αυτές τις ομάδες. Επίσης, ένα ακόμα χαρακτηριστικό του νομοθετήματος είναι η σωστή αξιοποίηση των ανθρώπινων πόρων. Ικανοποιείται ένα πάγιο αίτημα του Πανελλήνιου Ιατρικού Συλλόγου, το οποίο δίνει τη δυνατότητα στους οπλίτες γιατρούς να υπηρετούν τη θητεία τους σε Κέντρα Υγείας και νοσοκομεία απομακρυσμένων και νησιωτικών περιοχών. Με αυτόν τον τρόπο βοηθούμε στην κάλυψη των κενών που υπάρχουν σ' αυτές τις μονάδες υγείας, ιδιαίτερα δε των νησιών του Αιγαίου, τα οποία αντιμετωπίζουν και τα σοβαρότερα προβλήματα λόγω του προσφυγικού. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Αντίστοιχη ρύθμιση θεσμοθετείται και για τους πτυχιούχους της Νομικής. Για πρώτη φορά καθορίζεται η σύσταση και λειτουργία Γραφείων Στήριξης Οπλιτών ανά Γενικό Επιτελείο, τα οποία έχουν ως σκοπό τη στήριξη των οπλιτών, ιδιαίτερα κατά την πρώτη φάση κατάταξής τους στις Ένοπλες Δυνάμεις. Οφείλουμε να εξασφαλίσουμε την εύρυθμη λειτουργία τους και να εγγυηθούμε ότι οι αξιολογούμενες ως σοβαρές καταγγελίες θα εξετάζονται και δεν θα μπαίνουν στο αρχείο. Σε αυτό το σημείο πρέπει να τονίσουμε ότι προωθούνται ρυθμίσεις, όπως το μειωμένο ωράριο χωρίς ανάλογη περικοπή των αποδοχών τους για τους στρατιωτικούς και στρατιωτικούς δικαστές που φροντίζουν παιδί ή σύζυγο με αναπηρία ή η επέκταση της εργασιακής αποκατάστασης των μελών της οικογένειας ή των αδελφών ή των γονέων πεσόντων κατά την εκτέλεση διατεταγμένης υπηρεσίας από ένα σε δύο άτομα. Επίσης, προβλέπεται δικαίωμα κατάταξης στον κλάδο που υπηρετούσε ο θανών γονέας για μαθητές στρατιωτικών σχολών που είναι παιδιά πεσόντων στρατιωτικών. Τα προαναφερόμενα σε συνδυασμό με τις υπόλοιπες προωθούμενες διατάξεις αναμένεται να ανακουφίσουν τους στρατιωτικούς, αλλά και τις οικογένειές τους. Όσον αφορά στην εκπαίδευση των στρατιωτικών, το παρόν νομοσχέδιο δίνει τη δυνατότητα, σε όσους το επιθυμούν, να λαμβάνουν άδεια για τη συμμετοχή τους σε προπτυχιακά ή μεταπτυχιακά προγράμματα Ανωτάτων Εκπαιδευτικών Ιδρυμάτων εσωτερικού ή εξωτερικού, εφόσον η εκπαίδευσή τους αποσκοπεί στην επιστημονική τους κατάρτιση. Επίσης, δίνεται η δυνατότητα στους μαθητές των στρατιωτικών σχολών, οι οποίοι είναι τέκνα θανόντων αξιωματικών σε πόλεμο ή ειρήνη κατά την εκτέλεση του καθήκοντος, να κατανέμονται έως την ονομασία τους σε αξιωματικούς στον κλάδο που υπηρετούσε ο θανών γονέας, εφόσον το επιθυμούν. Τέλος, ως Ανεξάρτητοι Έλληνες υπερψηφίζουμε το παρόν νομοσχέδιο. Είναι ευχάριστο για εμάς που η πλειοψηφία των παρατάξεων δήλωσε ότι θα κάνει το ίδιο, έτσι ώστε να διατηρηθεί σε υψηλά επίπεδα το αξιόμαχο και η λειτουργία των Ενόπλων Δυνάμεων. Σας ευχαριστώ.
Ευχαριστούμε τον κ. Κατσίκη. Πριν περάσουμε στον επόμενο ειδικό αγορητή, ας μου επιτραπεί να κάνω μια ανακοίνωση στο Σώμα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και δύο εκπαιδευτικοί συνοδοί τους από το Αρσάκειο Γυμνάσιο Πάτρας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίζουμε με τον ειδικό αγορητή της Ένωσης Κεντρώων, τον κ. Σαρίδη.
Κύριε Πρόεδρε, κυρίες και κύριοι Βουλευτές, κύριε Υπουργέ, ενώ εκκρεμεί η εφαρμογή της υλοποίησης της απόφασης του Συμβουλίου της Επικρατείας περί αποκατάστασης μισθών και συντάξεων των στελεχών των Ενόπλων Δυνάμεων, ενώ περιμένουμε να εκδοθεί η αξιοποίηση των λίγων πόρων του Υπουργείου Εθνικής Άμυνας - μιας και είναι ήδη γνωστό πως από τον κρατικό προϋπολογισμό θα πρέπει να κοπούν περίπου 350 εκατομμύρια μέσα στο έτος - , ενώ το στράτευμα καλείται να διατηρήσει υψηλό φρόνημα και βαθμό ετοιμότητας ικανό να προασπίσει την εθνική κυριαρχία κάτω από συνθήκες που δοκιμάζουν τις ανθρώπινες αντοχές, την ίδια ώρα, λοιπόν, που οι κίνδυνοι αυξάνονται και οι προκλήσεις πληθαίνουν, η Βουλή βρίσκεται ένα βήμα πίσω. Προσπαθεί για πρώτη φορά τα τελευταία σαράντα χρόνια να βάλει μια τάξη στον βαθμό εμπλοκής των πολιτικών και κομματικών προσώπων σε θέματα καθαρά επιχειρησιακά, όπως είναι η κάλυψη των αναγκών σε στελεχιακό προσωπικό και το καθεστώς μεταθέσεων αυτών. Προσπαθούμε να περιορίσουμε την πελατειακή αντιμετώπιση των στελεχών των Ενόπλων Δυνάμεων και την ηθική απαξίωση αυτών. Αυτό κάνουμε επί της αρχής σήμερα. Και μιας και μας δόθηκε η ευκαιρία να μελετήσουμε σωστά και να μπορέσουμε να συνεισφέρουμε και εμείς οι Βουλευτές της Αντιπολίτευσης, καθώς είναι το πρώτο σοβαρό νομοσχέδιο το οποίο δεν μας έρχεται με τις επαίσχυντες διαδικασίες του κατεπείγοντος, ειδικότερα δε, όταν πρόκειται να νομοθετήσουμε για ζητήματα τα οποία αφορούν τα στελέχη που υπηρετούν στον ευαίσθητο τομέα της Εθνικής Άμυνας, οφείλουμε να είμαστε εξαιρετικά προσεκτικοί και να παίρνουμε αποφάσεις με κριτήρια ομοψυχίας και συνεννόησης. Σήμερα έρχεται να ρυθμιστεί, έστω και καθυστερημένα, ένα ζήτημα που έχει σημαδέψει διαχρονικά την ελληνική κοινωνία. Οι μεταθέσεις των οπλιτών και οι μεταθέσεις στον στρατό γενικότερα έχουν συνδεθεί - θα έλεγα ότι σε κάποιες περιπτώσεις έχουν ταυτιστεί - με την έννοια του ρουσφετιού. Είναι μια έννοια που εξέθρεψε το πολιτικό σύστημα για δεκαετίες και επέτρεψε να αλλοιωθούν με αυτόν τον τρόπο αφενός η πολιτική συνείδηση των στρατευμένων και των οικογενειών τους και αφετέρου η πίστη στην εθελοντική προσφορά στην πατρίδα. Οι ευθύνες των προηγούμενων κυβερνήσεων είναι μεγάλες. Με το παρόν νομοσχέδιο γίνεται μια σοβαρή προσπάθεια να απεγκλωβιστεί το στράτευμα - και μαζί του η ελληνική κοινωνία - από μια αγκύλωση της Μεταπολίτευσης από την έλλειψη σαφούς και διαφανούς πλαισίου μεταθέσεων. Η καθιέρωση συστήματος μοριοδότησης, η χρήση του διαδικτύου, η ενημέρωση των υποψήφιων οπλιτών, αλλά και το γεγονός πως πλέον θα λαμβάνεται υπόψη επίσημα και με ενιαίο ξεκάθαρο τρόπο η γνώμη του οπλίτη για τη μετάθεσή του, είναι πράγματι μέτρα απαραίτητα για να διασφαλίσουμε την ορθή εφαρμογή των εν λόγω άρθρων 3 και 4. Αν τη διασφαλίσουμε, θα μπορούμε να μιλάμε για μια πράγματι σοβαρή μεταρρύθμιση στις Ένοπλες Δυνάμεις. Σχετικά με τη λειτουργία της επιτροπής εξέτασης της κατ' εξαίρεση τοποθέτησης και μετάθεσης, έχουμε να σχολιάσουμε πως θα πρέπει να είναι υποδειγματική και σε κάθε περίπτωση να υπόκειται σε τακτικό έλεγχο, ίσως και από τον ίδιο τον Υπουργό, καθώς η απόδοση της εν λόγω επιτροπής θα περάσει και το μήνυμα για το τι άλλαξε στις περίφημες επιτροπές των Ενόπλων Δυνάμεων. Θέλω να σταθώ στο άρθρο 8 και να επισημάνω πως το γεγονός της σύζευξης αγροτικού και στρατιωτικού χρόνου για τους γιατρούς ήταν αίτημα κατά της γραφειοκρατίας και της αναποτελεσματικότητας εδώ και δεκαετίες. Το ίδιο ισχύει και για τη δυνατότητα που δίνεται με το άρθρο 9 στους νεαρούς δικηγόρους να εκπληρώσουν τον χρόνο άσκησης που προβλέπεται για την απόκτηση άδειας ασκήσεως του δικηγορικού επαγγέλματος. Πρόκειται για αυτονόητα πράγματα, που θα έπρεπε ήδη να είχαν γίνει. Το άρθρο 10 μιλάει για την αναγνώριση της θητείας ως κάτι χρήσιμο, ως κάτι που θα πρέπει να προσμετρηθεί στα τυπικά προσόντα των οπλιτών μας και να αναφέρεται στα βιογραφικά τους με τον τρόπο που αρμόζει σε κάποιον που υπηρέτησε την πατρίδα. Η απαξίωση της θητείας ως χάσιμο χρόνου, είναι ένα ακόμα σύμπτωμα της γενικότερης χαλάρωσης των θεσμών, που επέβαλε το σάπιο πολιτικό σύστημα, για να μπορεί να κάνει ανενόχλητο τις δουλειές του. Η τυχόν αξιοποίηση με ορθό και αποτελεσματικό τρόπο της προσφοράς έργου των οπλιτών μας θα αναπτερώσει το ηθικό όχι μόνο του στρατεύματος, αλλά ολόκληρης της κοινωνίας. Η ελληνική κοινωνία έχει ανάγκη να θυμηθεί πως δεν είναι χάσιμο χρόνου η στρατιωτική θητεία. Και τώρα θα ήθελα να έρθω για λίγο στις τροπολογίες, κύριε Υπουργέ, οι οποίες σας κατατέθηκαν και τις οποίες ουσιαστικά δεν κάνατε αποδεκτές. Μάλλον, κάποιες κάνατε αποδεκτές και κάποιες άλλες όχι. Η τροπολογία με την υπογραφή του συναδέλφου Βουλευτή του Ηρακλείου κ. Σπύρου Δανέλλη, την οποία και κάνατε αποδεκτή, ορθώς ζητά από τον νομοθέτη να λάβει υπ' όψιν την οικονομική κατάσταση των συμπολιτών μας που θα κληθούν να εξαγοράσουν το υπόλοιπο της θητείας τους. Δεν πρέπει να υπάρχει εξοντωτική προσέγγιση στην εξαγορά της θητείας. Ελπίζουμε ότι οι σχετικές υπουργικές αποφάσεις θα ρυθμίσουν το θέμα με δίκαιο και βιώσιμο τρόπο. Εμείς είμαστε θετικοί στη συγκεκριμένη τροπολογία του Ποταμιού. Δεν μπορούμε να καταλάβουμε με ποιο ουσιαστικά κριτήριο δεν αποδεχθήκατε τις τρεις τροπολογίες του Κομμουνιστικού Κόμματος. Δεν μπορούμε να καταλάβουμε γιατί δεν τις κάνατε δεκτές. Βεβαίως και πρέπει να αναγνωρίζεται η στρατιωτική θητεία ως συντάξιμος χρόνος ασφάλισης. Είναι εξίσου σωστό να δεσμευθούμε και για τη δωρεάν ιατροφαρμακευτική και νοσοκομειακή περίθαλψη των στρατευμένων μας και των οικογενειών τους. Ο σκοπός είναι να δίνουμε κίνητρα να υπηρετήσει κανείς περήφανα και όχι να τον απειλούμε με πρόστιμα. Άλλωστε, όσοι γνωρίζουν, ξέρουν πως στο στράτευμα αυτούς που δεν θέλουν να είναι εκεί, δεν τους θέλουν ούτε και εκείνοι που βρίσκονται σ' αυτό. Απαιτείται εμπιστοσύνη μεταξύ των αντρών, κάτι που επιτυγχάνεται με αξιοκρατικά κίνητρα και δίκαιη αντιμετώπιση. Βεβαίως και θα έπρεπε να είναι καλά ντυμένοι οι φαντάροι μας, κύριε Υπουργέ. Αυτό αφορά επίσης τροπολογία που έφερε - και δεν κάνατε αποδεκτή - το ΚΚΕ. Βεβαίως και θα πρέπει να μην πληρώνουν εισιτήρια για τις υπηρεσιακές μετακινήσεις τους με τα μέσα μαζικής μεταφοράς. Όσον αφορά τις τροπολογίες των συναδέλφων της κυβερνητικής παράταξης, περίμενα, για να είμαι και ειλικρινής, λίγο περισσότερα και κυρίως περίμενα να λάβετε υπόψη και τις διαπιστώσεις της Ένωσης Κεντρώων. Δεν είδα πουθενά να προβλέπεται η κατάργηση του κριτηρίου του βαθμού συγγένειας για τα στελέχη των Ενόπλων Δυνάμεων που φροντίζουν ΑΜΕΑ. Δηλαδή τι πρέπει να κάνουμε για να σας πείσουμε πως δεν έχει καμία απολύτως σημασία ο βαθμός συγγένειας, όταν έχεις αναλάβει την ευθύνη να ζεις με πρόγραμμα προσαρμοσμένο στις ανάγκες ενός ατόμου με ειδικές ανάγκες; Σας παρακαλώ πολύ, έχετε τον χρόνο μέχρι το απόγευμα να το διορθώσετε και με δική σας πρωτοβουλία ακόμα και σήμερα. Σας καλώ να το κάνετε. Να εξισωθούν όλα τα στελέχη που αποδεδειγμένα φροντίζουν ΑΜΕΑ, ανεξάρτητα από τον βαθμό συγγένειας που έχει με το υπό φροντίδα κι επιμέλειά του άτομο με ειδικές ανάγκες. Σας καλώ να με βοηθήσετε να διορθώσουμε αυτήν την αδικία. Έχετε χρόνο, κύριε Υπουργέ. Ας το κάνετε πραγματικότητα. Για τις υπόλοιπες τροπολογίες αλλά και για την τελική στάση μας στην ψήφιση του παρόντος, θα περιμένουμε την αντίδρασή σας μέχρι το απόγευμα σε αυτό ακριβώς το πολύ σημαντικό για μας θέμα. Χαίρομαι που εισακούστηκαν οι ενστάσεις μας για τις αδικίες που υφίστανται οι αντιρρησίες συνείδησης και οι ανυπότακτοι, σχετικά με την αντιμετώπισή τους σε νομικό επίπεδο, καθώς επιβαρύνονταν από αλλεπάλληλα πρόστιμα, για τον ίδιο λόγο, κάτι που όπως ξέρετε είναι εκτός του πνεύματος του συνταγματικού νομοθέτη, ο οποίος προβλέπει κι επιβάλλει την ίση αντιμετώπιση όλων. Αναγνωρίζουμε την προσπάθεια για μία νέα αρχή στα ζητήματα της στρατολογίας, των επιτροπών αξιολόγησης και της στρατιωτικής αριστείας. Περιμένουμε, επαναλαμβάνω, την πρωτοβουλία σας σχετικά με τον βαθμό συγγένειας για τα ΑΜΕΑ και θα επανέλθουμε επί της συζήτησης των άρθρων. Σας ευχαριστώ πολύ.
Ευχαριστούμε τον κ. Σαρίδη. Πριν ξεκινήσουμε με τον κύκλο των ομιλητών που είναι εγγεγραμμένοι στον κατάλογο, έχει ζητήσει τον λόγο ο Υπουργός για μια παρέμβασή του. Ορίστε, κύριε Υπουργέ, έχετε τον λόγο για δύο λεπτά.
Η παρέμβασή μου έχει να κάνει με δύο τροπολογίες που κατατέθηκαν και θα σας μοιραστούν. Εννοείται ότι τις κάνω δεκτές. Η πρώτη τροπολογία είναι από το Υπουργείο Εσωτερικών και Διοικητικής Ανασυγκρότησης και αφορά τη θητεία του Αρχηγού της Ελληνικής Αστυνομίας, γι' αυτό άλλωστε είναι και ο κ. Τόσκας εδώ. Τις διαβάζω και θα σας διανεμηθούν. Η τροπολογία αυτή έχει γενικό αριθμό 166 και ειδικό αριθμό 19. Η τροπολογία που κατατέθηκε από το Υπουργείο Περιβάλλοντος και την κάνω αποδεκτή, με τον γενικό αριθμό 165 και ειδικό αριθμό 18, έχει να κάνει με ένα επείγον ζήτημα που αφορά τη χρονική διάρκεια συμβάσεων αποθήκευσης αποθεμάτων καυσίμων, οπότε και αυτή θα σας μοιραστεί. Μιας και πήρα τον λόγο, θέλω να κάνω μια διευκρίνιση όσον αφορά την τροπολογία του κ. Δανέλλη που έχω κάνει δεκτή. Να διευκρινίσω ότι η Κοινή Υπουργική Απόφαση πρέπει να είναι των Υπουργών Εθνικής Άμυνας και Οικονομικών, και όχι των Υπουργών Οικονομίας και Οικονομικών μόνο, όπως μάλλον εκ παραδρομής έχει σημειώσει ο κ. Δανέλλης. Αυτά είχα να πω.
Ευχαριστούμε τον κύριο Υπουργό. Προφανώς θα διανεμηθούν, κύριε Υπουργέ.
Ναι, βεβαίως, θα τα δώσω.
Επίσης, τον λόγο ζήτησε για μια σύντομη παρέμβαση ο κ. Δένδιας.
Για ένα ερώτημα, κύριε Πρόεδρε.
Ορίστε, έχετε ένα λεπτό, κύριε Δένδια.
Κύριε Πρόεδρε, η στάση μας όσον αφορά το συγκεκριμένο νομοθέτημα, ήρτηται από την τοποθέτηση του Υπουργού σε δύο θέματα, τα οποία, κυρίες και κύριοι συνάδελφοι, θεωρούμε μείζονος σημασίας. Το πρώτο αφορά το άρθρο 1, παράγραφος 2, στο οποίο διατυπώνεται η θέση ότι ο Υπουργός Εθνικής Άμυνας αποφασίζει και υλοποιεί τις τοποθετήσεις, αποσπάσεις και διαθέσεις του προσωπικού των Ενόπλων Δυνάμεων. Θέλω να σας πω ευθέως, ότι θεωρούμε τη διάταξη αυτή απολύτως απαράδεκτη. Και σε τίποτα δεν την αλλάζει το γεγονός ότι έχετε δυνατότητα εκχώρησης αυτής της αρμοδιότητας, που επιφυλάσσετε για τον εαυτό σας, στους Αρχηγούς των Επιτελείων κ.λπ. Θέλουμε να ξέρουμε, λοιπόν, αν σκέφτεστε ή αν θέλετε να σκεφτείτε κατά τη διάρκεια της συζήτησης να αλλάξετε αυτήν τη διάταξη. Το δεύτερο, το οποίο θεωρούμε απολύτως απαράδεκτο και από το οποίο επίσης εξαρτάται η θέση μας στο νομοθέτημα, είναι η μεταβατική διάταξη του άρθρου 29 παράγραφος 3, με την οποία πολύ καλώς γνωρίζετε, ότι στην πραγματικότητα δημιουργείτε θέματα για όλες τις κρίσεις των Ενόπλων Δυνάμεων τα τελευταία χρόνια και επιδιώκετε προδήλως τη δημιουργία επετηρίδας της αρεσκείας σας. Εάν και εφόσον δεν αλλάξετε τη θέση σας στα δύο αυτά, τα οποία, κυρίες και κύριοι συνάδελφοι, παρακαλώ κοιτάξτε τα, είναι καθολικά απαράδεκτα, δεν μπορούμε να ψηφίσουμε. Δεν έχει να κάνει ούτε με τη θέση της Νέας Δημοκρατίας ούτε γενικά με την όλη φιλοσοφία ενός νομοθετήματος εξυγίανσης. Είναι απαράδεκτες και επί της αρχής και επί της διατύπωσης διατάξεις ελέγχου των όλων διαδικασιών στις Ένοπλες Δυνάμεις. Θέλουμε, λοιπόν, κύριε Υπουργέ, να ξέρουμε αν σκεφτόσαστε να αποσύρετε ή να τροποποιήσετε αυτές τις διατάξεις, για να τοποθετηθούμε αναλόγως. Επίσης, άκουσα την κυρία συνάδελφο, την εισηγήτρια της πλειοψηφίας ως προς τα θέματα των κτηματολογικών εγγραφών. Δεν έχουμε καμία αντίρρηση να το συζητήσουμε, αλλά στοιχειώδης ευπρέπεια, νομίζω, επιβάλλει σε αυτήν την περίπτωση το δεκτό της τροπολογίας να μην γίνει από τον Αναπληρωτή Υπουργό Εθνικής Άμυνας. Να έρθει ο αρμόδιος Υπουργός, να μας εξηγήσει την αναγκαιότητα της διάταξης και τότε ευχαρίστως να τη δούμε θετικά.
Ευχαριστούμε τον κ. Δένδια. Κύριε Υπουργέ, θέλετε τον λόγο τώρα; Ενδεχομένως να προκύψουν και άλλα ερωτήματα στην πορεία. Λέω μια σκέψη, μια πρόταση. Θέλετε άμεσα να απαντήσετε στον κ. Δένδια;
Εγώ θα ήθελα να απαντήσω άμεσα, ακριβώς για να το σκεφτεί και η Αξιωματική Αντιπολίτευση. Όσον αφορά τα ζητήματα που έχουν να κάνουν με το ποιος ασκεί τον πολιτικό έλεγχο, άρα έχει και την ευθύνη όσον αφορά αυτές τις μεταθέσεις, θα είναι κατά τη γνώμη μου παράξενο, αν όχι ανήκουστο, η ίδια η Βουλή να αποστεί του ρόλου που της δίνει το Σύνταγμα και το οποίο ακολουθείται όλα αυτά τα χρόνια και μάλιστα αυτό εφάρμοσε και ο κ. Δένδιας, όταν ήταν Υπουργός Εθνικής Άμυνας. Εγώ έχω δηλώσει ρητά ότι έχουμε τον έλεγχο - και θα μιλήσω μετά και επί των άρθρων - και με τον πιο επίσημο τρόπο έχω πει ότι αφού ολοκληρωθεί και η διαδικασία της μοριοδότησης, για την οποία θα μιλήσω επόμενα, θα δοθεί αυτή η αρμοδιότητα στα Γενικά Επιτελεία, πράγμα που εικάζεται κιόλας από τον ίδιο τον νόμο όταν συζητάμε πλέον για τις εξαιρέσεις.
Βγάλτε τη λέξη «δύναται», αν έτσι σκέφτεστε.
Αυτή είναι η τοποθέτησή μου, κύριε Δένδια. Μπορείτε κι εσείς να τοποθετηθείτε. Σχετικά με το δεύτερο ζήτημα, θα ήθελα να πω πως υπάρχουν δύο συζητήσεις, στις οποίες πρέπει πλέον να αναφερθούμε και να μιλήσουμε καθαρά. Ποιος έκανε ή προετοίμαζε ολόκληρη επετηρίδα για να ελέγξει τις Ένοπλες Δυνάμεις; Θα μιλήσω τελείως καθαρά σε αυτό το ζήτημα. Η στρατιωτική χούντα. Η στρατιωτική χούντα, για να ετοιμάσει όλους τους αξιωματικούς μετά, έβαλε σε υψηλότατο βαθμό, πέραν της πανεπιστημιακής - θα έλεγε κανένας - λογικής, το ζήτημα - και βεβαίως λειτούργησε πάνω σε αυτό το επίπεδο - της τέτοιας υψηλής όχι απλώς βαθμολογίας, που είναι κάτι που, άντε, μπορείς να το κουβεντιάσεις, αλλά ότι αυτή η υψηλή βαθμολογία επηρεάζει το σύνολο της σταδιοδρομίας και της ζωής του αξιωματικού. Και εγώ σας λέω ότι ο στρατιωτικός, ο αξιωματικός, δεν μπορεί να τελειώνει τη σταδιοδρομία του στα είκοσι πέντε, τριάντα χρόνια και υπάρχουν και δεύτερα ζητήματα εκτός από την ίδια τη βαθμολογία. Δεν είναι η επιχειρησιακή του ικανότητα; Δεν είναι η διοικητική του ικανότητα; Δεν είναι τα χρόνια; Γιατί, λοιπόν, να στερήσουμε από αυτήν τη λογική, αν θέλετε, αυτήν τη δυνατότητα; Βάζει το θέμα ο κ. Δένδιας περί αναδρομικότητας. Εγώ αφαίρεσα την αναδρομικότητα και έβαλα το συμβούλιο - κάτι που έγινε δεκτό - να μπορεί να κρίνει και να τοποθετήσει αναδρομικά περί ποίων πρόκειται και περί πόσων πρόκειται, γιατί αυτό ισχύει από το 2010. Δεν ίσχυε προηγούμενα. Προηγούμενα ήμασταν με το σύστημα το οποίο ξαναεισηγούμαστε και το επαναφέρουμε από το '96 τουλάχιστον. Πιο συγκεκριμένα, αφορά κατά κύριο λόγο τον Στρατό Ξηράς, όπου στους ανθυπολοχαγούς έχουν «λίαν καλώς» διακόσιοι ενενήντα δύο. Από ό,τι βλέπω είναι δεκαπέντε ανθυπολοχαγοί, οι οποίοι έχουν από δέκα πέντε έως δέκα επτά. Είναι δώδεκα λοχαγοί και ογδόντα οχτώ ταγματάρχες - περί αυτού μιλάμε - , για να επανακριθούν, εκ των οποίων ορισμένοι δυστυχώς δεν πρόκειται να επανακριθούν, γιατί ήδη έχουν «φάει» την πρώτη στέρηση. Άρα, αυτοί δεν πρόκειται να επανακριθούν δυστυχώς. Και αυτό είναι μεγάλη αδικία για αυτούς. Για αυτά τα νούμερα μιλάμε. Σε αυτήν τη λογική πάμε να λύσουμε το πρόβλημα, τη στιγμή που υπάρχει σοβαρό πρόβλημα - και το ξέρει η Αξιωματική Αντιπολίτευση - δυστυχώς λόγω της επιτροπείας - δεν το κάνει κανείς επίτηδες αυτό το πράγμα - σε τέτοιο επίπεδο αξιωματικών.
Κύριε Πρόεδρε, ο κ. Τόσκας…
Ο Αναπληρωτής Υπουργός Εσωτερικών κ. Τόσκας έχει ζητήσει τον λόγο για μια σύντομη παρέμβαση για τις τροπολογίες.
Κύριε Πρόεδρε, θα παρακαλούσα να εξηγήσει ο κύριος Υπουργός τι εννοούσε λέγοντας για στρατιωτική χούντα.
Ποιος Υπουργός; Με συγχωρείτε, κύριε Κυριαζίδη. Περιμένετε.
Την περίοδο της δικτατορίας, κύριε Κυριαζίδη. Δεν είναι εμφανές;
Μία ήταν η χούντα.
Τώρα, με συγχωρείτε. Είναι συζήτηση αυτή;
Νομίζω ότι στην ελληνική ιστορία ως στρατιωτική χούντα - εγώ έτσι το καταλαβαίνω - εννοούμε την περίοδο από την 21η Απριλίου 1967 μέχρι τον Ιούλιο του 1974.
Για να αποφεύγονται οι παρεξηγήσεις, γι' αυτό το τόνισα.
Άρα, συμφωνήσαμε, δεν υπάρχει παρεξήγηση.
Ωραία. Δόθηκε και η απαραίτητη διευκρίνιση. Κύριε Τόσκα, έχετε τον λόγο για δύο λεπτά.
Ευχαριστώ, κύριε Πρόεδρε. Με το άρθρο 36 παράγραφος 1 του ν. 4249/2014, κύριε Πρόεδρε, ορίζεται ότι σε ό,τι αφορά τις κρίσεις των αξιωματικών της Ελληνικής Αστυνομίας, ο Αρχηγός επιλέγεται από το ΚΥΣΕΑ για θητεία δύο ετών, η οποία δύναται να παραταθεί για ένα ακόμη έτος. Αναφέρονται, επίσης, και άλλες λεπτομέρειες που αφορούν τη λήξη της θητείας του. Υπάρχει το εξής πρόβλημα, κύριε Πρόεδρε, σε ό,τι αφορά τις κρίσεις στα Σώματα Ασφαλείας: Με το ισχύον πλαίσιο, δηλαδή με αυτόν τον νόμο, αλλά και τις άλλες διατάξεις που ισχύουν, οι κρίσεις στο Πυροσβεστικό Σώμα γίνονται κανονικά τον Ιανουάριο. Οι κρίσεις στην Αστυνομία γίνονται την 1η Μαρτίου και η λήξη της θητείας, άρα η κρίση του Αρχηγού, γίνεται τον Απρίλιο, γιατί τον Απρίλιο τοποθετήθηκε ο συγκεκριμένος Αρχηγός. Είτε παραμείνει είτε όχι, πάλι αυτό είναι ανορθολογικό, όπως καταλαβαίνετε. Δεν μπορεί να κρίνονται πρώτα οι υφιστάμενοι και μετά ο Αρχηγός της Αστυνομίας, ο οποίος προΐσταται του Υπηρεσιακού Συμβουλίου που θα κάνει τις κρίσεις. Γι' αυτό, με τη ρύθμιση που κάνουμε, προτείνουμε η ως άνω θητεία να λήγει με την έναρξη των τακτικών κρίσεων του έτους συμπλήρωσής της. Συγχρόνως, έχουμε προσπαθήσει - άσχετα με την τροπολογία αυτή - να εναρμονίσουμε όλες τις κρίσεις, ώστε να γίνονται συγκεκριμένο χρονικό διάστημα, δηλαδή στις 20 Ιανουαρίου με 20 Φεβρουαρίου. Άρα, είναι θέμα εξορθολογισμού. Επειδή μου δίνεται η ευκαιρία, θα ήθελα να πω ότι υπάρχει στο νομοσχέδιο, το οποίο συζητείται, το άρθρο 11 που αφορά το επίδομα εξομάλυνσης των στρατιωτικών που τελούν σε διάσταση ή διαζευγμένων ή αγάμων. Υπάρχουν κάποιες ρυθμίσεις, ώστε να παίρνουν αυτό το επίδομα εξομάλυνσης. Δεν έχουν συμπεριληφθεί τα στελέχη των Σωμάτων Ασφαλείας που εμπίπτουν στην ίδια κατηγορία. Δεσμεύομαι πάνω σε αυτό το θέμα, στο επόμενο νομοσχέδιο να φέρουμε διάταξη που να εναρμονίζει και τα στελέχη αυτά. Ευχαριστώ πολύ.
Ευχαριστούμε τον κ. Τόσκα. Ξεκινάμε με τον κατάλογο των ομιλητών. Τον λόγο έχει η κυρία Ευφροσύνη Καρασαρλίδου από το ΣΥΡΙΖΑ για επτά λεπτά. Θα υπάρξει ανοχή σε όλους τους ομιλητές, διότι όπως συνεννοηθήκαμε έχουν το δικαίωμα, τη δυνατότητα να τοποθετούνται και επί των άρθρων όσοι επιθυμούν. Έχετε τον λόγο, κυρία συνάδελφε.
Ευχαριστώ, κύριε Πρόεδρε. Κυρίες και συνάδελφοι, αν πρέπει να χαρακτηρίσουμε με λίγες λέξεις το σχέδιο νόμου που συζητάμε, είναι: βύσματα τέλος. Στο πλαίσιο της διαφάνειας και της δημοκρατίας κάθε ενδιαφερόμενος έχει συμβάλει με τη συμμετοχή του στην ανοιχτή διαβούλευση που έχει προηγηθεί, ώστε να δημιουργηθεί ένα εύχρηστο και λειτουργικό νομοθετικό πλαίσιο για τις μεταθέσεις, οι οποίες - να τονίσω όμως - μέχρι και σήμερα ρυθμίζονταν από εσωτερικές διαταγές των γενικών επιτελείων των Ενόπλων Δυνάμεων. Τέλος, λοιπόν, στις πελατειακές μεταθέσεις. Η Κυβέρνηση επιχειρεί να εισαγάγει για πρώτη φορά στα ελληνικά δεδομένα ένα συγκεκριμένο νομικό πλαίσιο καθορισμού των μεταθέσεων των οπλιτών. Θεσπίζει, δηλαδή, ένα πλήρες σύστημα μοριοδότησης, ώστε οι μεταθέσεις και οι τοποθετήσεις των στρατεύσιμων να γίνονται με αρχές διαφάνειας. Πιο συγκεκριμένα, χαρακτηριστική είναι η διάταξη που προβλέπει ότι όλοι οι στρατεύσιμοι θα πρέπει για πέντε μήνες να υπηρετούν σε ακριτικές περιοχές, σε νησιά και σε πλοία. Όσον αφορά τις μεταθέσεις, προτεραιότητα είναι οι επιχειρησιακές και οι υπηρεσιακές ανάγκες των Ενόπλων Δυνάμεων. Τα κριτήρια που εισάγονται διακρίνονται σε υπηρεσιακά, οικονομικά, κοινωνικά και αντικειμενικά, ώστε ο πολίτης που συγκεντρώνει τα περισσότερα μόρια να μπορεί να διεκδικήσει τοποθέτηση στον τόπο του, αλλά πάντα με βάση τις επιχειρησιακές ανάγκες. Ταυτόχρονα, τα κριτήρια βρίσκονται πιο κοντά στη νέα πραγματικότητα. Δηλαδή, εξετάζονται οι συνθήκες διαβίωσης των στρατεύσιμων στα χρόνια της κρίσης, όπως για παράδειγμα, είναι η ανεργία, οι ασθένειες, τα μέλη της πολύτεκνης, της τρίτεκνης και της μονογονεϊκής οικογένειας. Τέλος, όλοι οι οπλίτες θα μπορούν να ενημερώνονται μέσω των επίσημων ηλεκτρονικών ιστότοπων των γενικών επιτελείων για τα μόρια που συγκεντρώνουν όσοι μετατίθενται και όσοι έχουν τη χαμηλότερη μοριοδότηση. Θα υπάρχει δηλαδή, πλήρης διαφάνεια. Επιπλέον, στο νομοσχέδιο περιλαμβάνονται σημαντικές διατάξεις για την ανακούφιση του προσωπικού των Ενόπλων Δυνάμεων, ενώ σε επίπεδο δικαιωμάτων εξαλείφεται το αξιόποινο της ανυποταξίας. Το σχέδιο νόμου συμπληρώνεται από ρυθμίσεις σε θέματα εκπαίδευσης, όπως η δυνατότητα άδειας για τη συμμετοχή σε προπτυχιακά ή μεταπτυχιακά προγράμματα των ΑΕΙ εσωτερικού και εξωτερικού. Σε αυτό το σημείο θέλω να τονίσω ένα βασικό χαρακτηριστικό του νομοσχεδίου που είναι η μεγαλύτερη δυνατή αξιοποίηση του ανθρώπινου δυναμικού. Οι οπλίτες πτυχιούχοι γιατροί μπορούν να υπηρετούν πια σε κενές θέσεις των ΠΕΔΥ, των κέντρων υγείας και των γενικών νοσοκομείων, μία δυνατότητα που λειτουργεί ως ένα επιπλέον βοήθημα, ειδικά για τις απομακρυσμένες περιοχές όπου υπάρχουν τραγικές ελλείψεις και μεγάλες ανάγκες. Ταυτόχρονα, η ρύθμιση αυτή θα ωφελεί και τους ίδιους τους στρατεύσιμους γιατρούς, γιατί θα αναγνωρίζεται ο χρόνος εκπλήρωσης της θητείας τους ως χρόνος εκπλήρωσης και της υποχρέωσης για υπηρεσία στην ύπαιθρο. Δικαιούνται, επίσης, τις οριζόμενες από το Υπουργείο Υγείας αποδοχές των ιατρών υπηρεσίας υπαίθρου και την αποζημίωση για τις εφημερίες πέρα από την προβλεπόμενη αμοιβή του Υπουργείου Εθνικής Άμυνας. Συνάδελφοι, δεν θέλω να σας κουράσω περισσότερο. Το σχέδιο νόμου που συζητάμε σήμερα, σας είναι γνωστό και πιστεύω ότι κατανοείτε όλοι τη χρησιμότητα, αλλά και την αναγκαιότητά του. Θέλω, όμως, να κλείσω την ομιλία μου σε ένα γενικότερο πλαίσιο, παίρνοντας αφορμή από όλα όσα συμβαίνουν στη χώρα μας το τελευταίο διάστημα. Βιώνουμε ένα περίεργο κλίμα όπου είναι πια φανερό ότι ενοχλούν οι παρεμβάσεις που κάνει η Κυβέρνηση. Κάτι έχει αρχίσει πλέον ν' αλλάζει σ' αυτήν τη χώρα και ο πόλεμος όλων όσων επιμένουν με πείσμα να κρατάνε καθετί στρεβλό που υπάρχει, έχει ενταθεί. Με χτυπήματα, όμως, κάτω από τη ζώνη δεν βγαίνει τίποτα. Αντίθετα, εγκλωβίζουμε τους πολίτες σε μία κατάσταση που φαντάζει πια αδιέξοδη. Άλλωστε, στην πραγματικότητα είναι σαν να τρώμε τις σάρκες μας, τις σάρκες, δηλαδή, αυτής της χώρας και είναι καιρός πια αυτό να σταματήσει. Με μεθοδευμένες κινήσεις αλλάζουμε συσχετισμούς και δεδομένα πολλών χρόνων. Τολμάμε να απαντήσουμε στα προβλήματα με πλήρη διαφάνεια. Η ανάγκη νηφαλιότητας και κατανόησης είναι πιο επιτακτική από ποτέ. Ήλθε η στιγμή που όλοι πια πρέπει να εστιάσουμε στον βασικό μας προσανατολισμό, στην αποκατάσταση, δηλαδή, της όποιας κοινωνικής δικαιοσύνης στο έδαφος, όμως, της πραγματικότητας και όχι μόνο της ρητορικής. Σας ευχαριστώ πολύ.
Ευχαριστούμε την κυρία Καρασαρλίδου. Τον λόγο έχει ο κ. Κυριαζίδης από τη Νέα Δημοκρατία.
Κύριε Υπουργέ, κύριε Πρόεδρε, κυρίες και κύριοι συνάδελφοι, η κατελθούσα συνάδελφος, πράγματι, έθιξε συγκεκριμένα ζητήματα, όπου θα έπρεπε να υπάρχει μία - θα έλεγα - εθνική συνεννόηση, έτσι ώστε να υπάρχουν σταθερές σ' αυτήν τη χώρα. Δυστυχώς, συναδέλφισσα, δεν βοηθήσατε προς αυτό. Κάνετε το εγχείρημα σήμερα, αλλά βλέπω ότι με τη δική σας τοποθέτηση, παρ' ότι ως Ευφροσύνη η ίδια, δεν λειτουργείτε με σωφροσύνη - θα έλεγα - και με μία μετριοφροσύνη. Δυστυχώς, η πραγματικότητα είναι τελείως διαφορετική και το αντιμετωπίζουμε καθημερινά και θα πω και στη συνέχεια γι' αυτό. Έχουμε ένα συγκεκριμένο νομοσχέδιο, που πράγματι έχει θετικές διατάξεις, όπως τονίστηκε και από τον εισηγητή μας, αλλά, κύριε Υπουργέ, υπάρχουν και διατάξεις, οι οποίες, ως τονίστηκαν και από τον Κοινοβουλευτικό μας Εκπρόσωπο, δεν είναι δυνατόν να γίνουν αποδεκτές. Θα παρακαλούσαμε - μέχρι και την τελευταία στιγμή θα αναμένουμε ειλικρινώς - να υπάρχει αυτή η υιοθέτηση, προκειμένου για ζητήματα, που έχουμε τονίσει πάρα πολλές φορές, που αφορούν - θα έλεγα - ειδικούς «οργανισμούς», όπως είναι οι Ένοπλες Δυνάμεις και τα Σώματα Ασφαλείας. Η Νέα Δημοκρατία αντιμετωπίζει τα ζητήματα αυτά με ένα εθνικό μάτι και όχι κομματικό. Θα παρακαλούσαμε, λοιπόν, να μας δώσετε τη δυνατότητα, έτσι ώστε να είμαστε θετικοί στο σύνολο του νομοσχεδίου. Υπάρχουν, όμως, διατάξεις στο συγκεκριμένο νομοσχέδιο, στις οποίες είμαι υποχρεωμένος ν' αναφερθώ, όπως το άρθρο 9. Κατά τη συζήτηση στην επιτροπή, είχα επισημάνει την αναγκαιότητα της επέκτασης της συγκεκριμένης διάταξης όχι μόνο σ' ένα μέρος του στρατιωτικού προσωπικού, των αξιωματικών, αλλά και σ' αυτούς που υπηρετούν έξω από τα γραφεία - όχι ότι οι συγκεκριμένοι άνθρωποι δεν βοηθούν, τα μάλα θα έλεγα, αλλά έχουν και τη νομική κατάρτιση - , έτσι ώστε πράγματι να έρχονται νομοσχέδια με μία ιδιαίτερη φροντίδα. Είχατε δεσμευθεί για μία επέκταση των σχετικών διατάξεων. Έρχομαι, επίσης, στο άρθρο 11, που πράγματι υιοθετείται από πλευράς σας μία ρύθμιση και επιπλέον - πιστεύω - νόμο στη συνέχεια της πατρίδας μας, που ελαφραίνει οικονομικά, έστω στο ελάχιστο, ένα κομμάτι - θα μου επιτραπεί - των στελεχών των Ενόπλων Δυνάμεων. Όμως, αυτό το περιορίζετε μόνο στις Ένοπλες Δυνάμεις. Κύριε Υπουργέ, ενιαίο μισθολόγιο υπάρχει, ενιαία είναι σε ό,τι αφορά τα ζητήματα οικονομικού και όχι περιεχομένου των Ενόπλων Δυνάμεων και των Σωμάτων Ασφαλείας. Πρώτη φορά έρχεται σήμερα ένα νομοσχέδιο που διαχωρίζει τα Σώματα Ασφαλείας. Δεν έχει συμβεί ξανά στο παρελθόν. Αφορά, βεβαίως, εξακόσιους πενήντα αστυνομικούς, διακόσιους πενήντα λιμενικούς και περίπου τριακόσιους πυροσβέστες. Είναι λυπηρό να προχωρείτε σ' αυτόν τον διαχωρισμό και δεν είναι, ως τονίστηκε από πλευράς του Υπουργού Άμυνας, από - θα μου επιτραπεί η έκφραση - τον κορβανά του Υπουργείου Άμυνας. Είναι από τον κρατικό προϋπολογισμό. Αυτό αναφέρει, βεβαίως, και η έκθεση του Γενικού Λογιστηρίου. Άρα, λοιπόν, κύριε Υπουργέ, νομίζω πως σήμερα θα πρέπει να κάνετε αποδεκτή τη σχετική τροπολογία, που έχει κατατεθεί από πλευράς Βουλευτών για την αντιμετώπιση αυτού του ζητήματος. Δεν μπορείτε να διαχωρίζετε τις Ένοπλες Δυνάμεις και τα Σώματα Ασφαλείας. Βεβαίως, έρχομαι σε ένα ιδιαίτερο ζήτημα που έχει να κάνει με μια τροπολογία που προηγουμένως έχει κατατεθεί από πλευράς του Αναπληρωτή Υπουργού κ. Τόσκα, σε ό,τι αφορά τις κρίσεις της Ελληνικής Αστυνομίας. Θα έλεγα πως ήταν κοινό μυστικό η περιρρέουσα ατμόσφαιρα στα Σώματα Ασφαλείας, ειδικότερα στην Ελληνική Αστυνομία, ότι η Κυβέρνηση επιχειρούσε από τον Σεπτέμβριο για την αντικατάσταση του Αρχηγού. Σε μία εκδήλωση, ένα γενικό συμβούλιο των αξιωματικών της Ελληνικής Αστυνομίας έγινε αναφορά ότι δεν πρέπει να προχωρήσει η Κυβέρνηση στην αντικατάσταση με έναν ανορθόδοξο τρόπο. Γι' αυτό αναφέρθηκα και προηγουμένως στην επετηρίδα, με τον τρόπο που καταρτίζεται. Ήδη υπάρχει μια ανησυχία έντονη στον χώρο της Ελληνικής Αστυνομίας, διότι υπάρχει αναστολή λειτουργίας, ενώ θα έπρεπε να προχωρήσουν οι κρίσεις κατά τον Μάρτιο. Ερχόμαστε σε έναν χρόνο, θα έλεγα, που δημιουργεί καχυποψίες. Αδυνατούν στην Ελληνική Αστυνομία να έχουν τις ετήσιες κρίσεις, προκειμένου να έχουμε μία ενδελεχή, θα έλεγα, αξιοκρατική κατάρτιση αυτής της επετηρίδας και γεννώνται πολλά ερωτήματα. Γεννώνται τεράστια ερωτήματα και σε ό,τι αφορά την ήδη καταρτισθείσα επετηρίδα από «στελέχη» που πρόσκεινται στον χώρο της Κυβέρνησης, προκειμένου να αναλάβουν τους ηγετικούς ρόλους στην Ελληνική Αστυνομία. Άλλωστε και το Συμβούλιο της Επικρατείας με παρατηρήσεις επέστρεψε το σχετικό προεδρικό διάταγμα, γιατί πήγατε μέσω προεδρικού διατάγματος να αντικαταστήσετε νόμο. Γι' αυτό έρχεται σήμερα, βεβαίως, η σχετική ρύθμιση - τροπολογία, έτσι ώστε να συμμορφωθείτε με τις παρατηρήσεις του Συμβουλίου της Επικρατείας. Με τέτοιου είδους μικρά «πραξικοπηματάκια» προσπαθείτε να περάσετε μια δική σας θέση στις Ένοπλες Δυνάμεις και τα Σώματα Ασφαλείας και νομίζω ότι είναι καιρός όλα αυτά να τα αντιμετωπίσουμε με ένα εθνικό μάτι, όχι, όμως κάτω από τις συνθήκες και τον τρόπο που θεσμοθετείτε. Κύριε Υπουργέ, γνωριζόμαστε χρόνια και γνωριζόμαστε καλά. Θα περίμενα τουλάχιστον σε αυτούς τους χώρους μια άλλη θέση, μια άλλη αντιμετώπιση, μια δικαιοσύνη και μια αξιοκρατία. Ευχαριστώ.
Ευχαριστούμε τον κ. Κυριαζίδη. Τον λόγο έχει ο κ. Νικόλαος Κούζηλος από τη Χρυσή Αυγή.
Ευχαριστώ πολύ, κύριε Πρόεδρε. Κύριε Υπουργέ, θα ήθελα να ξεκινήσω με το άρθρο 12, στο οποίο γράφει: «Ρύθμιση στρατιωτικών υποχρεώσεων ανυπότακτων. Όσοι διετέλεσαν οποτεδήποτε ή διατελούν σε ανυποταξία κατά την ημερομηνία έναρξης ισχύος του νόμου αυτού, εξαιρούνται από την πρόσκληση ή τις προσκλήσεις, για τις οποίες κηρύχθηκαν ανυπότακτοι…» Εδώ θα ήθελα να δούμε λίγο το άρθρο 4 του Συντάγματος, στο οποίο γράφει: «1. Οι Έλληνες είναι ίσοι ενώπιον του νόμου. 2. Οι Έλληνες και οι Ελληνίδες έχουν ίσα δικαιώματα και υποχρεώσεις.». Στην παράγραφο 6 γράφει: «Κάθε Έλληνας που μπορεί να φέρει όπλα είναι υποχρεωμένος να συντελεί στην άμυνα της πατρίδας, σύμφωνα με τους ορισμούς των νόμων.». Επειδή μιλάτε για ισονομία, αυτό το θεωρείτε ίσο; Δηλαδή ο οποιοσδήποτε θα δηλώνει αντιρρησίας συνείδησης; Και στην τελική πόσοι είναι οι αντιρρησίες συνείδησης; Θα μπορεί να μην υπηρετεί; Να σας δώσουμε εμείς μία λύση; «Ι5». Απλώς το δικό τους πρόβλημα, αυτών που ορίζουμε ως αντιρρησίες συνείδησης είναι ότι δεν πιστεύουν στην πατρίδα, δεν πιστεύουν στη θρησκεία. Άρα και από μόνοι τους καταργούν την ισονομία. Πώς ζητούν να τους ευνοήσει μια πολιτεία, ενώ δεν πιστεύουν σε όλα αυτά, δεν πιστεύουν σε ήθη, έθιμα, θρησκείες, πατρίδες; Επίσης, φέρνετε στο άρθρο 20 το Γραφείο Στήριξης Οπλιτών. Στην ουσία εξυπηρετείτε το κομματικό σας κοινό. Αυτός που το έγραψε έχει υπηρετήσει; Αυτόν τον ρόλο συνήθως - έχω υπηρετήσει στο Ναυτικό δεκαεννιά μήνες - τον είχε ο οπλονόμος. Αν είχες κάποιο πρόβλημα, πήγαινες στον οπλονόμο, αναφερόσουν, σου έλυνε το πρόβλημα. Γιατί; Δηλαδή, αυτή τη στιγμή δεν καταργούμε την ιεραρχία στο στράτευμα; Δεν θα ήθελα να πω κάτι άλλο πάνω σε αυτά τα δύο άρθρα. Γενικά, όμως, το συγκεκριμένο νομοσχέδιο που φέρνετε, δεν εκπληροί τους κανόνες και τις προϋποθέσεις και την εισηγητική σας έκθεση. Όντως στην επιτροπή είδαμε ότι πολλά θέματα από διάφορες ομοσπονδίες έγιναν δεκτά. Όμως, όσο το στράτευμα διοικείται και δεν παίρνουν αποφάσεις οι Αρχηγοί των Όπλων, αλλά τις παίρνουν οι Υπουργοί, δυστυχώς, θα υπάρχει το βύσμα, θα υπάρχει το «μπιλιετάκι» που δίνει κάθε Υπουργός στον καθένα Αρχηγό του Επιτελείου. Κλείνοντας, θα ήθελα να πω ότι περιμένουμε να δούμε και τι θα κάνετε με το νομοσχέδιο που έχουν προτείνει οι ΑΝΕΛ. Έχει μεγάλο ενδιαφέρον να δούμε τι θα γίνει με τα στρατιωτικά λύκεια, με τη στράτευση των γυναικών. Θα το δεχθείτε; Θα το φέρετε κάποια στιγμή; Σε ποιο στάδιο βρίσκεται; Έχει πολύ μεγάλο ενδιαφέρον να τα δούμε αυτά. Ευχαριστώ πολύ.
Τον λόγο έχει η κ. Παναγιώτα Δριτσέλη από τον ΣΥΡΙΖΑ. Μετά θα ακολουθήσει ο Κοινοβουλευτικός Εκπρόσωπος της Χρυσής Αυγής κ. Χρήστος Παππάς και θα συνεχίσουμε με τον κατάλογο των ομιλητών. Ορίστε, κυρία Δριτσέλη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, είναι άλλη μία νομοθετική παρέμβαση της Κυβέρνησης στη μεγάλη προσπάθεια που έχει ξεκινήσει εδώ και έναν χρόνο περίπου για εκδημοκρατισμό των θεσμών, για αξιοκρατία, για διαφάνεια, για κοινωνική δικαιοσύνη. Και είναι άλλη μία φορά που ομολογουμένως τα κόμματα της Αντιπολίτευσης και κυρίως η Αξιωματική Αντιπολίτευση έχουν αφωνία. Σε κάθε τέτοια νομοθετική παρέμβαση, διαβάζοντας κανείς τον αριθμό των Βουλευτών της Αντιπολίτευσης που εγγράφονται για να τοποθετηθούν, είναι τόσο ελάχιστος όσο και τα επιχειρήματα που έχουν για να μην ψηφίσουν ένα τέτοιο νομοσχέδιο. Διότι το σημερινό νομοσχέδιο αποτελεί ουσιαστική τομή. Είναι ένα νομοσχέδιο που έπρεπε να έχει γίνει χθες, προχθές, πριν από πολλά χρόνια. Είναι ένα νομοσχέδιο που εμπεδώνει τις αξίες, που θωρακίζει το κύρος των Ενόπλων Δυνάμεων, που αναβαθμίζει ποιοτικά τη στρατιωτική και ακαδημαϊκή εκπαίδευση. Συγχρόνως, είναι ένα νομοσχέδιο άκρως ανθρωποκεντρικό. Είναι ένα νομοσχέδιο που συγχρονίζεται με τις νέες κοινωνικές και οικονομικές συνθήκες της χώρας. Είναι ένα νομοσχέδιο που αντιμετωπίζει τα στελέχη των Ενόπλων Δυνάμεων αλλά και τους οπλίτες ως ανθρώπους με ιδιαίτερα χαρακτηριστικά και αξιοποιεί όλες τις γνώσεις και όλες τις εμπειρίες τους. Γι' αυτό και κρίνεται ως ένα νομοσχέδιο το οποίο είναι θετικό, γιατί κυρίως έρχεται να αντιμετωπίσει μία απίστευτη παραφωνία των τελευταίων χρόνων, μια πελατειακή παραφωνία που είχε δημιουργηθεί και είχε διογκωθεί από όλες ανεξαιρέτως τις προηγούμενες κυβερνήσεις αυτής της χώρας. Γι' αυτό φιλοδοξεί να θέσει ένα τέρμα στις αδιαφανείς λογικές που επικρατούσαν, κυρίως στα θέματα των μεταθέσεων των οπλιτών των Ενόπλων Δυνάμεων, οι οποίες μέχρι πρότινος συνέχιζαν να αμαυρώνουν το κύρος του θεσμού και να καταβαραθρώνουν κυρίως το ηθικό των οπλιτών. Επειδή ορισμένοι έχουν την τάση και να κραυγάζουν και να αντιπολιτεύονται χωρίς κανέναν λόγο, καλό είναι να θυμούνται ότι το πολιτικό σύστημα των τελευταίων τριάντα ετών είναι αυτό το οποίο εξέθρεψε αυτές τις πελατειακές σχέσεις, υποβαθμίζοντας ραγδαία το κύρος του στην κοινωνία. Ταυτόχρονα, το κοινωνικό μήνυμα που συνήθιζαν να εκπέμπουν είναι «ελάτε, ρε παιδιά, και θα σας βολέψουμε» - μετά τη νίκη του ΣΥΡΙΖΑ, φυσικά, αυτό σταμάτησε - , αντιμετωπίζοντας έτσι τα προηγούμενα χρόνια τους πολίτες ως πελάτες, αλλά και τους οπλίτες ως ραγιάδες. Αυτές τις παθογένειες, και παρά τα υποκριτικά δάκρυα, έπρεπε να έρθει η Αριστερά για να τις αντιμετωπίσει και όλες οι υπόλοιπες πολιτικές δυνάμεις δόμησαν τις πελατειακές σχέσεις πάνω στις μεταθέσεις των οπλιτών και στις υπηρεσιακές μεταβολές των στελεχών των Ενόπλων Δυνάμεων. Με αυτές τις πρακτικές τους αποδυνάμωσαν πλήρως το κύρος τους και αποδοκιμάστηκαν, φυσικά, από όλη την κοινωνία σε τρεις συνεχόμενες εκλογικές αναμετρήσεις. Αυτό το νομοσχέδιο, λοιπόν, αποτελεί το πρώτο βήμα για τη θέσπιση ενός σταθερού, διάφανου συστήματος μοριοδότησης των οπλιτών για τις μεταθέσεις τους. Θεσπίζονται εξουσιοδοτικές διατάξεις, με τις οποίες το Υπουργείο Εθνικής Άμυνας θα καταρτίσει τους πίνακες μοριοδότησης των οπλιτών, με γνώμονα τις επιχειρησιακές ανάγκες, τα κοινωνικά κριτήρια και τις δεξιότητες του κάθε στρατεύσιμου. Εμπεδώνεται έτσι ένα αίσθημα δικαιοσύνης με αυτόν τον τρόπο και προστατεύονται οι ίδιοι οι οπλίτες από τις καταχρήσεις του χρεοκοπημένου πλέον πελατειακού συστήματος. Στόχος μας, όμως, δεν είναι μόνο η κοινωνική δικαιοσύνη, αλλά και η δυνατότητα συμφιλίωσης της στρατιωτικής θητείας με την επαγγελματική εξέλιξη, να μπορεί, δηλαδή, ο οπλίτης να αξιοποιείται όχι μόνο για την εξυπηρέτηση των υπηρεσιακών αναγκών, αλλά και για να εξασκήσει και να βελτιώσει και ο ίδιος τις δεξιότητες και τις γνώσεις του, να κερδίσει, δηλαδή, από τη θητεία του κάτι για τη μετέπειτα κοινωνική και επαγγελματική του πορεία. Η λογική του νομοσχεδίου είναι η ενδυνάμωση της αξιοκρατίας στις Ένοπλες Δυνάμεις και η διασφάλιση της αξιοπρέπειας του οπλίτη. Σε αυτήν την κατεύθυνση εισάγεται και ο θεσμός του Γραφείου Στήριξης Οπλιτών, ώστε να εξαλειφθούν πλήρως ακόμα και τα τελευταία κρούσματα κατάχρησης εξουσίας, που δυσφημίζουν τις Ένοπλες Δυνάμεις και τα οποία μπορεί να στιγματίσουν τα άξια στελέχη της. Ταυτόχρονα, οι οπλίτες αποκτούν μια σημαντική συμβουλευτική και υποστηρικτική δομή, η οποία διευκολύνει την ένταξή τους στη νέα τους ζωή στη μονάδα. Σε αυτό το νομοσχέδιο υπάρχουν επίσης και πολύ σημαντικές πρόνοιες, με τη ρύθμιση των στρατιωτικών υποχρεώσεων των ανυπότακτων οπλιτών. Οι μεγάλες καινοτομίες στο συγκεκριμένο πεδίο δεν είναι άλλες από την κατάργηση του αξιόποινου και την απαλοιφή των εξοντωτικών οικονομικών προστίμων που επιβάλλονταν. Πρόκειται για ένα ακόμη βήμα εκδημοκρατισμού των Ενόπλων Δυνάμεων, το οποίο ουσιαστικά απεγκλωβίζει χιλιάδες νέους από την υπέρμετρα σκληρή αντιμετώπιση του παλαιότερου πλαισίου. Με το νομοσχέδιο δίνεται, επίσης, η δυνατότητα αξιοποίησης των νέων επιστημόνων και ιδιαίτερα των γιατρών και των δικηγόρων, οι οποίοι μπορούν να απασχοληθούν στο αντικείμενό τους κατά τη διάρκεια της θητείας τους. Με τον τρόπο αυτό δεν επιδιώκεται, προφανώς, η υποκατάσταση της κρατικής λειτουργίας από τις δομές των Ενόπλων Δυνάμεων, αλλά αντίθετα στόχος είναι η κάλυψη κοινωνικών αναγκών εκεί που για διάφορους λόγους η δημόσια Υπηρεσία δεν μπορεί να παρέμβει. Ιδιαίτερα σε ό,τι αφορά τα αγροτικά ιατρεία της περιφέρειας, και ιδιαίτερα τα πιο απομακρυσμένα, η ενεργοποίηση οπλιτών ιατρών μπορεί να προσφέρει σημαντικές ανάσες στις ακριτικές και μειονεκτικές περιοχές της χώρας. Για τους αποφοίτους των νομικών σχολών είναι σημαντικές επίσης οι διατάξεις με τις οποίες καθίσταται δυνατή η συνεισφορά τους στις νομικές Υπηρεσίες των Ενόπλων Δυνάμεων, με την ταυτόχρονη αναγνώριση αυτής της προσφοράς για τη μετέπειτα επαγγελματική τους πορεία. Η λογική, βέβαια, αυτών των ρυθμίσεων είναι να σταματήσει επιτέλους να αποτελεί η στρατιωτική θητεία μια εμπειρία στη ζωή ενός πολίτη χωρίς αυτή να διασυνδέεται άμεσα με τη μετέπειτα εξέλιξή του. Τέλος, κατά την άποψή μου, υπάρχει ακόμη μία πολύ σημαντική πτυχή του νομοσχεδίου, η οποία αφορά την ενθάρρυνση του δυναμικού των Ενόπλων Δυνάμεων να προχωρήσει σε ανώτερες και ανώτατες σπουδές, καθώς και να διευκολυνθεί στην εισαγωγή για την πλήρωση αυτού του σκοπού. Κατοχυρώνεται το δικαίωμα στις σπουδές για τα στελέχη των Ενόπλων Δυνάμεων, ενώ εισάγονται και οι απαραίτητες εξουσιοδοτικές διατάξεις για την έκδοση της δευτερογενούς νομοθεσίας, που θα οριοθετεί ξεκάθαρα την εφαρμογή αυτού του πλαισίου. Στην ίδια κατεύθυνση, της ενίσχυσης του επιπέδου εκπαίδευσης αλλά και κατάρτισης του δυναμικού των Ενόπλων Δυνάμεων, εντάσσεται και η αύξηση της φοίτησης στις σχολές μονίμων υπαξιωματικών κατά ένα έτος. Η σχετική διάταξη έρχεται να υλοποιήσει ένα πάγιο αίτημα των σχολών αυτών για την αναβάθμιση των σπουδών και για την αρτιότερη εκπαίδευση και κατάρτιση των στελεχών τους. Η φοίτηση πλέον θα είναι τριετής και θα είναι ισότιμη των ανώτερων στρατιωτικών σχολών. Ολοκληρώνοντας, θα ήθελα να υπογραμμίσω ότι η Κυβέρνηση αυτή δεν διστάζει και θα συνεχίσει να κάνει τομές δημοκρατίας και προόδου, ακούγοντας την κοινωνία και αναβαθμίζοντας τους θεσμούς της πολιτείας. Σ' αυτή την κατεύθυνση λειτουργούμε και σε σχέση με τα θέματα των Ενόπλων Δυνάμεων, δίνοντας έμπρακτες απαντήσεις με τη διαφορά της δικής μας διακυβέρνησης από τα προηγούμενα έτη. Αυτή είναι η δική μας δημοκρατική, προοδευτική αντίληψη για τα πράγματα. Και είμαστε βέβαιοι ότι, παρά τις τερατολογίες ορισμένων, η κοινωνία θα συνεχίσει να βρίσκεται δίπλα στον ΣΥΡΙΖΑ για πολλά χρόνια ακόμα. Είμαστε οργανικό κομμάτι αυτής της κοινωνίας, είμαστε η δύναμη της κοινωνικής αλλαγής και μ' αυτά τα ηθικά πλεονεκτήματα θα συνεχίσουμε και θα πορευόμαστε. Οι υστερικές κραυγές και τα παιχνίδια των πολιτικών εντυπώσεων δεν μας ενδιαφέρουν, αλλά ούτε μας τρομάζουν. Η προσπάθειά μας είναι ξεκάθαρη και με αυτή θα συνεχίσουμε να απευθυνόμαστε στο σύνολο της κοινωνίας.
Ευχαριστούμε την κ. Δριτσέλη. Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Χρήστος Παππάς.
Με τους ομιλητές, τους Βουλευτές, τι θα κάνετε, κύριε Πρόεδρε; Θα παρεμβληθούν οι Κοινοβουλευτικοί Εκπρόσωποι;
Με συγχωρείτε, αλλά έχει ανακοινωθεί ότι, μετά την πρώτη τετράδα ομιλητών, θα μιλήσει Κοινοβουλευτικός Εκπρόσωπος. Αμέσως μετά τον κ. Παππά, θα μιλήσετε εσείς.
Δηλαδή, θα μιλάει ένας Κοινοβουλευτικός Εκπρόσωπος και μετά ένας ομιλητής.
Οι Κοινοβουλευτικοί Εκπρόσωποι, κατόπιν συνεννόησης με το Προεδρείο, μπορούν να μιλήσουν.
Δεν έχω πρόβλημα, ας μιλήσει η κ. Παπακώστα.
Γιατί εγείρετε θέμα εκ του μη όντος;
Απλώς ρώτησα, κύριε Πρόεδρε, για να το επιβεβαιώσω.
Οι Κοινοβουλευτικοί Εκπρόσωποι, πάντα σε συνεννόηση με το Προεδρείο, παρεμβαίνουν περίπου την ώρα που γίνεται η συνεννόηση. Κύριε Παππά, έχετε τον λόγο.
Προτού αναφερθώ στα του νομοσχεδίου, θέλω να πω κάτι που μου έκανε ιδιαίτερη εντύπωση πριν από λίγο μέσα σε αυτή την Αίθουσα. Ενώ ακούσαμε το πρωί τον εισηγητή της Νέας Δημοκρατίας, τον κ. Κεφαλογιάννη, να λέει «ναι» στο νομοσχέδιο επί της αρχής, πριν από λίγο ακούσαμε τον κ. Δένδια να φέρνει αντιρρήσεις και ουσιαστικά να λέει «όχι». Διερωτώμαι, λοιπόν - όπως θα διερωτάται κάθε λογικός Έλληνας πολίτης που μας παρακολουθεί - το εξής: Είναι στάση Αξιωματικής Αντιπολίτευσης αυτή, ο ένας, δηλαδή, να λέει «ναι» και άλλος να λέει «όχι»; Προς τι τέτοια προχειρότητα; Είναι άλλη μια απόδειξη ότι στην παρούσα Βουλή πραγματική εθνική αντιπολίτευση έναντι της λαίλαπας - θα το πω έτσι - του ΣΥΡΙΖΑ, είναι η εθνική αντιπολίτευση και η εθνική αντίσταση της Χρυσής Αυγής! Το νομοσχέδιο που έρχεται προς συζήτηση σήμερα έρχεται σε μια ιδιόρρυθμη, τουλάχιστον, θα έλεγα εγώ, συγκυρία για την Κυβέρνηση και ειδικά για το Υπουργείο Εθνικής Άμυνας. Μιλάω για το Υπουργείο σας, κύριε Υπουργέ, γιατί τρέχουν πολλά ζητήματα με τα εθνικά μας θέματα και με την άτολμη, υποτονική και με στοιχεία - ας μου επιτραπεί - ραγιαδισμού πολιτική του Υπουργείου σας. Αντιπαρέρχομαι τα τυπικά και συνήθη λόγια που θα ακούσουμε σε δύο μόλις μήνες, μετά την παρέλαση επί τη επετείω της Εθνικής μας Επανάστασης του 1821, που θα πουν οι διάφοροι πολιτικοί και θα ακούσουμε και από υπουργικά αριστερά χείλη, λόγια κενά, χιλιοειπωμένα περί ηθικού, αξιόμαχου των Ενόπλων Δυνάμεων και λοιπά. Γνωρίζουμε πολύ καλά για την απαξίωση των Ενόπλων Δυνάμεων, δηλαδή των αξιωματικών και υπαξιωματικών, η οποία - η αλήθεια είναι αυτή - δεν συντελείται τώρα που κυβερνά η υποτιθέμενη Αριστερά, αλλά από το 1974 με την εκδικητική στάση - για μας τουλάχιστον - του αλήστου μνήμης γέρου Κωνσταντίνου Καραμανλή, αλλά και του γνωστού συνεργάτη του, μακαρίτη και αυτού, Ευάγγελου Αβέρωφ. Ο Έλλην αξιωματικός, κύριε Υπουργέ, δεν μπορεί να κυκλοφορήσει με την τιμημένη στολή του. Αποτελεί στόχο των διαφόρων αρνησιπάτριδων ψευδοεπαναστατών, των αγαπημένων παιδιών σας, αγαπημένων παιδιών του κόμματός σας, του ΣΥΡΙΖΑ. Το ίδιο ισχύει και για τους στρατευσίμους. Γνωρίζετε, κύριε Υπουργέ, ότι οι στρατεύσιμοι, για παράδειγμα του ΚΕΒΟΠ στο Χαϊδάρι, παιδιά του ελληνικού λαού, που υπηρετούν την πατρίδα, δέχονται επανειλημμένα βίαιες επιθέσεις και ξυλοδαρμούς από ομάδες αναρχικών, στις οποίες να σημειώσω ότι συμμετέχουν και αλβανικής καταγωγής μετανάστες, δεύτερης και τρίτης γενιάς; Γνωρίζετε, κύριε Υπουργέ, τις ανάγκες των αξιωματικών εν ενεργεία, οι οποίοι κυριολεκτικά πένονται από τις περικοπές που υφίστανται, λόγω των μνημονίων των κυβερνήσεων - όχι μόνο του δικού σας, αλλά και των προηγουμένων - της «Δεξιάς», αλλά και της δικής σας «Αριστεράς» και ιδιαιτέρως λόγω του τρίτου μνημονίου, που από κοινού ΣΥΡΙΖΑ και Νέα Δημοκρατία ψηφίσατε; Γνωρίζετε ότι στην κρίσιμη ηλικία και βαθμό, θα έλεγα, των στρατιωτικών - του βαθμού του συνταγματάρχου, δηλαδή, και αναλογικά και στο Πολεμικό Ναυτικό και την Αεροπορία - η κατάσταση των ανθρώπων που έχουν οικογένειες και παιδιά που προετοιμάζονται για εξετάσεις είναι τραγική; Συν τοις άλλοις, η ηγεσία του Υπουργείου σας είναι έτοιμη - και αυτό είναι πολύ σημαντικό και πρέπει να ακουστεί - μαζί με την Κυβέρνηση να πουλήσουν μεταχειρισμένο στρατιωτικό υλικό στην Ουκρανία. Η φιλειρηνική Κυβέρνηση του ΣΥΡΙΖΑ! Έτσι κόβετε ουσιαστικά τις γέφυρες για μια εθνική ανεξάρτητη εξωτερική πολιτική. Και εννοώ τις γέφυρες με την Ορθόδοξη Ρωσική Ομοσπονδία, με την οποία οποιαδήποτε συμμαχία σε οικονομικό, αμυντικό, ενεργειακό και πολιτιστικό επίπεδο θα ήταν εξόχως επωφελής για το ελληνικό έθνος. Τους προφανείς λόγους δεν μου επιτρέπει ο χρόνος να αναλύσω εδώ, αλλά σας είναι γνωστοί από τις τοποθετήσεις μας στην Επιτροπή Εθνικής Άμυνας και Εξωτερικών Υποθέσεων, στις οποίες έχουμε πολλές φορές αναφερθεί στον προσανατολισμό μας προς τη Ρωσική Ομοσπονδία. Εσείς, λοιπόν, κύριε Υπουργέ, τι κάνετε; Να σας πω τι κάνετε. Έχετε κάνει τη διαδρομή Αθήνα - Ιερουσαλήμ - να το πω έτσι, χαριτολογώντας - ως τη διαδρομή τρόλεϊ Πατήσια - Κουκάκι. Πηγαινοέρχονται οι Υπουργοί σας. Ο Υπουργός Εθνικής Άμυνας προχθές εδέχθη τον ομόλογό του από το Ισραήλ. Δεκαμελής αντιπροσωπεία της Κυβερνήσεως, μαζί με τον Πρωθυπουργό, μετέβη στο κράτος - τρομοκράτη της Ανατολικής Μεσογείου, το κράτος που κατέχει παρανόμως την ιστορική γη της Παλαιστίνης, στο Ισραήλ. Χωρίς, λοιπόν, εσείς ως Υπουργείο να έχετε κανένα ουσιαστικό αποτέλεσμα, συνεχίζετε, θα έλεγα, μια «yes man» πολιτική, που ακολουθεί παραδοσιακά η παράταξη της Νέας Δημοκρατίας, αυτός ο θεματοφύλακας της ξενοκρατίας στην Ελλάδα. Και τι άλλο κάνετε σε αυτή τη συγκυρία που συζητάτε το νομοσχέδιο; Προμηθευόμαστε ως χώρα - άκουσον άκουσον - πολεμικό υλικό από το Πακιστάν, όπως απεκάλυψε, με πρωτοσέλιδο και αποκλειστικό δημοσίευμα, η εβδομαδιαία εθνική εφημερίδα «ΕΜΠΡΟΣ» το περασμένο Σάββατο. Κύριε Υπουργέ, έρχεστε σήμερα με ένα νομοσχέδιο, μια προσπάθεια νομοθετικής ρύθμισης, για θέματα που αφορούν τοποθετήσεις, μεταθέσεις κ.λπ. των οπλιτών και των αξιωματικών του στρατεύματος. Για εμάς αυτό το νομοσχέδιο λειτουργεί αρνητικά για την αποτελεσματική λειτουργία των Ενόπλων Δυνάμεων και την αποστολή τους, που είναι η υπεράσπιση του ελληνικού εθνικού εδάφους και, δευτερευόντως, του κοινωνικού έργου που επιτελούν αυτές. Με το παρόν νομοσχέδιο που συζητάμε, δεν λύνεται σε καμμιά περίπτωση το μέγιστο πρόβλημα της πλήρους επάνδρωσης των μονάδων προκάλυψης και των μονάδων στις παραμεθόριες περιοχές. Αρχικά θεσπίστηκε εξάμηνη θητεία στις παραμεθόριες περιοχές και μετά εννεάμηνη, κυρίως λόγω του δημογραφικού προβλήματος. Σε αυτό προστίθενται και οι καταργήσεις και μεταφορές στρατοπέδων - που η αλήθεια είναι ότι ξεκίνησαν και πριν από τη δική σας διακυβέρνηση - , οι οποίες βαρύνουν την αμυντική επάρκεια της χώρας. Όλα αυτά στο πλαίσιο εξοικονόμησης πόρων αλλά, θα έλεγα, και εντολών από τα «γεράκια» της Βορειοατλαντικής Συμμαχίας, δηλαδή του ΝΑΤΟ. Κανένας νόμος που αφορά τα ζητήματα τοποθετήσεων, μεταθέσεων, αποσπάσεων και διαθέσεων δεν πρόκειται να λύσει το μεγάλο πρόβλημα της επάνδρωσης των στρατιωτικών μονάδων, αν δεν λυθεί πρώτα το μέγιστο πρόβλημα που λέγεται «δημογραφικό» και αν μέχρι την επίτευξη της λύσεως - είθε! - αυτού του μεγίστου προβλήματος, δεν αξιοποιηθεί όλο το ανθρώπινο δυναμικό της πατρίδας μας για την άμυνα. Και εννοώ - αναφέρθηκε και ο συναγωνιστής μας, ο Ηλίας Κασιδιάρης, το πρωί, ως εισηγητής - κάτι που ισχύει σε πολλές χώρες - και ευρωπαϊκές - , στις οποίες θεσπίζεται πλέον η στράτευση γυναικών, για τις οποίες λέμε εμείς ότι θα πρέπει να προβλέπεται απαλλαγή μόνο λόγω μητρότητας. Αυτές οι γυναίκες - και στο πλαίσιο της ισότητας - μπορούν να προσφέρουν τα μέγιστα. Και αν δεν επιθυμούν λόγω φύλου - ας το πούμε έτσι - ένοπλη θητεία, μπορούν να προσφέρουν πολλά σε επίπεδο διοικητικής μέριμνας και σε άλλους τομείς των Ενόπλων Δυνάμεων. Αν είχαμε και τις γυναίκες, τις νέες Ελληνίδες, θα μπορούσε ο ανδρικός πληθυσμός, θα μπορούσαν οι άρρενες των Ενόπλων Δυνάμεων, να αξιοποιηθούν για την επάνδρωση των μαχίμων μονάδων προκάλυψης και των στρατιωτικών περιοχών, μονάδων της παραμεθορίου. Απαιτείται, λοιπόν, για εμάς - και το επαναλαμβάνουμε από τη θέση αυτή - η υποχρεωτική στράτευση ανδρών και γυναικών, με εξαίρεση τις μητέρες, στα δεκαοκτώ έτη και με δεκατετράμηνη διάρκεια θητείας. Στο νομοσχέδιο, επίσης, προβλέπονται επιδόματα για τους οπλίτες, τα οποία είναι πάρα πολύ χαμηλά, σε σχέση με τις ανάγκες τους και τα επίπεδα των αναγκών που έχει ένας στρατεύσιμος για να ζει αξιοπρεπώς σήμερα. Θα έπρεπε, κύριε Υπουργέ, να γίνει αύξηση αυτού του «μισθού» των οπλιτών, έστω σε επίπεδο των κατωτέρων μισθών του δημοσίου. Και αυτό γιατί θα αποτελέσει και δέλεαρ για τη στράτευση. Δυστυχώς, καταντούμε να λέμε «δέλεαρ» τη μισθοδοσία των οπλιτών, αλλά έτσι είναι η σημερινή πραγματικότητα, έτσι τα καταφέρατε εσείς με τα μνημόνια. Δέλεαρ θα είναι, λοιπόν, για τους στρατευσίμους σε μία χώρα ανέργων και θα δώσει μια ανάσα αυτό στην κάλυψη του προβλήματος προσωπικού που έχουν οι Ένοπλες Δυνάμεις. Επίσης, πουθενά στο νομοσχέδιο δεν γίνεται λόγος για ασφάλιση των οπλιτών. Αναγνωρίζονται χρόνοι υπηρεσίας σε γιατρούς και δικηγόρους, ενώ για τις υπόλοιπες ειδικότητες που υπηρετούν δεν διευκρινίζεται επαρκώς πώς θα αναγνωριστεί ως προϋπηρεσία η όποια απασχόλησή τους στις Ένοπλες Δυνάμεις πάνω στην ειδικότητά τους. Θα αναφερθώ και το απόγευμα στα επιμέρους άρθρα. Δεν μπορώ να μην αναφερθώ, όμως, στην πρωτολογία μου στο γενικό πνεύμα που διέπει το νομοσχέδιο σε ό,τι αφορά τους αντιρρησίες συνείδησης, δηλαδή αντιρρησίες συνείδησης και ανυπότακτους. Οι ρυθμίσεις αυτές αντίκεινται στο γενικό πνεύμα του Συντάγματος, που ορίζει την υποχρεωτική στρατιωτική στράτευση για όσους δύνανται να φέρουν όπλα. Οι διατάξεις αυτές μάλλον δημιουργούν μια μάζα ανυπότακτων ανδρών, που απέφυγαν και αποφεύγουν τη στράτευσή τους με νόμιμους και ημινόμιμους τρόπους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Πρόταση δική μας είναι το εκ νέου άνοιγμα των φακέλων με τις απαλλαγές και αυστηρές ποινές σε όσους απέφυγαν τη στράτευση με μη νόμιμο τρόπο. Και εννοώ ακόμη και πολιτικούς άντρες. Το πρωί ανεφέρθη ο Ηλίας Κασιδιάρης στη στράτευση του κυρίου Πρωθυπουργού. Εγώ, όμως, θα αναφερθώ σε ένα άλλο παράδειγμα. Θα φέρω το παράδειγμα το σχετικό με τη γνωστή «Αλίκη στο Ναυτικό». Εννοώ τη στράτευση του ιδιορρύθμου πρώην Αρχηγού της Νέας Δημοκρατίας, του κ. Αντώνη Σαμαρά. Τελειώνω, λέγοντας ότι πρόκειται για ένα νομοσχέδιο άτολμο, το οποίο δεν λύνει τα σοβαρά προβλήματα, ιδιαίτερα της επάνδρωσης των Ενόπλων Δυνάμεων. Μπορεί να έχει κάποια θετικά σημεία, τα οποία θα συζητήσουμε, αλλά, κατά την άποψή μας, είναι στο σύνολό του αρνητικό. Ψηφίζουμε «όχι», διότι το νομοσχέδιο, συν τοις άλλοις, περιέχει και στοιχεία που αντιβαίνουν στις πατροπαράδοτες αντιλήψεις των Ελλήνων πολιτών και περί ηθικής και περί στρατιωτικής τάξης, όπως αυτό το περί συμφώνου συμβίωσης, στο οποίο τόσο γλαφυρά αναφερθήκαμε το πρωί. Λέμε «όχι», λοιπόν, στο νομοσχέδιο, που δίνει υπερεξουσίες στον Υπουργό Εθνικής Άμυνας να συνεχίσει μία απαράδεκτη κατάσταση με «μπιλιετάκια», του δίνει τη δυνατότητα να χρησιμοποιήσει τις Ένοπλες Δυνάμεις προς άγραν ψήφων.
Τον λόγο έχει η κ. Παπακώστα από τη Νέα Δημοκρατία.
Ευχαριστώ πολύ, κύριε Πρόεδρε. Κύριε Υπουργέ, αρχικά χάρηκα ακούγοντας την τοποθέτησή σας. Είπατε στην εισήγησή σας προς το Σώμα, προς την Ολομέλεια, ότι θέλετε με το παρόν σχέδιο νόμου - και γενικά αυτή είναι η αντίληψή σας επί της αρχής στο Υπουργείο Εθνικής Άμυνας με την παρούσα Κυβέρνηση - να απολαύσουν τα στελέχη των Ενόπλων Δυνάμεων τα ίδια δικαιώματα, εργασιακά και κοινωνικά. Παίρνω ακριβώς επί λέξει, mot à mot, αυτά που είπατε. Μάλιστα, σημείωσα τη φράση, για να μη χάσω λέξη. Έτσι δεν είπατε, κύριε Υπουργέ; Όμως, το πρωί, σε επίκαιρη ερώτηση την οποία εγώ έθεσα προς τον κ. Χουλιαράκη για την υλοποίηση της απόφασης 2194/2014 του Συμβουλίου της Επικρατείας για τις συντάξεις και τα αναδρομικά των στελεχών των Ενόπλων Δυνάμεων, άκουσα το ακριβώς ανάποδο, κύριε Υπουργέ. Ακούστε τώρα τις αντικρουόμενες απόψεις μέσα στην ίδια Κυβέρνηση. Ξέρετε τι είπε ο κ. Χουλιαράκης το πρωί; Είπε δύο τινά σε σχέση με τα ίδια εργασιακά και κοινωνικά δικαιώματα, για τα οποία εσείς μόλις προηγουμένως κάνατε επίκληση ότι θέλετε και είναι η φιλοσοφία σας να έχουν τα στελέχη των Ενόπλων Δυνάμεων. Ο κ. Χουλιαράκης, λοιπόν, αντιθέτως είπε το εξής: «Στις κοινωνικές μας προτεραιότητες είναι άλλες κοινωνικές ομάδες και θα δούμε.». Είπε και κάτι άλλο, το δεύτερο που σας είπα από τα δύο τινά. Μίλησε για ειδικά μισθολόγια. Δεν ξέρω αν έχετε συνεννοηθεί. Προφανώς, σε σχέση με την υλοποίηση της εφαρμογής της αποφάσεως του Συμβουλίου της Επικρατείας είναι πάρα πολύ ωραίο το τρικ μέσω των ειδικών μισθολογίων να συμψηφίσετε εσείς, δηλαδή η Κυβέρνηση, τα αναδρομικά με τη διατύπωση του νόμου που θα φέρετε - έτσι όπως το παρουσίασε και το διατύπωσε ο κ. Χουλιαράκης το πρωί - , δηλαδή την υποχρέωση που έχετε να καταβάλετε το άλλο 50% της απόφασης 2194/2014. Στην καλύτερη περίπτωση, δεν συνεννοείστε και στη χειρότερη περίπτωση, κοροϊδεύετε τα στελέχη των Ενόπλων Δυνάμεων! Πάντως και στις δύο περιπτώσεις, κύριε Υπουργέ, λυπούμαι πάρα πολύ για την Κυβέρνησή σας. Θέλω να σημειώσω και ένα δεύτερο που είπατε. Πάλι θα το επικαλεστώ mot à mot, λέξη προς λέξη. Είπατε: «Αποκαθιστούμε τη δημοκρατικότητα των Ενόπλων Δυνάμεων.». Ισχυρίζεστε, δηλαδή, σοβαρά μέσα σ' αυτήν την Αίθουσα, όπου από τη Μεταπολίτευση μέχρι και σήμερα οι κυβερνήσεις εκλέγονται από τον ελληνικό λαό με δημοκρατικό τρόπο, ότι δεν ήταν δημοκρατικές οι Ένοπλες Δυνάμεις του τόπου, πριν αναλάβετε εσείς; Εάν όχι…
Όχι.
Χαίρομαι που το λέτε. Μη μου κουνάτε σημειολογικά το δάχτυλο, έτσι. Παρακαλώ πολύ να το ανακαλέσετε.
Άμα λέτε ανακρίβειες, θα κουνώ και το δάχτυλο. Αν το βρείτε την ομιλία μου, να μου το δείξετε.
Παρακαλώ πολύ τότε, εφόσον δεν το είπατε έτσι, να το διορθώσετε, να το ανατάξετε. Εγώ το δέχομαι και χαίρομαι…
Αν το βρείτε στην ομιλία μου, να μου το δείξετε.
Ωραία. Ακούστε τώρα. Δεν βλέπω εδώ τον κ. Καμμένο. Δεν λέω, βεβαίως, ότι εσείς δεν εκπροσωπείτε νομίμως την Κυβέρνηση. Το λέω για άλλον λόγο και θα αντιληφθείτε το προφανές της αιτίασης για την παρουσία του κ. Καμμένου εδώ. Πρέπει να σας πω ότι, ενώ φαίνεται, κύριε Υπουργέ, ότι επιχειρείτε τη θέσπιση ενός αντικειμενικού συστήματος - προσέξτε το ρήμα «φαίνεται» - , στην πραγματικότητα υπάρχουν πάρα πολλές εξαιρέσεις. Στην πραγματικότητα, επί της ουσίας δηλαδή, επειδή είμαστε νομοθέτες εδώ, μονιμοποιούν την υφιστάμενη κατάσταση των εξαιρέσεων. Πρέπει να αποδεχθώ ότι ένα κομμάτι, που σήμερα δεν έχει ρυθμιστεί, αναμφίβολα χρειάζεται ρύθμιση. Αναμφίβολα, πρέπει επίσης να αποδεχθώ ότι το πολιτικό σύστημα διαχρονικά το εκμεταλλεύθηκε. Σ' αυτό συμφωνούμε. Όμως, προσέξτε: Όλες αυτές οι εξαιρέσεις που κάνετε, δεν καλύπτουν μία βασική και κομβικής σημασίας ανάγκη που έχουν οι Ένοπλες Δυνάμεις. Ποια είναι αυτή η κομβικής σημασίας ανάγκη; Είναι η κάλυψη των υπηρεσιακών αναγκών. Και θα σας πω και το γιατί. Διότι εδώ και πάρα πολλά χρόνια δεν έχουν πραγματοποιηθεί προσλήψεις επαγγελματιών οπλιτών, ούτε και τώρα πραγματοποιούνται, ενώ πάρα πολλοί έχουν συνταξιοδοτηθεί, έχουν παραιτηθεί, χωρίς να αναπληρωθούν. Άρα το βασικό ζητούμενο, η κάλυψη των υπηρεσιακών αναγκών, με την παρούσα νομοθετική ρύθμιση δεν πληρούται. Τώρα προσέξτε κάτι το οποίο είναι πάρα πολύ σημαντικό και κομβικής σημασίας για εμένα και για την παράταξή μου και το είπαμε όλοι σε όλους τους τόνους. Είπε και ο Κοινοβουλευτικός μας Εκπρόσωπος προηγουμένως ότι ήρτηται η στάση μας από αυτό. Θέλω να σας ρωτήσω το εξής: Μέχρι τώρα, ξέρετε, για να μην υπάρχει παρανόηση, όλα αυτά γίνονταν με μοριοδότηση και διά νόμου. Δηλαδή, οι μεταθέσεις οπλιτών και όλα αυτά με μοριοδότηση γίνονταν, διά νόμου ήταν ρυθμισμένα. Δεν αποφασίζονταν αυτά όποτε φύσαγε ο άνεμος βόρεια, νότια ή σε άλλη κατεύθυνση. Διά μοριοδοτήσεως, διά νόμου γίνονταν αυτά. Άρα δεν καινοτομείτε. Το καινοφανές που άκουσα, ότι «τώρα θα μοριοδοτήσουμε», είναι λανθασμένο. Αν έτσι σας είπαν, έχετε λάθος πληροφόρηση. Σας ενημερώνω, λοιπόν, ότι υπάρχει και τώρα μοριοδότηση. Σας λέω και κάτι ακόμα: Μέχρι τώρα υπήρχε εμπιστοσύνη στα - επιτρέψτε μου να πω τον όρο - χαμηλότερα κλιμάκια - δεν υποβαθμίζω την αξία των στελεχών, εννοώ βαθμολογικά κλιμάκια χαμηλότερα - , τα οποία τι έκαναν; Ουσιαστικά έκαναν τις μεταθέσεις και όλη αυτή τη διαδικασία. Σας ερωτώ: Έχει η Κυβέρνησή σας έλλειμμα εμπιστοσύνης στα χαμηλότερα βαθμολογικά κλιμάκια, τα οποία μέχρι τώρα έκαναν αυτή τη δουλειά και απαιτείτε, μάλιστα, τη μεταφορά σε επίπεδο νόμου; Με τη διάταξή σας επιχειρείτε αυτά που έκαναν τα κλιμάκια εκείνα, τα οποία η δική μας κυβέρνηση αλλά και οι προηγούμενες κυβερνήσεις εμπιστεύονταν απόλυτα, να τα μεταφέρετε σε επίπεδο Υπουργού; [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, ζητώ την ανοχή σας. Σας ρωτώ: Ποιος θα πειστεί ότι ο Υπουργός - ο εκάστοτε Υπουργός, δεν λέω ο σημερινός, ο χθεσινός, ο προχθεσινός, ο αυριανός - θα είναι τόσο αμερόληπτος - είναι πολιτικό πρόσωπο ο Υπουργός Εθνικής Άμυνας - και δεν θα μπει στον πειρασμό, δεν θα διολισθήσει σε πολιτικές εξυπηρέτησης, αυτές που ονομάσατε «ρουσφετολογικές» και τις οποίες υποτίθεται ότι θέλετε να πατάξετε και να κτυπήσετε διά παντός διά της παρούσας ρύθμισης; Δεν επιτυγχάνεται αυτό και είναι λάθος. Επιτρέψτε μου να σας πω και κάτι άλλο. Στην παράγραφο 10 του άρθρου 3, που λέτε ότι εισάγονται κριτήρια υπηρεσιακά, οικονομικά, κοινωνικά, αντικειμενικά κ.λπ., πρέπει να σας πω ότι δεν έχετε ορίσει ποιο θα είναι ακριβώς το χαμηλό εισόδημα στα οικονομικά κριτήρια. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού]] Στην παράγραφο 10 ανοίγετε παράθυρο - προσέξτε, κύριοι συνάδελφοι! - για έκτακτες μεταθέσεις πριν από τη συμπλήρωση της πεντάμηνης υπηρεσίας στην παραμεθόριο, όταν ο οπλίτης υπερβαίνει τα μόρια για τις τακτικές μεταθέσεις. Κύριε Υπουργέ, εδώ δίνεται η δυνατότητα για απολύτως αδιαφανείς μεταθέσεις. Σας πάω τώρα στους ΑΜΕΑ. Πρέπει να σας πω ότι περιορίζετε τα κοινωνικά κριτήρια εδώ, γιατί στα άρθρα 15, 16 και 17- εκτός αν διευκρινίσετε ότι δεν είναι σωστή η διατύπωση και άρα χρήζει νομοτεχνικής βελτιώσεως - λέτε ότι τα κοινωνικά κριτήρια αφορούν μονάχα στους γονείς που έχουν τουλάχιστον ένα τέκνο με ανίατο ή δυσίατο νόσημα. Στους συζύγους, κύριε Υπουργέ; Μέχρι τώρα οι σύζυγοι συμπεριλαμβάνονταν. Η προηγούμενη κυβέρνηση τους κάλυπτε. Εσείς, δηλαδή, στερείτε το δικαίωμα στους ενστόλους να μπορούν να τύχουν των κοινωνικών κριτηρίων όταν έχουν ΑΜΕΑ ως σύζυγο; Μόνο με παιδιά; Το περιορίζετε δηλαδή; Το δεύτερο που θέλω να ρωτήσω εδώ είναι το εξής: Περιορίζετε την ειδική άδεια τριάντα ημερών για το στρατιωτικό προσωπικό μόνο στις περιπτώσεις της νοητικής υστέρησης του συνδρόμου Down ή προσθέτετε και αυτές; Εάν προσθέτετε και αυτές, η διατύπωση είναι λανθασμένη. Πρέπει να το διευκρινίσετε, να το αποσαφηνίσετε. Τέλος, πρέπει να σας πω σχετικά με το περίφημο άρθρο 25 και το άρθρο 29, για το οποίο μας ασκήθηκε και κριτική. Κλείνω με αυτό, κύριε Πρόεδρε. Και ευχαριστώ θερμά. Πρέπει να σας πω ότι ο κ. Τόσκας, ο σημερινός Υπουργός Προστασίας του Πολίτη, ο οποίος καθόταν προηγουμένως δίπλα σας, ήταν εκείνος που το 2010 εισηγήθηκε στον τότε Υπουργό Άμυνας, επί κυβερνήσεως ΠΑΣΟΚ, τη συγκεκριμένη διάταξη. Είναι δίπλα σας σήμερα ως Υπουργός Προστασίας του Πολίτη. Τότε, επί κυβερνήσεως ΠΑΣΟΚ, ήταν σύμβουλος του τότε Υπουργού Εθνικής Άμυνας. Εσείς σήμερα καταργείτε μια διάταξη της κυβερνήσεως ΠΑΣΟΚ και επαναφέρετε μια διάταξη πάλι κυβερνήσεως ΠΑΣΟΚ, αλλά του Σημιτικού ΠΑΣΟΚ του '96. Και πρέπει να σας πω ότι το θέμα της αναδρομικότητας μπορούμε να το δούμε θετικά, αλλά αφού αποσαφηνίσετε και διευκρινίσετε όλα τα προηγούμενα, τα οποία μόνο τη διαφάνεια και την προάσπιση των ίσων δικαιωμάτων - κοινωνικών, εργασιακών και άλλων - των στελεχών των Ενόπλων Δυνάμεων δεν προάγουν. Για τον λόγο αυτό, κύριε Υπουργέ, επιφυλάσσομαι να τοποθετηθώ οριστικά με τις διευκρινίσεις σας, όπως φαντάζομαι και οι συνάδελφοί μου. Ευχαριστώ, κύριε Πρόεδρε και κύριοι συνάδελφοι.
Ευχαριστούμε, κυρία Παπακώστα. Κυρίες και κύριοι συνάδελφοι, στο σημείο αυτό έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθητές και μαθήτριες και πέντε εκπαιδευτικοί συνοδοί τους από το Γυμνάσιο Νεοχωρίου Αιτωλοακαρνανίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Πριν καλέσω στο Βήμα την κ. Σκούφα, θα ήθελα να συνεννοηθούμε για τη συνέχιση της διαδικασίας. Όπως έχει αποφασιστεί, μια και δεν υπάρχει άλλη δυνατότητα, στις 16: 00΄ θα κλείσει η πρώτη συνεδρίαση με την ψηφοφορία επί της αρχής του νομοσχεδίου. Η επανέναρξη της διαδικασίας θα γίνει στις 18: 00΄, όπως έχει οριστεί δηλαδή από τη Διάσκεψη των Προέδρων και σας είναι γνωστό. Ο κατάλογος ομιλητών θα συνεχιστεί. Όσοι δεν προλάβουν να μιλήσουν έως τις 16: 00΄, θα συνεχιστεί ο κατάλογος και ενδεχομένως όσοι θέλουν να επανεγγραφούν μετά τις 18: 00΄, θα επανεγγραφούν.
Κύριε Πρόεδρε, είχαμε συμφωνήσει να πάει ενιαία η διαδικασία.
Μπορεί να είχατε πει, κυρία συνάδελφε, αλλά υπάρχουν κι άλλοι λόγοι. Δεν υπάρχει Πρόεδρος, δεδομένου ότι υπήρχε συγκεκριμένη απόφαση για λήξη της πρώτης συνεδρίασης στις 16: 00΄. Είναι κάτι που δεν εξαρτάται από τον παρόντα Προεδρεύοντα. Τον λόγο έχει τώρα η κ. Σκούφα.
Ευχαριστώ, κύριε Πρόεδρε. Είμαι από τους σχετικώς νεοεκλεγέντες Βουλευτές. Η πρώτη μου εκλογή, δηλαδή, ήταν τον Ιανουάριο του προηγούμενου έτους. Η πρώτη εντύπωση που αποκομίζουμε εμείς ως νεοεκλεγέντες Βουλευτές είναι ότι οι κυβερνήσεις Νέας Δημοκρατίας και ΠΑΣΟΚ κυβερνούσαν για σαράντα ολόκληρα χρόνια με την ιδέα και την εντύπωση ότι δεν πρόκειται να έρθει άλλη κυβέρνηση και ότι δεν πρόκειται άλλοι Βουλευτές να ελέγξουν τα έργα και τις ημέρες τους. Έτσι, συνέχιζαν το ίδιο τροπάρι. Με τα παραπάνω εννοώ ότι μπορώ να καταλάβω, με βάση τα όσα προανέφερα, ότι ακόμη και σήμερα έξω από κάθε βουλευτικό γραφείο συνωστίζονται ουσιαστικά στρατιές ολόκληρες πολιτών που πρόκειται να υπηρετήσουν στον Στρατό, όπως και στρατιές γονέων αυτών των πολιτών κ.λπ., για να μας ζητήσουν ρουσφέτι. Αλήθεια, κύριοι, τόσα χρόνια έτσι δημιουργούσατε τις στρατιές ψηφοφόρων σας; Έτσι δημιουργήσατε το πελατειακό κράτος; Έτσι δημιουργήσατε εξαρτήσεις με τους πολίτες; Γι' αυτό σας ενοχλεί το συγκεκριμένο νομοσχέδιο; Επίσης, μ' αυτήν την έννοια μπορώ να καταλάβω την όχληση που καταγράφηκε από τη Νέα Δημοκρατία και το ΠΑΣΟΚ, σχετικά με το γεγονός ότι το νομοσχέδιο δίνει πλέον τη δυνατότητα στον Υπουργό - ο οποίος είναι και ο πλέον αρμόδιος για θέματα άμυνας, Στρατού κ.λπ. - να ελέγχει ουσιαστικά τις μεταθέσεις και τις τοποθετήσεις. Διότι ακόμη και στις ημέρες της συγκυβέρνησης ΣΥΡΙΖΑ και ΑΝΕΛ Βουλευτές, κυρίως της μείζονος Αξιωματικής Αντιπολίτευσης, συνεχίζουν και βρίσκουν «παραθυράκια» μέσα στα υφιστάμενα Υπουργεία, συνεχίζουν και κάνουν με παράνομο τρόπο μεταθέσεις, αποσπάσεις και τοποθετήσεις στρατιωτικών, χωρίς να υπακούν σε κανένα απολύτως αξιοκρατικό σύστημα. Αυτά τα χαρτάκια κάπου χάνονται, κάπου δίνονται, κάποιος τα παίρνει. Θεωρώ, λοιπόν, ότι κάτω από τα μάτια μας και επειδή μας θεωρείτε ανόητους, αγαθιάρηδες ή δεν ξέρω τι άλλο, συνεχίζετε την ίδια ρουσφετολογική πολιτική. Αυτά ακριβώς τα κακώς κείμενα έρχεται να θεραπεύσει το παρόν νομοσχέδιο, το οποίο φυσικά και εγκαθιστά ένα απολύτως διαφανές και αξιοκρατικό σύστημα, τη στιγμή που ο κάθε οπλίτης θα γνωρίζει πόσα μόρια παίρνει, βάσει αντικειμενικών κριτηρίων: Εάν είναι γόνος φτωχικής οικογένειας, εάν είναι μπαμπάς παιδιού ΑΜΕΑ και λοιπά. Θα γνωρίζει, λοιπόν, πόσα μόρια παίρνει και, εφόσον αυτά τα μόρια θα αναρτώνται σε διαδικτυακή πύλη, θα μπορεί να γνωρίζει πόσα μόρια συγκέντρωσαν οι πενήντα τελευταίοι της σειράς του που διορίστηκαν στον τόπο που επιθυμεί, ούτως ώστε, εάν διαπιστωθεί λαμογιά, μπαγαποντιά, ρουσφετολογιά, ευλογιά και όλα τα εις « - για», να μπορεί να κάνει ένσταση. Ποιο το κακό; Ποιο το κακό, πέρα από το ότι σας κόβουμε την κομματική πελατεία; Από εκεί και πέρα, ένα ακόμη πολύ θετικό σημείο του παρόντος νομοσχεδίου είναι ότι φυσικά δίνει τη δυνατότητα σε αποφοίτους ιατρικών και νομικών σχολών, πρώτα απ' όλα, να κάνουν το αγροτικό τους ή την απαραίτητη άσκησή τους και με αυτόν τον τρόπο επιτυγχάνονται δύο πολύ μεγάλα θετικά: Πρώτον, το ότι υπηρετούν ουσιαστικά κοινωνικές ανάγκες, διότι ο γιατρός θα πάει να κάνει το αγροτικό του σε μια αγροτική περιοχή και άρα να εξυπηρετήσει ευαίσθητες και ευάλωτες κοινωνικές ομάδες, οι οποίες εξακολουθούν και θα εξακολουθούν εις το διηνεκές να αποτελούν πρόταγμα της συγκυβέρνησης ΣΥΡΙΖΑ - ΑΝΕΛ, να υπηρετεί, λοιπόν, σε κάποια ακριτική περιοχή και να βοηθά προσφέροντας ιατρικές συμβουλές και ιατρική αρωγή σε ανθρώπους που, λόγω οικονομικού κόστους ή άλλων δυσκολιών, δεν μπορούν να πηγαίνουν στα «Ωνάσεια», στις ιδιωτικές κλινικές, στα αστικά κέντρα και λοιπά. Παράλληλα, οι γιατροί και οι δικηγόροι θα συγκεντρώνουν την απαραίτητη προϋπηρεσία και τη μοριοδότηση, η οποία θα αναγνωρίζεται στη μετέπειτα επαγγελματική τους εξέλιξη. Θέλω να τελειώσω, παρ' όλα αυτά, με κάποιες εκκρεμότητες που αφήνει το παρόν νομοσχέδιο, εκκρεμότητες που βρίσκονται στον πλήρη αντίποδα της στρατοκρατικής, φασιστικής, ρατσιστικής ιδεολογίας και φρασεολογίας, που κατά στιγμές, δυστυχώς, ακούγεται και στην παρούσα Βουλή και έχει να κάνει με το γεγονός ότι περιμένουμε ως Βουλευτές του ΣΥΡΙΖΑ - και θέλω να πιστεύω ότι εκφράζω την πλειοψηφία - η αναγνώριση της εναλλακτικής υπηρεσίας να γίνεται με λίγο πιο δημοκρατικούς όρους σε μια κοινωνία του 21ου αιώνα, η οποία θέλει να λέγεται δημοκρατική. Με αυτήν την έννοια, θα ήθελα να εισηγηθώ την αποδοχή και την υπερψήφιση τροπολογιών των Βουλευτών του ΣΥΡΙΖΑ, που έχουν να κάνουν με το γεγονός ότι όποιος θέλει να κάνει εναλλακτική θητεία, δεν θα πρέπει να περνά από μια εποπτεύουσα αρχή αμιγώς στρατιωτική, δεν θα πρέπει να τον κρίνουν μόνο στρατιωτικοί, αλλά ψυχολόγοι, κοινωνιολόγοι και άλλοι επιστήμονες. Θα πρέπει να τυγχάνει μιας δίκαιης ακρόασης. Οι απορριπτικές αποφάσεις για την εναλλακτική υπηρεσία να είναι πλήρως αιτιολογημένες. Τέλος, περιμένουμε ασμένως ο χρόνος υπηρεσίας στην εναλλακτική θητεία να μην υπερβαίνει το 50% και πλέον από την κανονική στρατιωτική θητεία, διότι διαφορετικά η εναλλακτική θητεία - που είναι θεσμοθετημένη στις υπόλοιπες δημοκρατικές χώρες της Ευρώπης - αποκτά τιμωρητικό χαρακτήρα. Ευχαριστώ.
Τον λόγο έχει ο κ. Κωνσταντίνος Τασούλας από τη Νέα Δημοκρατία.
Κυρίες και κύριοι συνάδελφοι, το παρόν νομοσχέδιο, το οποίο αποτελείται από τριάντα άρθρα, στην πραγματικότητα είναι μια διαδικασία η οποία θα μπορούσε να έχει αποφευχθεί και ελάχιστα από αυτά τα άρθρα του, τα οποία είναι θετικά και έχουν σχέση με την εκπαίδευση των στελεχών των Ενόπλων Δυνάμεων ή θέματα μέριμνας του προσωπικού, να είχαν συμπεριληφθεί σε τροπολογίες σε άλλα νομοσχέδια. Ο βασικός μύθος αυτού του νομοσχεδίου, ότι μπαίνει τέλος στο ρουσφέτι, αποτελεί μια τερατώδη υποκρισία και μια καθαρά λεκτική απόπειρα να μετατοπίσουμε αυτά που ισχύουν σήμερα - και που στο χέρι μας είναι να εφαρμόζονται σωστά ή λάθος - να περιβληθούν το ένδυμα της νομοθετικής πρωτοβουλίας, ενώ στην πραγματικότητα όλα, όσα ψηφίζουμε, σε σχέση με τις μεταθέσεις των οπλιτών - τα κριτήρια, οι λόγοι μετακινήσεων, τα μόρια - ισχύουν με διαταγές. Το γεγονός ότι το υπ' αριθμόν ένα κριτήριο για τις μετακινήσεις των οπλιτών σε βαρύτητα και σε προτεραιότητα παραμένουν οι επιχειρησιακές και οι υπηρεσιακές ανάγκες καταδεικνύει του λόγου το ασφαλές. Καταδεικνύει δηλαδή ότι, εφόσον υπ' αριθμόν ένα κριτήριο παραμένουν τα υπηρεσιακά και επιχειρησιακά κριτήρια και ανάγκες, τότε όλες οι άλλες αξιολογήσεις και όλα τα άλλα κριτήρια ως δευτερεύοντα υποκύπτουν στον βασικό κανόνα: «Έτσι είναι και σήμερα. Όποιος θέλει, μπορεί να καταχραστεί αυτό το κριτήριο, όποιος θέλει, δεν καταχράται αυτό το κριτήριο. Άρα αμ' έπος αμ' έργον». Όλα τα άλλα είναι λόγια. Ωστόσο, πέρα από αυτή την ψευδαίσθηση και τη μυθολογία της καταργήσεως του ρουσφετιού… Επ' ευκαιρία, θέλω να σας πω ότι το ρουσφέτι στην Ελλάδα δεν είναι αποτέλεσμα της Μεταπολιτεύσεως, είναι αποτέλεσμα της τουρκοκρατίας, είναι πολύ βαθύτερο, γι' αυτό και έχει διαρκέσει τόσο πολύ και επειδή, ακριβώς, έχει διαρκέσει πάρα πολύ και δεν τόλμησε κανείς να το ξεριζώσει, εσείς είστε ακόμα χειρότεροι από εμάς που κάναμε ρουσφέτια, γιατί δεν το παραδέχεστε κιόλας. Πέρα, λοιπών, αυτών, αποτελείτε το κύκνειο άσμα της Μεταπολιτεύσεως με συνδυασμό υποκρισίας, η οποία θέλει να λέτε ότι βάζετε τέλος στα «βύσματα» και τα ρουσφέτια και να οργιάζει από κάτω το πελατειακό σύστημα, το ρουσφέτι, στο οποίο προσθέτετε και λίγο από αυτό που είχε πει ο Τσώρτσιλ στη Βουλή των Κοινοτήτων το 1945 για τον αριστερισμό, προσθέτετε και το «ευαγγέλιο του φθόνου». Ως «ευαγγελιστές» του κοινωνικού φθόνου ήρθατε στην εξουσία για να διαιρέσετε τους Έλληνες και να καλλιεργήσετε αυτό τον φθόνο σαν το έσχατο επιχείρημα της αποτυχημένης σας ιδεολογίας.
Εσείς πιο πολλά ρουσφέτια κάνετε από εμάς ακόμα και σήμερα. Στον στρατό και οπουδήποτε αλλού.
Εγώ ναι, έκανα, αλλά εγώ έχω το θάρρος και το λέω.
Παρακαλώ, μη διακόπτετε. Κύριε Τασούλα, συνεχίστε την ομιλία σας. Μη διακόπτετε. Παρακαλώ.
Εγώ δεν έχω τη δειλία και την υποκρισία τη δικιά σας που παριστάνετε τους άνετους και αποτελείτε τη χειρότερη εκδοχή της Μεταπολίτευσης.
Σοβαρά μιλάτε;
Είστε η χειρότερη εκδοχή της Μεταπολίτευσης, επαναλαμβάνω. Όπως ήταν η ομιλία του Προέδρου σας κ. Τσίπρα σε αυτήν εδώ την Αίθουσα, προσθέτετε και το «ευαγγέλιο του φθόνου», επιχειρώντας να διαιρέσετε τους Έλληνες, σε μια απελπισμένη προσπάθεια να διατηρήσετε κάποια επιρροή σε έναν λαό, ο οποίος είναι μαραμένος και στενοχωρημένος από την οικονομική κρίση. Επανέρχομαι στο νομοσχέδιο και λέω, κύριε Πρόεδρε, ότι εκτός από την υποκρισία της, δήθεν, κατάργησης του ρουσφετιού, η οποία μπορεί να γίνει και με τις υπάρχουσες διατάξεις, εφόσον όμως τηρηθούν, προσθέτετε και κάποιες άλλες διατάξεις, οι οποίες θα δημιουργήσουν πρόβλημα στο στράτευμα, όπως είναι η δημιουργία του Γραφείου Ψυχολογικής Υποστηρίξεως Οπλιτών, το οποίο κατά τη γνώμη μου είναι απολύτως περιττό. Υπάρχουν διαδικασίες στον στρατό, οι οποίες ξεκινούν από την αναφορά κάθε πρωί στον λόχο, όπου μπορεί να βγει ο καθένας παραπονούμενος και ευθαρσώς να πει τα παράπονά του και να εισακουστεί, μέχρι άλλες διαδικασίες σε κάθε μονάδα, οι οποίες καθιστούν και περιττή και επιβλαβή αυτή τη διαδικασία, την οποία επιφέρετε στον στρατό και θα δημιουργήσετε μεγάλα προβλήματα στους διοικητές των μονάδων και στους αξιωματικούς, οι οποίοι υπό το βάρος της, τυχόν, δυσμενούς κρίσεώς τους, όταν υπάρχουν πάρα πολλές αναφορές σε αυτό το περίφημο Γραφείο Συναισθηματικής Στήριξης, θα πουν και αυτοί την τελική φράση, που είπαν και στο δημόσιο πριν από κάποιες δεκαετίες: «εγώ θα βγάζω το φίδι από την τρύπα;» και θα ολοκληρωθεί η μετάπτωση της συμπεριφοράς των αξιωματικών σε συμπεριφορά - με την κακή έννοια το λέω - δημοσίων υπαλλήλων. Αυτό θα είναι δεύτερο, λοιπόν, λάθος. Τρίτο λάθος σε αυτό το νομοσχέδιο μεγάλο είναι το αναδρομικό ρίξιμο του επιπέδου του «λίαν καλώς» στο 15, το οποίο δημιουργεί αυτή τη ροπή προς την ευκολία, η οποία έχει διαλύσει τα πάντα στη χώρα και θέλουμε να τη μεταφέρουμε και στις Ένοπλες Δυνάμεις. Προς θεού, να μην κουραζόμαστε! Προς θεού, να μην υπάρχει διάκριση. Προς θεού, να μην ξεχωρίζουν κάποιοι. Όλοι να είναι ίσοι. Το 15 να είναι ίδιο με το 17 και το 18, πράγμα το οποίο θα πλήξει την έννοια της ιεραρχίας και την έννοια της διακρίσεως, πάνω στην οποία πρέπει να στηρίζεται ένας αξιόμαχος στρατός. Επιπλέον, οι διατάξεις περί μεταχειρίσεως των λεγόμενων «αντιρρησιών συνειδήσεως» και ιδίως εκείνων που είναι για ιδεολογικούς λόγους είναι σαν να επιβραβεύουν αυτή την τάση, η οποία στην ουσία αδικεί εκείνους οι οποίοι τηρούν το άρθρο 6 του Συντάγματος και τη στρατολογική ισότητα και κατατάσσονται στις Ένοπλες Δυνάμεις, γιατί τους διευκολύνετε περαιτέρω. Ήδη έχουν πάρα πολλές διευκολύνσεις. Τους διευκολύνετε περαιτέρω, γιατί τώρα μπορούν να υπηρετήσουν και στην Αθήνα και στη Θεσσαλονίκη την εναλλακτική τους θητεία. Και μπορεί κάποιος να θεωρηθεί αντιρρησίας συνειδήσεως και με βάση μια δημόσια - λέει - δήλωση, η οποία είναι πάρα πολύ ασαφής. Είναι πάρα πολύ εύκολο κάποιος να παραστήσει τον αντιρρησία συνείδησης και να χειροτερέψει αριθμητικά αυτή η κατηγορία πολιτών, που με αυτό τον τρόπο θέλουν να αποφύγουν την τήρηση του Συντάγματος. Αυτοί οι βασικοί λόγοι, στους οποίους προσωπικά αντιτίθεμαι, με κάνουν να είμαι αρνητικός στην ψήφιση αυτού του νομοσχεδίου και να σας επισημαίνω αυτές τις ατέλειες, χωρίς ωστόσο να παραγνωρίζω ότι υπάρχουν ορισμένα θέματα, τα οποία όμως δεν συγκροτούν νομοσχέδιο με την πραγματική έννοια. Σας είπα ότι αυτά θα μπορούσαν να έρθουν σε κάποια τροπολογία με διατάξεις που ρυθμίζουν θέματα γιατρών, ασκούμενων δικηγόρων ή θέματα εκπαιδεύσεως ή μέριμνας του προσωπικού. Τελειώνω την παρέμβασή μου λέγοντας ότι ακούστηκε από την πλευρά της Χρυσής Αυγής, από τον εισηγητή της κ. Κασιδιάρη, ότι στον στρατό η ρουσφετολογία και η κομματική παρέμβαση έχει υπονομεύσει ακόμη και αυτό το αξιόμαχο. Δεν έχω αντίρρηση ότι στον στρατό υπάρχει μια έντονη αναξιοκρατία και κομματισμός. Παρά ταύτα, όμως, το αξιόμαχο των Ενόπλων Δυνάμεων δεν έχει υπονομευθεί. Παρά ταύτα, το αξιόμαχο παραμένει υψηλό και ο ελληνικός στρατός είναι σε θέση να αντιμετωπίσει την απειλή, η οποία προέρχεται εξ Ανατολών. Επίσης, ακούστηκε από την πλευρά της Χρυσής Αυγής ότι με τη Μεταπολίτευση υπήρξε αδυνάτισμα του στρατού, γιατί υπήρξαν διώξεις. Θέλω να πω ότι η Μεταπολίτευση ήταν μία κρισιμότατη ιστορική περίοδος της χώρας. Η ηγεσία του στρατού που επελέγη στη Μεταπολίτευση, ο Αρμπούζης, ο Ντάβος, ο Γκράτσιος, ο Εγκολφόπουλος, ο Οικονόμου, για όσους θυμούνται, έπαιξαν έναν κρισιμότατο ρόλο σε αυτή τη μετάβαση από ένα στρατιωτικό καθεστώς σκληρότατο, το οποίο προκάλεσε την τραγωδία της Κύπρου και την απώλεια του 40% του εδάφους της Κύπρου ως την τελευταία πράξη του μικρασιατικού δράματος, ως μη όφειλαν.
Κύριε Τασούλα, ολοκληρώστε.
Η πολιτική ηγεσία διά του αειμνήστου Κωνσταντίνου Καραμανλή και Ευάγγελου Αβέρωφ τότε σωφρόνως κράτησε τον στρατό σε ένα εκπληκτικό επίπεδο, παρά τις κραυγές για αποχουντοποίηση, οι οποίες έφταναν σε ακραία σημεία αποσάθρωσης του στρατού και τηρήθηκαν οι απαραίτητες ισορροπίες, ώστε ο στρατός να παραμείνει αξιόμαχος. Τότε, για πρώτη φορά μετά τα εγκαίνια της αναθεωρητικής πολιτικής της Τουρκίας το '73, χάρη στο πρόγραμμα εξοπλισμών, αλλά και στο υψηλό φρόνημα του στρατού η ισορροπία στο Αιγαίο, ιδίως στον αέρα, ήταν υπέρ της Ελλάδος σε μια κρισιμότατη περίοδο. Αυτό οφείλεται και στη στρατιωτική και την πολιτική ηγεσία της εποχής εκείνης. Όφειλα για λόγους ιστορικής αποκαταστάσεως να το τονίσω. Σας ευχαριστώ για την υπομονή σας.
Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Καρράς. Με βάση τον χρόνο που υπολείπεται έως τις 16.00΄ περίπου, θα μιλήσουν ενδεχομένως άλλοι δύο Βουλευτές. Μετά θα ακολουθήσει η ψηφοφορία επί της αρχής και θα διακόψουμε για να επανέλθουμε στις 18.00΄ να συνεχίσουμε επί των άρθρων. Έχετε τον λόγο, κύριε Καρρά.
Ευχαριστώ, κύριε Πρόεδρε. Θα επιχειρήσω οικονομία του χρόνου, κύριε Πρόεδρε, διότι τα θέματα, όπως έχουν τεθεί στην Αίθουσα και στην επιτροπή, αισθάνομαι ότι έχουν εξαντληθεί, έχουν καταγραφεί οι εκατέρωθεν απόψεις και έχει υπάρξει ήδη έντονος προβληματισμός. Εκείνο το οποίο θα ήθελα να πω στο σημείο αυτό είναι ότι οι ελληνικές Ένοπλες Δυνάμεις έχουν αποδείξει την αξία τους και τη χρησιμότητά τους για την Ελλάδα και σε περιόδους εμπόλεμες και σε περιόδους ειρήνης. Σήμερα, λοιπόν, που ερχόμαστε σε μια ειρηνική, αλλά ταραγμένη περίοδο στην ευρύτερη περιοχή, στην οποία βρισκόμαστε, θα πρέπει να σταθούμε λίγο και να δούμε όχι μόνο την αυστηρότητα και την πειθαρχία, αλλά θα πρέπει να δούμε και την υπόθαλψη, αν θέλετε, αν είναι ακριβής η έκφρασή μου, του προσωπικού των Ενόπλων Δυνάμεων. Το παρόν νομοσχέδιο έχει δύο κομμάτια κατά την άποψή μας. Ένα κομμάτι επιχειρεί να δημιουργήσει μια συγκέντρωση στο θέμα των μεταθέσεων και των τοποθετήσεων των οπλιτών στα χέρια του Υπουργού, διότι το ζήτημα της παροχής εξουσιοδότησης της μεταβίβασης εξουσίας είναι επισφαλές και καταλαβαίνουμε ότι ανάλογα με την ευθυκρισία ή την ευαισθησία ή με την πολιτικότητα - ένας άτεχνος όρος που χρησιμοποιώ - του εκάστοτε Υπουργού, θα μπορεί να το παραχωρεί, θα μπορεί να το ανακαλεί και να κρατάει το ζήτημα των τοποθετήσεων και μεταθέσεων. Δεν πρέπει να παραβλέψουμε κάτι. Όλοι όσοι έχουμε υπηρετήσει, όλοι όσοι έχουμε οικογένεια, όλοι έχουμε συγγενείς που έχουν υπηρετήσει στις Ένοπλες Δυνάμεις και πριν παρουσιαστεί ο κανακάρης, ο γιος, η μάνα τρέχει και πιέζει τον πατέρα να βρει τον τρόπο για να κάνει την καλύτερη δυνατή θητεία. Αυτά, λοιπόν, είναι γεγονότα που δεν θα αλλάξουν, ούτε άλλαξαν από τη σύσταση του ελληνικού κράτους, ούτε θα αλλάξουν με το νομοσχέδιο αυτό, ούτε με κανένα επόμενο. Πρέπει να είμαστε ειλικρινείς, γιατί αυτό υπάρχει, η υπερπροστασία του Έλληνα γονιού στα παιδιά του και ιδιαίτερα της μάνας στο γιο. Συνεπώς δεν θα σταθώ παραπάνω…
…(δεν ακούστηκε)
Δεν έχει σημασία, κύριε Δουζίνα. Και οι πατεράδες πιεζόμενοι, αν θέλετε. Επειδή έχω γιο και οι πατεράδες είναι πιεζόμενοι, γιατί έχω υπηρετήσει κι εγώ κι ο γιος μου. Με την έννοια, λοιπόν, αυτή δεν θα ήθελα να σταθώ περισσότερο στο θέμα αν θάλπει ή δεν θάλπει το ρουσφέτι. Το ρουσφέτι είναι δεδομένο σε αυτό τον τομέα. Είναι εκείνο το οποίο θα εξακολουθήσει και θα υφίσταται. Θέλω, όμως, να εξάρω στον παρόντα χρόνο την κοινωνική αποστολή του Ελληνικού Στρατού και γενικότερα των Ενόπλων Δυνάμεων, ιδιαίτερα δε του Ναυτικού και του Λιμενικού Σώματος, το οποίο ζει αυτή τη στιγμή δύσκολες στιγμές, λόγω του μεταναστευτικού, λόγω της εντάσεως των ροών. Βλέπουμε χειμώνα και υπολογίζαμε ότι τον χειμώνα θα είχαμε μείωση και, όμως, τι διάβασα εχθές, προχθές; «Πέσανε οι τιμές των διακινητών και τους φέρνουν κατευθείαν μέσα στην Ελλάδα». Επειδή έχει καιρό, ζητάνε λιγότερα χρήματα για να τους περνάνε, να μη σταματήσει αυτό το αλισβερίσι που γίνεται καθημερινά. Οι διατάξεις, λοιπόν, του νομοσχεδίου μετά από αυτές τις παρατηρήσεις, που έκανα, έχουν κατά την άποψή μας θετική κατεύθυνση. Έθεσε ο κ. Σαρίδης, ο αγορητής μας, ένα σημαντικό ζήτημα, το οποίο θέλω να το υποστηρίξω κι εγώ, κύριε Υπουργέ, αυτό του βαθμού συγγενείας στελεχών των Ενόπλων Δυνάμεων, που έχουν τη φροντίδα, τη μέριμνα για άτομα με ειδικές ανάγκες. Ίσως μου επιτρέψετε να επιμείνουμε σε αυτό το σημείο, να διευρύνουμε κατά το δυνατόν τον βαθμό συγγενείας. Λέει το νομοσχέδιο για συγγένεια πρώτου βαθμού. Μα, πρώτου βαθμού είναι μάνα - παιδί, πατέρας - παιδί. Τα αδέρφια είναι δεύτερου βαθμού. Έχουμε οικογένειες αυτή τη στιγμή στην Ελλάδα που αντιμετωπίζουν προβλήματα. Θα ήθελα, λοιπόν, το Υπουργείο να αναζητήσει τον αριθμό αυτό για να δούμε και την οικονομική, εν πάση περιπτώσει, επιβάρυνση, η οποία λογικά δεν πρέπει να είναι υψηλή, δεν πρέπει να είναι δυσβάσταχτη. Το νομοσχέδιο που φέρνετε και εισηγείστε δημιουργεί δαπάνες - και καλώς - σε πολλά σημεία εις βάρος του κρατικού προϋπολογισμού, γιατί έχουμε μια περίοδο πολλών ετών που βρίσκεται και η οικονομική κατάσταση των στελεχών των Ενόπλων Δυνάμεων σε στασιμότητα. Νομίζω, λοιπόν, ότι με αυτά, στα οποία αναφέρθηκα έχω εξαντλήσει το ζήτημα του νομοσχεδίου, γιατί οτιδήποτε άλλο και να έλεγα, φαντάζομαι ότι θα ήταν ταυτολογία και περιττολογία σε σχέση με τις τοποθετήσεις όλων των πτερύγων. Θα μου επιτρέψετε, όμως, καθώς μου δίνεται η ευκαιρία, να κάνω χρήση, κύριε Πρόεδρε, ενός μέρους του υπόλοιπου χρόνου μου, για να απευθυνθώ στον Υπουργό για το θέμα της τροπολογίας, η οποία μας ενδιαφέρει ιδιαίτερα, για τα Ναυπηγεία Ελευσίνας. Την είδα την τροπολογία αυτή. Έχω εκφράσει επανειλημμένα, βέβαια, μέσα στην Αίθουσα τις αντιρρήσεις μου για τον τρόπο νομοθετήσεως με εκπρόθεσμες τροπολογίες. Δεν θέλω να γίνω ιδιαίτερα κουραστικός. Έχω πει την άποψή μου ότι όταν το Σύνταγμα δίνει απεριόριστο δικαίωμα ψήφου και γνώμης στον Βουλευτή, υποτίθεται ότι πρέπει να του εξασφαλίζεται ο αναγκαίος χρόνος της μελέτης, της στάθμισης, για να μπορεί να τοποθετείται. Με τις εκπρόθεσμες δεν μπορεί να ισχύσει αυτό. Εν πάση περιπτώσει, είναι κάτι που η Κυβέρνηση, όπως και οι προηγούμενες φαντάζομαι το ίδιο ακολουθούσαν, εξακολουθεί να τηρεί με ευλάβεια, νομίζοντας ότι έτσι καταλήγει σε άμεση νομοθέτηση. Η τροπολογία, λοιπόν, αυτή, στην οποία μου επιτρέπει ο κύριος Πρόεδρος να αναφερθώ, είναι η εξής: Έρχεται να κυρωθεί μια σύμβαση μεταξύ του Ελληνικού Πολεμικού Ναυτικού, μεταξύ της γνωστής εταιρείας Ναυπηγείων Ελευσίνας. Δεν θέλω να αναφερθώ στο ιστορικό της. Είναι παγκοίνως γνωστό. Είναι γνωστά τα προβλήματα. Μη θυμηθούμε τα υποβρύχια. Μη θυμηθούμε τίποτα πια με τα ελληνικά ναυπηγεία.
Αυτά είναι άλλα.
Το ξέρω. Γι' αυτό είπα «με τα ελληνικά ναυπηγεία». Δεν τα ταυτοποίησα, κύριε Υπουργέ. Το γνωρίζω. Έρχεται, λοιπόν, σε συνδυασμό με την προστασία και των εργαζομένων, που εκεί πράγματι τίθεται και ένα κοινωνικό ζήτημα. Όμως, φοβούμαι ότι δεν είναι σωστός ο τρόπος που εισάγεται η τροπολογία. Εμείς πιστεύουμε ότι θα έπρεπε να έχει προηγηθεί νομοθετικό κανονιστικό πλαίσιο, το οποίο θα ρυθμίζει αυτές τις συμβάσεις και θα μπορούμε να έχουμε θέση μέσα από τη Βουλή προηγουμένως στους κανόνες υπό τους οποίους θα συνάπτονται. Ενώ, αντίθετα, σήμερα τι συμβαίνει; Έρχεται η σύμβαση αυτή, που έχει υπογραφεί προ διμήνου απ' ό,τι βλέπω και λέει: «Ελάτε να την κυρώσετε». Μα, δεν έχουμε δυνατότητα να συζητήσουμε επάνω στους όρους της σύμβασης. Δεν έχουμε δυνατότητα να επιφέρουμε τροποποιήσεις, διότι έρχεται ως κύρωση σαν να πρόκειται για μια διεθνή συμφωνία. Τελικά, της δίνουμε και αυξημένη ισχύ του νόμου, χωρίς να μπορούμε να τοποθετηθούμε. Νομίζω, λοιπόν, ότι με τη σύμβαση αυτή έχετε τη δυνατότητα, κύριε Υπουργέ, να καθορίσετε προηγουμένως - είναι ευκαιρία σας λέω - ένα κανονιστικό πλαίσιο. Να αποσύρετε την τροπολογία, να φέρετε ένα κανονιστικό πλαίσιο, να καθίσουμε να το συζητήσουμε, να γνωρίζουμε. Πρέπει, επίσης, να πω το εξής: Η εμπειρία μας, η φτωχή ή η μεγαλύτερη, λέγει τούτο: Δεν θα τελειώσει με την κύρωση αυτής της σύμβασης το ζήτημα των ναυπηγείων. Θα επανέλθει, θα επανέρχεται συνέχεια. Ήμουν νιος και γέρασα! Επιτρέψτε μου. Η πρώτη φορά που άκουσα για θέματα ναυπηγείων ήταν το 1992, που έτρεχαν οι τότε κυβερνήσεις, διότι κινδύνευαν να πτωχεύσουν - δεν χρειάζονται οι λεπτομέρειες - για να τακτοποιήσουν γνωστούς συνδικαλιστές, γνωστά πρόσωπα της τότε εποχής. Βρισκόμαστε στο 2016 και συνεχίζουμε. Θα πρότεινα, λοιπόν, την απόσυρση της τροπολογίας. Θα κάνω ορισμένες επιλεκτικές παρατηρήσεις πάνω στη σύμβαση αυτή, την οποία μας φέρατε. Έχει υπογράψει το ελληνικό κράτος και λέει ότι θα αναλάβει την κατασκευή με τον τρόπο παραχώρησης, εγκαταστάσεων, προσωπικού, των δύο τορπιλακάτων αυτών, αν δεν κάνω λάθος, αν είναι αυτό το αντικείμενό του. Όμως, υπάρχει ένα σημαντικό ζήτημα. Θα δώσει πανωπροίκι. Αυτά τα 40 εκατομμύρια τι αφορούν; Δεν έχω κατανοήσει. Βλέπουμε, λοιπόν, ότι θα προβεί σε μια καταβολή το ελληνικό κράτος 40 εκατομμυρίων. Όμως, όσον αφορά τα 40 εκατομμύρια λέει κάτι άλλο που με προβληματίζει, ότι δεν θα δοθούν νέες εγγυητικές επιστολές, αφού θα αρχίσουν οι καταβολές από το ελληνικό δημόσιο, αλλά λέει ότι «για την υλοποίηση του προγράμματος του ΥΠΕΚΑ και επιπλέον ενίσχυση με ποσό 40 εκατομμυρίων, ποσά άνω των 40 εκατομμυρίων θα καταλογιστούν σε βάρος των κατεχομένων από το Πολεμικό Ναυτικό εγγυητικών επιστολών προκαταβολής». Δηλαδή, αυτά τα 40 εκατομμύρια μπορεί σιγά - σιγά, έστω και με τον σταδιακό τρόπο που περιγράφει η σύμβαση, να τα εισπράττει ο ανάδοχος, ας τον ονομάσω έτσι, ο ιδιοκτήτης του ναυπηγείου και στη συνέχεια το κράτος να μην έχει καμμία εξασφάλιση; Θα κληθείτε μετά εσείς, ή όποια κυβέρνηση είναι, να υπογράψετε μια νέα σύμβαση του ιδίου περιεχομένου; Δεν το κατανοώ, οφείλω να επιφυλαχθώ. Θα κληθείτε, λοιπόν, να υπογράψετε μια νέα σύμβαση ομοίου περιεχομένου; Έχω και κάποιες άλλες αντιρρήσεις, για να μην επεκτείνω τον χρόνο μου. Το σχέδιο νόμου, όπως έρχεται, στο πρώτο άρθρο έχει μια τραγική αντίφαση. Η σχετική κύρια σύμβαση 001/00, συμπεριλαμβανομένων και των τροποποιήσεων 1 έως 12, παραμένει σε ισχύ για τη ρύθμιση των θεμάτων, τα οποία δεν διέπονται από την κυρούμενη διά του παρόντος νέα συμφωνία. Έχουμε, λοιπόν, μία αρχική σύμβαση και μία που εν μέρει την τροποποιεί. Φέρατε, όμως, μια νεότερη προσθήκη ως νομοθετική βελτίωση και λέτε ότι η κυρούμενη συμφωνία δεν συνιστά ούτε ερμηνεύεται ως παραίτηση του ελληνικού δημοσίου από τα δικαιώματα που απορρέουν από την κύρια σύμβαση και τις τροποποιήσεις της. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα τελειώσω, κύριε Πρόεδρε. Ποια, λοιπόν, ισχύει; Ισχύει η κύρια; Θα πρέπει, νομίζω, εδώ να συμπληρώσετε «όπως θα ισχύει με τη νέα», γιατί αυτό δημιουργεί μια νομική αναντιστοιχία. Και, βέβαια, τελειώνω με τα προνόμια και τις ασυλίες που παρέχετε, έστω και αν προσπαθήσατε να τα καλύψετε με μια νομοτεχνική βελτίωση, που αφορά τον βαθμό, την κινητή και ακίνητη περιουσία, που θα εξυπηρετούν τη σύμβαση. Υπάρχει μια πλήρης σειρά ασυλιών. Δεν επισπεύδεται, αναστέλλεται κάθε φύση πράξης διοικητικής εκτέλεσης κατά τον κώδικα, δεν ισχύει το Πτωχευτικό Δίκαιο και άλλα. Εάν, λοιπόν, η πολιτική είναι να τελειώσουν αυτά που έχουν παραγγελθεί, να μη χαθούν χρήματα του κράτους, αναζητήστε μια λύση μέσω της Ευρωπαϊκής Ένωσης, διότι αυτά εδώ νομίζω ότι δεν θα δώσουν λύση. Έχουν μια μακρά προϊστορία τα ναυπηγεία. Συνοψίζοντας, θέλω να πω το εξής: Τις θετικές διατάξεις του βασικού σχεδίου νόμου θα τις ψηφίσουμε. Θα τοποθετηθούμε συνολικά επί του νομοσχεδίου στη δεύτερη συνεδρίαση. Και ως προς την τροπολογία, για την οποία ζήτησα κάποιες διευκρινίσεις, θα περιμένω την απάντησή σας, κύριε Υπουργέ, για να τοποθετηθώ. Ευχαριστώ πολύ.
Ευχαριστούμε τον κ. Καρρά. Κυρίες και κύριοι συνάδελφοι, πριν δώσω τον λόγο στον επόμενο ομιλητή, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις συνοδοί εκπαιδευτικοί από το 8ο Γυμνάσιο Πάτρας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Δημήτριος Σεβαστάκης.
Και μετά θα διακόψετε, κύριε Πρόεδρε, έτσι;
Να μιλήσουμε και εμείς, κύριε Πρόεδρε. Είμαστε ακριβώς μετά τον κ. Σεβαστάκη.
Ορίστε, κύριε Σεβαστάκη, έχετε τον λόγο.
Ευχαριστώ πολύ, κύριε Πρόεδρε και κύριοι συνάδελφοι. Θέλει να μιλήσει ο κ. Δαβάκης μετά από εμένα. Χθες βράδυ έγινε ακόμα μία τραγωδία έξω από τη Σάμο, στα νερά ανάμεσα στη Σάμο και την Τουρκία. Είχαμε δώδεκα νεκρούς, απ' τους οποίους οκτώ ήταν παιδιά. Είναι ένα συνεχές υπόμνημα που συγκροτεί κάτι, μια ενότητα του δημόσιου χώρου. Είναι αυτό που νομίζω ότι υπάρχει στο πνεύμα του νομοσχεδίου, το οποίο θα έπρεπε να το εντοπίσουμε και να το επαινέσουμε. Είναι η σύμπραξη των στρατιωτικών δομών με τις πολιτικές, η σύνθεση του δημόσιου χώρου σε μία ενότητα, η οποία οφείλεται, επιβάλλεται από την προσφυγική κρίση αλλά και από την ιδεολογία μας, τη συλλογική μας ιδεολογία, αυτή, δηλαδή, που θέλει το δημόσιο σύστημα, το κράτος, τις δομές και τον πολίτη συνεργό στη συγκρότηση του συλλογικού μας πολιτισμού, του καθημερινού μας πολιτισμού. Θα μείνω σε μία περιοχή του νομοσχεδίου που με ενδιαφέρει πολύ. Είναι αυτή που νομοθετεί την επιμήκυνση της θητείας των γιατρών, την ένταξή τους, ουσιαστικά, στο σύστημα υγείας. Ήταν κάτι που το ζητούσαμε από παλιά στις επάλληλες επαφές μας με το Υπουργείο. Γίνεται δυνατό να στηρίζουν την επιστημονική αλλά και την οικονομική τους εξέλιξη με την επέκταση της θητείας τους, γιατί χηρεύουν οι θέσεις, απογυμνώνεται ο δημόσιος χώρος από στελέχη, πιέζεται ο δημόσιος χώρος να χάσει τον δημόσιο χαρακτήρα του. Και αυτό είναι ένα πολύπλευρο πρόβλημα, που το βρίσκουμε κάθε μέρα, κάθε λεπτό, είτε στις επαρχίες μας είτε στα μεγάλα αστικά κέντρα. Αυτή, λοιπόν, η σύνθεση των δύο δομών νομίζω ότι βοηθάει και θα έπρεπε να το επισημάνουμε. Υπάρχουν ορισμένες μέριμνες και τοποθετήσεις του νομοσχεδίου, που αφορούν τις μοριοδοτήσεις. Οι μισές τοποθετήσεις κάνουν δίκη προθέσεων: Έχετε την πρόθεση να κάνετε αυτή την παραποίηση, να έχετε αυτή την πολιτική ιδιοτέλεια, να ελέγχει - ας πούμε - ο Υπουργός τις μεταθέσεις. Ή από την άλλη πλευρά ερμηνεύουν την πραγματικότητα, ότι είναι μια ρουσφετοκεντρική πραγματικότητα, η οποία έχει στήσει ένα γαϊτανάκι από εύνοιες. Νομίζω ότι αυτή η ανασφάλεια διατρέχει και τις τοποθετήσεις των συναδέλφων της Αξιωματικής Αντιπολίτευσης, αφού ο εισηγητής ήταν θετικός και οι υπόλοιποι ομιλητές ήταν μάλλον αρνητικοί ή τουλάχιστον προέβαλαν τα στοιχεία με τα οποία έχουν αντίρρηση ή αμφιβολία για το νομοσχέδιο. Τα κριτήρια που θέτει, λοιπόν, νομίζω ότι έχουν μια καινούργια ποιότητα, ότι βλέπεις την ταξική στάθμη, αλλά βλέπεις και την ειδική αδυναμία του στρατιώτη ή της οικογένειάς του. Αυτό πρέπει να περιληφθεί. Εξορθολογίζει στην πραγματικότητα παρά - νομίζω - ανοίγει τις πόρτες της ιδιοτέλειας. Επίσης, υπάρχουν οι μέριμνες για τους πολύτεκνους και τους τρίτεκνους. Όντως είναι πολύ σημαντική η ενισχυτική αντιμετώπισή τους. Επιμένω, όμως, και επιστρέφω - υποσημειώνω ως θετικές τις παρατηρήσεις που έχουν γίνει για τα ναυπηγεία Ελευσίνας και την πρόθεση του Υπουργείου να δει συνολικά το θέμα - στην ανασυγκρότηση του δημόσιου χώρου. Δεν το είδα ούτε στις μεγαλοστομίες περί της αρτιότητας του στρατεύματος. Σημειωτέον πως όποτε στον τόπο μας ακούμε μια ρητορική εκθειαστική, μεταφυσική - όπως του ακραίου δεξιού ομιλητή - περί στρατεύματος, χάνουμε ζωτικό χώρο. Είναι μόνιμη και συνήθης αυτή η δραματική ιστορική επανάληψη. Η έννοια του δημόσιου χώρου, η ανασυγκρότηση, η ανασύνθεση του δημόσιου χώρου χωρίς δογματισμούς, χωρίς τις υπηρεσιακές αγωνίες, χωρίς διοικητικές ανασφάλειες, νομίζω ότι μας δίνει ένα επιχειρησιακό εργαλείο. Ο δημόσιος χώρος είναι χώρος προσφοράς και πρέπει η διοίκηση, η γραφειοκρατία, το κράτος να βρει τα κανονιστικά εργαλεία, με τα οποία θα τελέσει, θα επιτρέψει αυτή τη σύνθεση. Το ζητάει η πραγματικότητα, το ζητάει η κοινωνία, το ζητάει η μέση συνείδηση. Νομίζω ότι εάν η πολιτεία, η Κυβέρνηση και το πολιτικό σύστημα καταφέρει να το διαβάσει αυτό, να διαβάσει αυτή τη συλλογική διάθεση, θα κερδίσει και η νομοθεσία, θα κερδίσει και η ακεραιότητα, η μη ιδιοτέλεια, η τιμιότητα, η καθαρότητα στη ρύθμιση του δημόσιου χώρου. Ευχαριστώ.
Ευχαριστούμε τον κ. Σεβαστάκη. Τον λόγο έχει ο κ. Δαβάκης.
Κυρίες και κύριοι συνάδελφοι, ο απόηχος της περασμένης Τρίτης στην Αίθουσα αυτή σε επίπεδο Αρχηγών κομμάτων είναι ακόμη εναργής. Ο Υπουργός Εθνικής Άμυνας κ. Καμμένος, αναφερόμενος στον Πρόεδρο της Νέας Δημοκρατίας - και θα ξεκινήσω έτσι, κύριε Υπουργέ, την ομιλία μου, στα λίγα λεπτά που έχω - , μίλησε για ζητήματα που έχουν να κάνουν με το ασφαλιστικό, όπως είπε, των Ενόπλων Δυνάμεων, τα ταμεία, την ορθή διαχείριση και την ακίνητη περιουσία τους. Είναι προφανές ότι συγχέει κάποιους όρους, δεδομένου ότι το ασφαλιστικό, όπως το ανέφερε ο κ. Καμμένος, ο κύριος Υπουργός, δεν έχει καμμία σχέση ούτε χρηματοδοτείται από την ακίνητη περιουσία των Ενόπλων Δυνάμεων, που εξ αντικειμένου δεν μπορεί να αποδώσει και να καλύψει ανάγκες του ασφαλιστικού. Σύμφωνα με την υφιστάμενη νομοθεσία, ακόμα και αν αξιοποιηθεί μέρος της περιουσίας, ένα μικρό ποσοστό θα καταλήξει σε αυτές, που πάει στο ΕΚΟΕΜΣ, για να είμαστε ακριβείς. Επίσης, κυρίες και κύριοι συνάδελφοι, ελάχιστη ανταποδοτική αξία έχει η ακίνητη περιουσία των περίπου 35 δισεκατομμυρίων, ανταποδοτική αξία, η οποία ακόμη λιμνάζει εν μέσω πολλών αποφάσεων, οι οποίες τελικά δεν έχουν κάποιο αποτέλεσμα. Μιλάω για το Ταμείο Εθνικής Άμυνας, το ΤΕΘΑ, μιλάω για το Ταμείο του Στόλου και για το Ταμείο της Αεροπορίας. Είναι απορίας άξιον, εφόσον το επικαλείται ο πολιτικός Αρχηγός και συγκυβερνήτης με τον κ. Τσίπρα, τι έχει κάνει μέχρι τώρα γι' αυτή την αξιοποίηση της περιουσίας. Το λέω, γιατί υπάρχουν και προτάσεις και μελέτες στο Υπουργείο Εθνικής Άμυνας που μπορούν να δώσουν μια ευοίωνη προοπτική προς αυτή την κατεύθυνση, η οποία δυστυχώς μέχρι τώρα δεν έχει υπάρξει. Το ότι φεύγουν νεότεροι, όπως ανέφερε, οφείλεται στο ότι αυτά τα παιδιά μπαίνουν δεκαοκτώ χρονών στις παραγωγικές σχολές και μετά από τριάντα πέντε χρόνια πραγματικής υπηρεσίας έχουν χρυσοπληρώσει τις ασφαλιστικές υποχρεώσεις τους. Δεν πρέπει σε αυτή την Αίθουσα να πετάμε «βόμβες κρότου - λάμψης», διότι πραγματικά οι Ένοπλες Δυνάμεις, αυτός ο απέραντος κόσμος, αξιωματικοί, υπαξιωματικοί, οπλίτες, των οποίων θέματα ρυθμίζουμε, μας παρακολουθεί όλους σε αυτή την Αίθουσα και τον έχουμε πλέον εκπαιδεύσει, κύριε Υπουργέ, όλοι εμείς, οι πολιτικοί, γυναίκες και άντρες, με τις συμπεριφορές μας, με τις επιλογές μας, με τις ιδιοτέλειές μας, με τις αναποφασιστικότητές μας και με όλα αυτά, τα οποία συνθέτουν τη μεταχείριση αυτών από εμάς. Η παράταξη η δική μου, κατά την περίοδο που κυβέρνησε και διαχειρίστηκε και θέματα εθνικής άμυνας, έδωσε αυτό το 50% της δικαίωσης από το Συμβούλιο της Επικρατείας των κρατήσεων και των περικοπών τους και πιστεύαμε ότι σε ένα περιβάλλον οικονομικής σταθερότητας θα προχωρήσουμε και στην απόδοση του υπόλοιπου 50%. Το να έρχεται ο κύριος Υπουργός και κάθε λίγο και λιγάκι να λέει ότι «θα αποδώσουμε το υπόλοιπο 50%» κ.λπ., κύριε Υπουργέ, θεωρώ ότι το διαψεύδει η ίδια η πραγματικότητα, αλλά και οι ίδιοι οι συνάδελφοί του, οι οποίοι σήμερα το πρωί σε επίκαιρη ερώτηση συναδέλφου, της κ. Παπακώστα, ανέφεραν ξεκάθαρα ότι η Κυβέρνηση πρέπει να μεριμνήσει και για άλλες κοινωνικές ομάδες. Έχω το σημείωμα του κ. Χουλιαράκη. Λέει ότι είναι ασφυκτικό το δίλημμα για τον κατάλληλο ρυθμό της πληρωμής αυτής, ότι πρέπει να δούμε το θέμα από μηδενική βάση και το Υπουργείο Εθνικής - παραπέμπει εκεί - θέλει να κάνει περικοπές δαπανών. Καμμένος: «Τα χρήματα έχουν βρεθεί, έχουν εγγραφεί στον προϋπολογισμό του Υπουργείου Εθνικής Άμυνας, στους εξοπλισμούς. Το Υπουργείο Οικονομικών έχει τον λόγο». Εσείς κυβερνάτε. Είναι άλλο λατιφούντιο το Υπουργείο Οικονομικών, άλλος χώρος; Δώστε τα, λοιπόν. Ξέρετε, στους παλιούς στρατώνες, τότε που υπήρχε το ιππικό, υπήρχε ένα σάλπισμα, που ήταν ένα κόλπο, όταν δεν υπήρχε σανό για τα ζώα, το «βαράτε νομή». Επειδή πείναγαν τα ηρωικά εκείνα υποζύγια, υπήρχε αυτό το σάλπισμα και ησύχαζαν νομίζοντας ότι έρχεται φαγητό. Μη «βαράμε νομή» σε αυτούς τους ανθρώπους, που όλους μάς έχουν καταλάβει και τις προθέσεις μας - τους έχουμε εκπαιδεύσει, όπως είπα - και όλα αυτά που συνθέτουν τη στάση μας απέναντί τους. Επαναλαμβάνω, αυτό το λέει κάποιος, ο οποίος αν και σεμνός πρέπει να πει την ιστορική αλήθεια: ότι επί κυβερνήσεως Σαμαρά εδόθη το 50% της δικαίωσης από το Συμβούλιο της Επικρατείας. Εν πάση περιπώσει, δεν μπορεί Υπουργός της Κυβέρνησης - για τον κ. Χουλιαράκη λέω - να λέει ότι πρέπει να το δούμε κι άλλο, όταν υπάρχει δικαίωση από το Συμβούλιο της Επικρατείας. Είπα στην επιτροπή, στον κ. Βίτσα, ο οποίος υποστήριξε το νομοσχέδιο, ότι ενώ έχουν κληθεί διάφοροι εξωθεσμικοί φορείς και, εν πάση περιπτώσει, όμως με απόφαση της Βουλής και απολύτως σεβαστοί, έπρεπε και πρέπει από εδώ και μπρος στη διαμόρφωση νομοσχεδίων, που άπτονται του προσωπικού των Ενόπλων Δυνάμεων να έρχονται και οι Αρχηγοί. Και αισθάνομαι πολύ καλά όταν είπε ο κύριος Υπουργός ότι απεδέχθη αυτή την έκκληση, δεδομένου ότι στη συγκεκριμένη περίπτωση, κυρίες και κύριοι συνάδελφοι, μιλάμε για το προσωπικό τους. Δεν ξέρω αν ο σχετικός φάκελος πήγε στους Αρχηγούς και αν υπεβλήθη. Προφανώς θα πήγε, πριν έρθει ως νομοσχέδιο στη Βουλή. Θα ήταν ενδιαφέρον να δούμε τα σχόλιά τους, τι είπαν για τα γραφεία ψυχολογικής υποστήριξης, τι είπαν για το 2%. Καταλαβαίνετε ότι το 2% στην προκειμένη περίπτωση, δηλαδή διακόσιοι ανά ΕΣΣΟ, με έξι ΕΣΣΟ τον χρόνο, είναι χίλια διακόσια άτομα. Είναι ένα πολύ καλό νούμερο…
Έξι είναι στον Στρατό Ξηράς. Δεν είναι…
Ναι, αλλά ο Στρατός Ξηράς έχει τον κόσμο. Ναυτικό και Αεροπορία, όποιος τύχει. Ο Στρατός Ξηράς έχει το υλικό. Κλείνουμε, λοιπόν, την πόρτα ή δεν την κλείνουμε; Άκουσα την κ. Σκουφά, που ανεφέρθη με καταγγελτικό λόγο κατά των ρουσφετιών. Τους υποχρεώνουμε, τους αναγκάζουμε να έρχονται στα γραφεία μας. Είναι μια παιδεία που έχει δημιουργηθεί, που έχει κάνει τη στρατιωτική θητεία - που είναι τιμή για το κάθε Ελληνόπουλο να δίνει εννέα μήνες από τη ζωή του για την πατρίδα - να είναι σαν χαμένος χρόνος. Γιατί ακούστηκε κι αυτό. Σαφώς μπορεί να γίνουν συνέργειες, να γίνουν πράγματα, ώστε να είναι πιο επωφελής αυτός ο χρόνος. Όμως, αυτή καθαυτή η εμπειρία της θητείας είναι μια τεράστια υπόθεση. Αν εμείς γυρίσουμε τριάντα χρόνια πίσω, θα λέγαμε ότι θα θέλαμε πάλι και σε δυσμενέστερες συνθήκες να υπηρετήσουμε. Είναι θέμα παιδείας και αντιλήψεως. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ως προς το άρθρο 25, θα αναφερθώ στη συζήτηση των άρθρων, κύριε Υπουργέ. Αισθάνομαι ότι πρέπει να το δείτε. Τα περί αριστείας τα γνωρίζουμε, αλλά δεν είναι εκεί το θέμα. Η κατ' απόλυτον εκλογή, δηλαδή το άρθρο 17 που "πειράζετε", θα προκαλέσει τεράστιο ζήτημα στους αντισυνταγματάρχες, οι οποίοι αύριο θα κληθούν να αποτελέσουν την ηγεσία των Ενόπλων Δυνάμεων, με ό,τι αυτό σημαίνει για το χαμήλωμα του πήχη ως προς την υπόθεση της αριστείας ή, εν πάση περιπτώσει, των καλύτερων επιδόσεων. Θα τα πούμε και στα άρθρα. Νομίζω ότι πρέπει να είμαστε προσεχτικοί. Πρέπει να υπάρξει μια συγκεκριμένη απάντηση της επίσημης πολιτικής ηγεσίας, σχετικά με τα αναδρομικά και με όλα αυτά που συνεχώς ως συνθήματα λέγονται εδώ και, εν τέλει, προσβάλλουν τις τάξεις των εν ενεργεία και εν αποστρατεία στελεχών. Όσον αφορά την υπαγωγή των στρατιωτικών στο ΙΚΑ από το 2011 και μετά, ο κύριος Υπουργός δεν είπε κάτι. Υπάρχει ένα έγγραφο που λέει ότι πρέπει να περάσουν σε ειδικό καθεστώς, αλλά στην ουσία αποδέχεται και δεν αντιδρά η πολιτική ηγεσία - πρέπει να το γνωρίζετε, κύριε Υπουργέ - στην ένταξη των στρατιωτικών στο ΙΚΑ, αντί να ζητηθεί εγγράφως η απένταξή τους.
Κύριε Δαβάκη, ολοκληρώστε, σας παρακαλώ.
Τέλειωσα, κύριε Πρόεδρε. Στις 15 Ιανουαρίου 2016 …
Το έχω υπογράψει.
Το έχει υπογράψει ο Υπουργός. Θα το έχετε συνυπογράψει και εσείς. Σας ευχαριστώ πολύ.
Ευχαριστούμε τον κ. Δαβάκη, που ήταν ο τελευταίος ομιλητής. Πριν περάσουμε στην ψηφοφορία επί της αρχής, έχει ζητήσει τον λόγο ο Υπουργός κ. Βίτσας. Κύριε Υπουργέ, έχετε τον λόγο για πέντε λεπτά.
Ναι, κύριε Πρόεδρε. Όσον αφορά τα άρθρα και τις τροπολογίες, που δεν έχω κάνει δεκτές, θα μιλήσουμε στη συνεδρίαση στις 18.00΄. Εγώ θέλω να θίξω τρία θέματα και ιδιαίτερα εκείνα τα ζητήματα που προκαλούν, αν δεν ψηφίσουμε εξ αυτών των λόγων το νομοσχέδιο επί της αρχής. Πρώτο ζήτημα: Τι υπάρχει αυτή τη στιγμή και αφορά, θα έλεγε κανείς, τις μεταθέσεις; Υπάρχει το Σύνταγμα της Ελλάδας, ο νόμος λειτουργίας του Υπουργείου Εθνικής Άμυνας, που στην ουσία, χωρίς να το αναφέρει πλήρως, δίνει τις μεταθέσεις στον Υπουργό και υπάρχουν και διαταγές και υπουργικές αποφάσεις. Αυτά υπάρχουν. Πρέπει να φτιάξουμε, θα έλεγε κανείς, μια τακτοποιητική διαδικασία. Υπάρχει επίσης και η ανάθεση - μιλάω για την Κυβέρνηση ΣΥΡΙΖΑ - ΑΝΕΛ τώρα - των αρμοδιοτήτων στον Υπουργό και τον Αναπληρωτή Υπουργό. Εκεί αναφέρεται ότι οι μεταθέσεις, όσον αφορά τους αξιωματικούς, ανήκουν ως αρμοδιότητα στον Υπουργό και οι μεταθέσεις σε κατώτερο επίπεδο και για τους οπλίτες ανήκουν στον Αναπληρωτή Υπουργό. Με μια έννοια, υπάρχοντος αυτού, δεν μπορείς καν να μεταφέρεις την αρμοδιότητα στα Γενικά Επιτελεία. Τι λέω; Να τη μεταφέρεις μπορείς. Κρατώντας, λοιπόν, τώρα τον πολιτικό έλεγχο αυτής της διαδικασίας, δήλωσα ρητά - είναι η τέταρτη φορά που το κάνω - ότι έχουμε συμφωνήσει με τα Γενικά Επιτελεία για ενιαίο τρόπο στη μοριοδότηση. Είπε κάτι η κ. Παπακώστα. Νομίζω ότι ο κ. Τασούλας στην ομιλία του απάντησε στην κ. Παπακώστα σε σχέση με τις μοριοδοτήσεις κ.λπ.. Θα πω και γι' αυτό μία κουβέντα. Όμως, ως προς αυτή τη διαδικασία, οι μοριοδοτήσεις, στις οποίες η κ. Παπακώστα αναφέρθηκε, αφορούσαν μόνο τον Στρατό Ξηράς και δεν αφορούσαν τα άλλα Σώματα. Φαίνεται από όσους δήλωσαν πού υπηρέτησαν, ότι είμαι ο μόνος που υπηρέτησε στον Στρατό Ξηράς ως τυφεκιοφόρος.
Και εγώ.
Και ο κ. Τασούλας, όπως λέει τώρα. Άρα η διαδικασία θα είναι η εξής και θέλω να ξεκαθαρίσω αυτό το πράγμα. Καταλήγουμε με τον νόμο. Συζητούμε με τα Επιτελεία μία ενιαία λογική μοριοδότησης και μετά μεταφέρεται η αρμοδιότητα στα Γενικά Επιτελεία. Προσέξτε τώρα και την αντίφαση. Αν υπήρχαν όλα αυτά και ήταν καλώς καμωμένα, γιατί τότε όλοι συμφωνούμε ότι το ρουσφέτι, το οποίο μακάρι, κύριε Τασούλα, να ερχόταν από την τουρκοκρατία, αλλά έχουμε και σημεία ρουσφετιού που αφορούν και το βυζαντινό κράτος και ακόμη παραπέρα, δυστυχώς…
Στο Βυζάντιο υπήρχε ΑΣΕΠ!
Ναι, για τους αξιωματικούς, τον Ναρσή και τον Βελισσάριο κ.λπ.. Λέω, λοιπόν: Γιατί να υπήρχε; Διότι άλλο είναι να παραβαίνεις μια κανονιστική διαδικασία ή μία διαταγή και άλλο είναι να παραβαίνεις έναν νόμο. Δεν είναι το ίδιο. Άρα, από την άποψη τούτη, εγώ πρόσθεσα και στην ομιλία μου, μάλιστα, ότι υπάρχει και η διαδικασία ή, αν θέλετε, το βασικό στοιχείο της πολιτικής βούλησης. Επειδή ο κ. Λοβέρδος μού το θύμισε τώρα που είπε τι προσθέτει αυτό το νομοσχέδιο, εγώ μπορώ να σας πω οκτώ πράγματα, τα οποία τακτοποιεί και θα το κάνω στα γρήγορα: Μια ενιαία αντιμετώπιση όλων των μεταθέσεων οπλιτών ανεξαρτήτως κλάδου. Ολοκληρωμένο σύστημα μοριοδότησης, που περιλαμβάνει τριών ειδών κριτήρια. Δεν θα τα αναφέρω ξανά. Καθιέρωση οικονομικών κριτηρίων, που συνδέονται με το οικογενειακό εισόδημα. Διευρύνει τα κοινωνικά κριτήρια, τα οποία σε κάποιες περιπτώσεις ως σήμερα αποτελούσαν λόγο εξαίρεσης, ενώ τώρα υπάρχει διαβάθμιση. Περιορίζει τα επιτρεπόμενα όρια αποσπάσεων και μεταθέσεων. Δημοσιοποιεί τα μόρια των πενήντα τελευταίων. Ελέγχει τις εξαιρέσεις από την επιτροπή της Βουλής και συλλέγονται τα στοιχεία αυτεπαγγέλτως. Όμως το βασικό, το οποίο ο κ. Λοβέρδος ξέρει πολύ καλύτερα, δεν είναι μόνο το τι προσθέτει αλλά και τι αφαιρεί. Έχει μεγάλη σημασία ότι αφαιρεί την πίεση προς τα Επιτελεία. Αφαιρεί την πολιτική πίεση από ή προς τους Βουλευτές και μας βάζει σε μια άλλη διαδικασία. Αυτή είναι η γνώμη μου. Άρα έχει σημασία και αυτό. Αυτό είναι το ένα. Το δεύτερο, που θέλω να πω και είναι μόνο μια κουβέντα, είναι το εξής. Εγώ καταλαβαίνω - μπορεί να κάνω λάθος, αλλά νομίζω ότι δεν κάνω - ότι, αν η αρχή είναι να αντιμετωπίσουμε αυτά τα θέματα, τότε τοποθετούμενοι επί της αρχής και στον βαθμό που βλέπουμε ότι είναι ένα λίγο ή πολύ δίκαιο σύστημα, επί της αρχής το ψηφίζουμε και επί των άρθρων ή επί των εξαιρέσεων, για παράδειγμα, το καταψηφίζουμε. Όταν θα συζητήσουμε για τις εξαιρέσεις, θα ζητήσω - για να το σκεφθείτε αυτό το δίωρο - πώς είναι δυνατόν κάποιος, ο οποίος είναι στο Μηχανικό ή στο Πεζικό ή στο Ορμένιο - ας το πάρω έτσι - να χρειαστεί να πάει για τρεις μήνες στη Σκόπελο, αν αφαιρέσουμε την ευελιξία του αντίστοιχου Επιτελείου να το κάνει. Και πώς είναι δυνατόν να χρειαστούμε ξαφνικά για τα αρχεία της Βέρμαχτ περισσότερους γερμανομαθείς, ώστε να βοηθήσουν στις μεταφράσεις, όταν με το άλλο σύστημα δεν μπορούμε να το κάνουμε ή φτάνοντας μόνο στα όρια; Άρα αναφορικά με την εξαίρεση, εγώ κατανοώ. Λέει ο άλλος: «Κοίταξε να δεις, βάζοντας αυτή την εξαίρεση, υποθέτω ότι θέλεις να υπονομεύσεις την αρχή». Όμως, η αρχή είναι το βασικό σ' αυτή την υπόθεση. Υπάρχει και ένα τρίτο ζήτημα που θέλω να θίξω, για να μην αναφερθώ ξανά, επειδή έγινε μία ορισμένη κουβέντα. Κατ' αρχάς το αξιόμαχο των Ενόπλων Δυνάμεων, κατά τη γνώμη μου, δεν αμφισβητείται. Μάλιστα, αναφέρθηκα σ' αυτό από την αρχή. Δεν είναι μόνο το πλήθος, αλλά είναι και η ισχύς. Αυτό προσπαθούμε από τη μία μεριά να διασφαλίσουμε. Δεύτερον, η κοινωνική προσφορά των Ενόπλων Δυνάμεων, ιδιαίτερα σ' αυτές τις δύσκολες συνθήκες - δεν θα αναφερθώ γενικά - πάλι δεν αμφισβητείται. Εγώ θέλω να σας πω τα εξής: Όσον αφορά το ζήτημα των προσφυγικών και μεταναστευτικών ροών, μέχρι αυτή τη στιγμή το Υπουργείο Εθνικής Άμυνας - και σ' αυτή τη λογική, οι Ένοπλες Δυνάμεις - έχει προσφέρει οκτώ ανενεργά στρατόπεδα. Τρεισήμισι εκατομμύρια μερίδες φαγητού είχε προσφέρει μόνο το Γενικό Επιτελείο Στρατού, μόνο ο Στρατός δηλαδή, ως τον Νοέμβριο.
«Τριάμισι» εκατομμύρια θέλετε να πείτε.
Το δέχομαι, όπως με διορθώνετε. Είναι «τριάμισι» εκατομμύρια. Στο επίπεδο της έρευνας και διάσωσης, το Πολεμικό Ναυτικό έχει συνδράμει - ας μου επιτραπεί - τα μάλα. Εδώ είμαι σωστός.
Άριστος.
Θέλω να σας πω ότι αυτά έγιναν κατά κύριο λόγο από τον προϋπολογισμό του Υπουργείου Εθνικής Άμυνας. Αυτό το λέω, γιατί οι Ευρωπαίοι φίλοι μας κάνουν και κάποια περίεργα αριθμητικά. Δεν ξέρω αν έχουν πάρει όλοι χαμπάρι ότι, για να κινηθεί ένα πολεμικό πλοίο, μία πυραυλάκατος, μία κανονιοφόρος, χρειάζονται καύσιμα. Υπάρχουν, αν θέλετε, φθορές. Αυτά πρέπει να αντικατασταθούν.
Αν έχεις τέτοιους φίλους, τι τους θέλεις τους εχθρούς;
Εάν έχεις και τέτοιους εχθρούς, τι τους θέλεις τους φίλους; Και πάει λέγοντας.
Κύριε Υπουργέ, παρακαλώ να συντομεύετε.
Θα μιλήσουμε και επί των άρθρων πολύ συγκεκριμένα. Ευχαριστώ πολύ.
Ευχαριστούμε τον κύριο Υπουργό. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής του νομοσχεδίου του Υπουργείου Εθνικής Άμυνα: «Ρύθμιση θεμάτων μεταθέσεων οπλιτών, μέριμνας προσωπικού και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Επιφυλασσόμαστε.
Συνεπώς το νομοσχέδιο του Υπουργείου Εθνικής Άμυνας: «Ρύθμιση θεμάτων μεταθέσεων οπλιτών, μέριμνας προσωπικού και άλλες διατάξεις» έγινε δεκτό επί της αρχής κατά πλειοψηφία. Θα ήθελα να τονίσω ότι το απόγευμα θα ξεκινήσει η συνεδρίαση στις 18.00΄ η ώρα ακριβώς. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.20΄ λύεται η συνεδρίαση για σήμερα το απόγευμα και ώρα 18.00΄ με αντικείμενο εργασιών του Σώματος νομοθετική εργασία, συνέχιση της συζήτησης επί των άρθρων και των τροπολογιών και ψήφιση του σχεδίου νόμου του Υπουργείου Εθνικής Άμυνας: «Ρύθμιση θεμάτων μεταθέσεων οπλιτών, μέριμνας προσωπικού και άλλες διατάξεις».